Imigraţie - Parlamentul European adoptă directiva privind returnarea imigranţilor ilegali
Imigrare
2008-06-18 - 14:32
Parlamentul European adoptă directiva privind returnarea imigranţilor ilegali Parlamentul European a votat azi, în primă lectură, o propunere de directivă care stabileşte norme comune UE privind detenţia şi returnarea imigranţilor ilegali, inclusiv perioada maximă de detenţie şi interdicţia de intrare în spaţiul UE.
Directiva a fost adoptată prin procedura de codecizie şi reprezintă compromisul negociat între raportorul PE şi Consiliu.
Europarlamentarii au susţinut amendamentele de compromis prezentate de grupul PPE-DE.
Amendamentele depuse de grupurile PSE, Verzi/ALE, GUE/NGL, care prevedeau un text mai favorabil pentru persoanele care dispun de o decizie de expulzare, nu au fost acceptate, inclusiv moţiunea de respingere a întregii directive, depusă de ultimele două grupuri politice menţionate.
Deputaţii europeni au adoptat cu 369 voturi pentru, 197 împotrivă şi 106 abţineri, proiectul de directivă cu privire la normele şi procedurile comunitare aplicabile returnării imigranţilor aflaţi în mod ilegal pe teritoriul UE.
Directiva reprezintă prima încercare serioasă de a crea o politică UE comună în domeniul imigraţiei ilegale şi are ca obiectiv stabilirea de reguli transparente şi corecte cu privire la reîntoarcerea voluntară, deciziile de reîntoarcere, folosirea măsurilor coercitive, detenţia temporară şi dreptul imigranţilor ilegali de a reintra pe teritoriul UE.
Toate măsurile vizate respectă drepturile fundamentale.
Încurajarea întoarcerii voluntare
Directiva privind standardele şi procedurile comune aplicabile în statele membre pentru returnarea resortisanţilor ţărilor terţe în şedere ilegală, pe scurt "directiva privind returnarea", vizează combaterea imigraţiei ilegale printr-o abordare în două etape: decizia de reîntoarcere cu posibilitatea de a părăsi ţara în mod voluntar într-o anumită perioadă de timp şi ordinul de repatriere care se aplică în cazul în care reîntoarcerea nu a avut loc.
Perioada de detenţie
Directiva mai stabileşte durata maximă de detenţie temporară a imigranţilor ilegali - având în vedere că în unele state, precum Danemarca, Estonia, Finlanda, Regatul Unit, Suedia durata este nelimitată.
În România, durata maximă de detenţie prevăzută de legislaţia în vigoare este de şase luni.
Durata maximă impusă de directivă va fi de şase luni şi va putea fi extinsă cu încă 12 luni în anumite cazuri .
Un amendament propus de PSE viza limitarea acestei perioade la trei luni.
Textul prevede limitarea măsurilor coercitive , în concordanţă cu principiul proporţionalităţii şi stabilirea de măsuri minime de salvgardare pentru gestionarea (coordonarea) repatrierii forţate, în vederea prevenirii expulzărilor arbitrare sau colective.
Proiectul de directivă se referă şi la răsplătirea respectării normelor (incluzând opţiunea de retragere a interdicţie de re-intrare în spaţiul UE) şi sancţionarea nerespectării acestora (incluzând opţiunea de a extinde interdicţia reintrării).
Mai multă protecţie pentru copii şi familii
Un nou amendament introdus de Parlamentul European prevede ca copiii însoţiţi de familiile lor nu pot fi reţinuţi temporar decât ca o măsură de ultimă instanţă şi doar pe durata minimă corespunzătoare.
Copiii, indiferent dacă se află sau nu în centre destinate detenţiei temporare, beneficiază de dreptul la educaţie şi recreere, precum şi de dreptul la activităţi ludice sau recreative în raport cu vârsta lor.
Interdicţia de readmisie în spaţiul UE
În cazul în care o persoană este expulzată, aceasta va avea o interdicţie de readmisie valabilă pe tot teritoriul UE pentru o perioadă de maximum cinci ani , se menţionează în propunerea de directivă.
Această perioadă poate fi extinsă în cazul în care s-a dovedit că resortisantul ţării terţe reprezintă o ameninţare dovedită gravă la adresa ordinii publice sau a securităţii naţionale.
Statele membre au posibilitatea de a anula sau supenda această interdicţie.
Situaţii de urgenţă
Un articol introdus de Consiliu prevede o mai mare flexibilitate pentru autorităţile administrative în "situaţii de urgenţă": dacă un număr excepţional de mare de resortisanţi ai unei ţări terţe, caz care reprezintă o sarcină neprevăzută şi extrem de dificilă pentru capacitatea administrativă a unui stat membru respectivul stat membru poate, atâta timp cât situaţia excepţională durează, să decidă să permită perioade mai lungi de control judecătoresc şi să adopte măsuri de urgenţă cu privire la condiţiile de detenţie.
Asistenţa juridică
Directiva prevede, de asemenea, asistenţă juridică gratuită pentru imigranţii ilegali care nu dispune de resursele necesare, cu respectarea legislaţiei naţionale şi a directivei cu privire la procedura de azil din 2005.
Fondul european pentru returnare , accesibil în perioada 2008-2013 este dotat cu 676 milioane Euro şi va putea fi utilizat pentru oferirea de asistenţă juridică imigranţilor ilegali.
Accesarea acestui mijloc financiar este suspendată până la intrarea în vigoare a prezentei directive.
Aplicabilitate şi intrarea în vigoare
În conformitate cu articolul 33 din Convenţia de la Geneva din 28 iulie 1951 privind statutul refugiaţilor, statele membre trebuie să ţină cont şi de situaţia din ţările de origine şi nu vor expulza sau returna un refugiat peste frontierele statelor sau teritoriilor unde viaţa sau libertatea sa ar fi ameninţate.
Principiul nereturnării se aplică şi persoanelor aflate în zone de tranzit.
În urma unei recente decizii a Curţii Europene de Justiţie, Parlamentul European va decide împreună cu Consiliu, în cadrul procedurii de codecizie, lista ţărilor "sigure".
Directiva urmează să fie transpusă de statele membre în următoarele 24 de luni de la publicarea sa în Jurnalul Oficial.
Înainte de publicare, miniştrii de resort vor oficializa în iulie a.c. acordul asupra textului Consiliului.
20080616IPR31785 Textul adoptat al raportului, va putea fi accesat aici:
RO
1
PHOTO
20080618PHT32144.jpg
RO
2
LINK
/activities/plenary/ta/calendar.do?language=RO
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
