Săptămâna aceasta, Parlamentul European este în sesiune Săptămâna aceasta, Parlamentul European este în sesiune
Între 21 şi 24 aprilie 2008, deputaţii europeni se reunesc în plen la Strasbourg pentru a analiza cadrul bugetar pentru 2009 şi pentru a vota asupra descărcării de gestiune pentru 2006.
Alte subiecte de pe ordinea de zi a sesiunii sunt: transplantul de organe, sistemul de navigaţie prin satelit Galileo, politica de mediu şi standardele internaţionale de contabilitate.
Miercuri, preşedintele Republicii Slovenia, Danilo Türk, se va adresa deputaţilor în cadrul unei sesiuni solemne.
Luni, 21 aprilie 2008 Cadrul bugetar si priorităţile pentru 2009 În raportul cu privire la cadrul bugetar şi priorităţile pentru 2009, Comisia pentru Buget subliniază faptul că principiul solidarităţii trebuie să rămână unul dintre principiile directoare ale Uniunii Europene şi că solidaritatea cu regiunile este considerată a fi foarte importantă, la fel ca şi finanţarea acesteia.
Se aminteşte, de asemenea, că rentabilitatea şi întocmirea unui buget bazat pe rezultate constituie în continuare un obiectiv.
În plus, este necesar să se asigure transparenţă şi coerenţă între priorităţile legislative şi deciziile bugetare.
Având în vedere priorităţile politice ale Comisiei Europene incluse în Comunicarea privind strategia politică anuală pentru 2009, axate pe creştere economică şi crearea de noi locuri de muncă, schimbările climatice şi o Europă durabilă, în raport se subliniază faptul că aceste priorităţi politice trebuie sprijinite de noi priorităţi bugetare.
Comisia va face o declaraţie referitoare la audierea planificată privind „genocidul, crimele împotriva umanităţii şi crimele de război comise de către regimurile totalitare.”
Raport privind donarea şi transplantul de organe: acţiuni politice la nivelul Uniunii Europene În raportul întocmit de Adamos Adamou (GUE/NGL, Cipru) este exprimată preocuparea în legătură cu insuficienţa organelor disponibile pentru transplant şi neputinţa de a satisface nevoile pacienţilor.
Potrivit raportului, principala provocare cu care se confruntă statele membre UE este atenuarea crizei organelor (şi a donatorilor).
Se consideră, de asemenea că există un important potenţial de punere în comun a experienţelor statelor membre UE, ceea ce poate spori numărul donatorilor și poate uniformiza accesul la transplant în cadrul UE.
Se solicită Comisiei, statelor membre şi societăţii civile să sporească în mod considerabil promovarea donării de organe, de exemplu, în rândul tinerilor, în şcoli, recomandându-se, în acest context, apelarea la personalităţi cunoscute (cum ar fi sportivi şi sportive) şi utilizarea pachetelor educaţionale.
Marti, 22 aprilie 2008 Descărcarea de gestiune pentru execuţia bugetului general al UE aferent exerciţiului financiar 2006 Comisia de Control Bugetar recomandă plenului să se acorde Comisiei Europene descărcarea de gestiune pentru execuţia bugetului general al UE aferent exerciţiului financiar 2006.
Deputaţii salută progresele înregistrate de Comisie în ceea ce priveşte gestionarea mai eficientă a fondurilor UE şi a întregului sistem de control.
În acelaşi timp se deplânge faptul că Comisia Europeană acceptă "iresponsabilitatea colectivă" a majorităţii statelor membre cu privire la administrarea financiară în UE.
Sistemul de navigaţie prin satelit Galileo ar trebui să devină operaţional în 2013 Parlamentul European va vota în primă lectură cu privire la construirea sistemului european de navigaţie prin satelit Galileo.
Noul regulament prevede reguli pentru licitaţii competitive cu privire la ambele programe Galileo şi Serviciul european geostaţionar de navigaţie prin satelit (EGNOS), astfel încât, în viitor, consumatorii să se poate bucura de servicii de calitate la preţuri competitive.
Uniunea Europeană va investi 3,4 milioane Euro, până în 2013, în acest major proiect economic şi tehnologic european.
Miercuri, 23 aprilie 2008 Preşedinţia slovenă şi Comisia vor face declaraţii cu privire la reuniunea la nivel înalt Uniunea Europeană - America Latină şi Caraibe (EU-LAC) şi la negocierile dintre UE şi SUA în materie de eliminare a vizelor.
În cadrul dezbaterii deputaţii europeni vor fi informaţi de către Consiliu şi Comisia Europeană despre rezultatul discuţiilor din 12-13 martie a.c., dintre troica UE şi SUA cu privire la programul de eliminare al vizelor.
Deputaţii europeni vor vota asupra unei rezoluţii pe această temă în luna mai a.c.
În cadrul unei sesiuni solemne, preşedintele Republicii Slovenia, Dr.
Danilo Türk, se va adresa deputaţilor la orele 12 pm.
Fosta Republică Iugoslavă a Macedoniei (FYROM) În 2005 UE a oferit Fostei Republici Iugoslave a Macedoniei (FYROM) statutul de stat candidat, însă până în momentul de faţă nu s-a stabilit o dată pentru iniţierea negocierilor de aderare.
Având în vedere ritmul reformelor ale guvernului de la Skopje din ultima perioadă, Comisia pentru Afaceri Externe este însă preocupată că situaţia ar putea conduce la "frustrări şi insecuritate."
În raportul realizat de Erik Meijer (GUE/NGL, Olanda) se salută "realizările guvernului în punerea în aplicare a Acordului-cadru de la Ohrid", referitor la aspectele politice ale relaţiilor interetnice din ţară.
Declaraţii ale Consiliului şi ale Comisiei Europene cu privire la imigraţia ilegală, acţiunea externă a UE şi Frontex Joi, 24 aprilie 2008 Raport referitor la Cartea verde privind instrumentele de piaţă utilizate în scopuri aferente politicii de mediu Raportul întocmit de Anne Ferreira (PSE, Franţa) recunoaşte faptul că, în ceea ce priveşte politica de mediu, "instrumentele de piaţă reprezintă unul dintre mijloacele cele mai eficiente de a atinge obiectivele corespunzătoare, cu costuri rezonabile".
Printre instrumentele propuse de Comisia de Mediu se află, de exemplu, autorizaţii ce pot fi comercializate, concepute pentru a reduce poluarea şi taxe de mediu menite să schimbe comportamentul producătorilor şi a consumatorilor.
Se subliniază însă că aceste instrumente trebuie completate cu alte măsuri, precum norme de eficienţă, obiectivele în materie de emisii etc. Raport privind standardele internaţionale de raportare financiară (IFRS) şi guvernare a Consiliului pentru standarde internaţionale de contabilitate (IASB) Într-un raportul său din proprie iniţiativă al deputatului european Alexander Radwan (EPP-ED, Germania, Comisia pentru Afaceri Economice şi Monetare) se subliniază faptul că aceste organisme (Fundaţia Comitetului pentru standarde internaţionale de contabilitate (IASCF) şi Consiliul pentru standardele internaţionale de contabilitate (IASB) nu dispun de "transparenţă, legitimitate şi responsabilitate".
În acest sens, comisia parlamentară propune numeroase măsuri pentru a îmbunătăţi principiile de guvernare şi consideră că ar trebui lansată o dezbatere cu privire la condiţiile de integrare a IASCF/IASB în sistemul de guvernare internaţională.
Vot asupra Strategiei politice anuale a Comisiei Europene, pentru 2009 În urma dezbaterii susţinute la 11 martie a.c. la Strasbourg, Parlamentul va vota o rezoluţie cu privire la strategia politică a Comisiei Europene, pentru anul 2009.
În timpul dezbaterii preşedintele Comisiei Europene, José Manuel Barroso a declarat: "2009 va fi un an special, un an de tranziţie de mare importanţă, care, sunt convins că va fi marcat de intrarea în vigoare a noului tratat european, Tratatul de la Lisabona".
20080418INS26997
