Întrebarea cu solicitare de răspuns scris E-002186/2012
adresată Comisiei
Articolul 117 din Regulamentul de procedură
Petru Constantin Luhan (PPE)
(27 februarie 2012)
Subiect: Comerțul on-line cu medicamente
Comerțul electronic cu medicamente a luat amploare în Europa în ultimul timp, în condițiile în care peste 50 % din medicamentele vândute pe internet sunt falsificate, ceea ce reprezintă o reală amenințare pentru concetățenii noștri.
Pierderea în greutate, îmbunătățirea performanțelor sexuale, renunțarea la fumat, lupta împotriva depresiei, cancerul, toate sunt motive pentru care oferta pe Internet abundă la astfel de medicamente.
Astfel de produse contrafăcute pot avea consecințe fatale pentru pacienți, care este posibil să nu fie conștienți că au devenit victime ale unei înșelătorii și că medicamentele comandate pe internet sunt doar imitații de medicamente.
Ca să citez o declarație a fostului secretar general al Interpol, Ronald Noble, care compara numărul de victime ale terorismului cu cel al victimelor medicamentelor contrafăcute: în decursul unei perioade de 45 de ani, teroriștii au ucis 65 000 de oameni, în timp ce medicamentele contrafăcute au provocat 200 000 de victime numai în China.
În acest context este binevenită propunerea de directivă a Parlamentului European și a Consiliului de modificare a Directivei 2001/83/CE privind prevenirea pătrunderii în lanțul legal de aprovizionare a medicamentelor falsificate în ceea ce privește identitatea, istoricul sau sursa acestora (COM(2008)0668 – C6 0513/2008 – 2008/0261(COD)).
Conform acestei directive, va fi introdus un logo standard, pentru a identifica site-urile web de încredere care vând produse farmaceutice.
Astfel, cumpărătorii își pot da seama dacă este vorba de un site sigur, legal sau de unul ilegal.
1.
Ce măsuri are în vedere Comisia cu privire la cei care vor continua să încalce legislația în domeniu?
2.
Ce măsuri intenționează să ia Comisia pentru a informa cetățenii europeni în primul rând despre riscurile achizițiilor de medicamente pe internet și, în al doilea rând, despre acest sistem unic de identificare a site-urilor acreditate?
