2.6.2008
PROPUNERE COMUNĂ DE REZOLUȚIE
depusă, în conformitate cu articolul 103 alineatul (4) din Regulamentul de procedură, de
– José Ignacio Salafranca Sánchez-Neyra, Charles Tannock, Jacek Saryusz-Wolski, Elmar Brok, Árpád Duka-Zólyomi, Urszula Gacek, Ria Oomen-Ruijten, Corien Wortmann-Kool, Tunne Kelam, în numele Grupului PPE-DE
– Jan Marinus Wiersma, Hannes Swoboda, în numele Grupului PSE
– Georgs Andrejevs, Frédérique Ries, în numele Grupului ALDE
– Marie Anne Isler Béguin, Cem Özdemir, în numele Grupului Verts/ALE
– Konrad Szymański, Adam Bielan, Ryszard Czarnecki, Hanna Foltyn-Kubicka, Inese Vaidere, Wojciech Roszkowski, Ewa Tomaszewska, în numele Grupului UEN
în locul propunerilor de rezoluție depuse de următoarele grupuri:
– Verts/ALE ( B6‑0278/2008 )
– ALDE ( B6‑0287/2008 )
– PPE-DE ( B6‑0289/2008 )
– PSE ( B6‑0290/2008 )
– UEN ( B6‑0293/2008 )
referitoare la situația din Georgia
Rezoluția Parlamentului European referitoare la situația din Georgia
Parlamentul European ,
–
având în vedere rezoluțiile sale anterioare referitoare la Georgia, în special cele din octombrie 2006 și 29 noiembrie 2007,
–
având în vedere Rezoluția sa din 15 noiembrie 2007 referitoare la Politica europeană de vecinătate, Rezoluția sa din 17 ianuarie 2008 referitoare la o politică a UE mai eficientă pentru Caucazul de Sud și Rezoluția sa din 17 ianuarie 2008 referitoare la o nouă abordare a politicii regionale pentru zona Mării Negre,
–
având în vedere Acordul de parteneriat și cooperare dintre Comunitățile Europene și statele lor membre, pe de o parte, și Georgia, pe de altă parte, care a intrat în vigoare la 1 iulie 1999,
–
având în vedere Planul de acțiune din cadrul PEV aprobat de Consiliul de cooperare UE-Georgia la 14 noiembrie 2006,
–
având în vedere Rezoluția Consiliului de Securitate al ONU din 15 aprilie care sprijină integritatea teritorială a Georgiei și extinde mandatul Misiunii de observare a ONU în Georgia (UNOMIG) până la 15 octombrie,
–
având în vedere recomandările adoptate de Comisia parlamentară de cooperare UE-Georgia la 29-30 aprilie,
–
având în vedere declarațiile Președinției în numele UE, din 18 aprilie și 2 mai 2008, privind escaladarea tensiunii dintre Georgia și Rusia,
–
având în vedere Raportul privind rezultatele și concluziile preliminare ale misiunii internaționale de observare a alegerilor parlamentare din Georgia din 21 mai 2008,
–
având în vedere concluziile anchetei realizate de Misiunea de observare a ONU în Georgia la 26 mai 2008 privind doborârea unui avion georgian fără pilot,
–
având în vedere concluziile referitoare la Georgia ale Consiliului Afaceri Generale și Relații Externe din 26 mai 2008,
–
având în vedere articolul 103 alineatul (4) din Regulamentul său de procedură,
A.
întrucât Uniunea Europeană își menține angajamentul de a dezvolta și extinde relațiile sale cu Georgia și sprijină reformele politice și economice necesare, măsurile de instituire a unor instituții democratice solide și eficiente, precum și a unui sistem judiciar independent și eficace și eforturile susținute de combatere a corupției, creând astfel o Georgie pașnică și prosperă care poate contribui la stabilitatea în regiune și în restul Europei;
B.
întrucât, printr-un decret prezidențial, ministerele și alte agenții de stat din Rusia au primit ordin să realizeze contacte oficiale cu agențiile omologe din regiunile georgiene separatiste Abhazia și Oseția de Sud;
C.
întrucât Federația Rusă nu mai aplică Decizia din 19 ianuarie 1996 a Consiliului șefilor de stat din CSI care interzice statelor semnatare orice cooperare militară cu autoritățile separatiste din Abhazia;
D.
întrucât în luna mai Rusia a desfășurat în mod unilateral trupe suplimentare și a trimis artilerie grea în Abhazia în cadrul unei misiuni de menținere a păcii a CSI și și-a anunțat intenția de a înființa 15 noi puncte de control de-a lungul frontierei administrative; întrucât reprezentanții Rusiei au anunțat că numărul trupelor batalionului rus staționat în Oseția de Sud poate crește;
E.
întrucât la 20 aprilie un avion de recunoaștere georgian a fost doborât în Abhazia; întrucât recentul raport al UNOMIG privind incidentul precizează că avionul de recunoaștere georgian a fost doborât de un avion rus; întrucât raportul menționează, de asemenea, că Georgia ar trebui să nu mai trimită astfel de avioane de recunoaștere în Abhazia;
F.
întrucât, din octombrie 2007, nu a avut loc nicio reuniune la nivel înalt între reprezentanți ai Georgiei și ai Abhaziei sub auspiciile ONU; întrucât Președintele Georgiei, Mihail Saakașvili a prezentat noi propuneri privind soluționarea conflictului din Abhazia, care includ o reprezentare politică extinsă la cele mai înalte niveluri ale guvernului georgian, acordarea dreptului de veto asupra tuturor propunerilor legislative importante referitoare la Abhazia și instituirea de garanții internaționale pentru a asigura un federalism extins, o autonomie nelimitată și securitate;
G.
întrucât Georgia a solicitat în mod oficial revizuirea actualului sistem de menținere a păcii sau înlocuirea contingentului rus de menținere a păcii desfășurat în prezent în Abhazia;
H.
întrucât la 15 mai Adunarea Generală a Organizației Națiunilor Unite a adoptat o rezoluție prin care recunoaște dreptul „refugiaților, al persoanelor strămutate și al descendenților acestora, indiferent de originea etnică” de a se întoarce în Abhazia și subliniază importanța menținerii drepturilor de proprietate ale refugiaților și ale persoanelor strămutate, inclusiv ale victimelor „epurării etnice”;
I.
întrucât autoritățile de la Tbilisi au suspendat negocierile bilaterale cu Moscova privind aderarea Rusiei la OMC, în semn de protest față de decizia Rusiei de a accelera cooperarea cu republicile autoproclamate Abhazia și Oseția de Sud; întrucât embargoul rus asupra importurilor de vinuri și produse agricole din Georgia este încă în vigoare;
J.
întrucât la 5 ianuarie 2008 a avut loc în Georgia un plebiscit la nivel național; întrucât la Summitul NATO de la București din 2-4 aprilie Georgiei nu i s-a oferit niciun plan de acțiune pentru aderare, însă s-a exprimat un angajament politic în vederea unei eventuale aderări;
K.
întrucât acordarea cetățeniei de către Rusia locuitorilor din Abhazia și Oseția de Sud, ceea ce le permite să beneficieze de acordul de facilitare a vizelor UE-Rusia, îi dezavantajează din ce în ce mai mult pe cetățenii georgieni, pentru care nu există încă un acord similar;
L.
întrucât, în ciuda eforturilor ca alegerile din Georgia să se desfășoare în conformitate cu normele internaționale, misiunea internațională de observare a alegerilor parlamentare din Georgia din 21 mai 2008 a identificat o serie de probleme care ar trebui remediate cât mai rapid,
1.
își exprimă îngrijorarea profundă cu privire la escaladarea situației din Abhazia și face apel la toate părțile implicate să se abțină de la acțiuni care ar putea destabiliza și mai mult situația; solicită să se facă eforturi suplimentare la nivel internațional pentru a readuce părțile la masa dialogului și a redemara procesul de pace, în vederea realizării unui acord durabil și complet;
2.
își exprimă dezaprobarea față de anunțul Rusiei de a stabili legături oficiale cu instituțiile aferente autorităților separatiste din Oseția de Sud și Abhazia;
3.
își reafirmă sprijinul deplin pentru suveranitatea și integritatea teritorială a Georgiei în cadrul granițelor sale recunoscute la nivel internațional și solicită Rusiei să revoce această decizie, care subminează eforturile de pace internaționale la care ia parte și Federația Rusă;
4.
sprijină eforturile depuse pentru a calma situația prin discuții între Înaltul Reprezentant pentru PESC, Președintele Saakașvili și ministrul de externe rus Serghei Lavrov; solicită insistent trimisului special pentru Caucazul de Sud să găsească modalități de facilitare a dialogului între toate părțile implicate și să încerce să reinstaureze un climat de încredere reciprocă;
5.
solicită Federației Ruse să își retragă imediat trupele suplimentare din Abhazia; consideră că sistemul actual de menținere a păcii trebuie să fie revizuit, deoarece trupele ruse și-au pierdut rolul neutru și imparțial de membri ai forței de menținere a păcii și solicită o implicare europeană sporită în conflictele înghețate pentru a accelera procesele de pace;
6.
solicită Consiliului să examineze posibilitatea creșterii prezenței internaționale în zona de conflict prin trimiterea unei misiuni PESA la frontieră, valorificând experiența pozitivă a Misiunii Uniunii Europene de asistență la frontieră în zona transnistreană a graniței dintre Moldova și Ucraina și sugerează că statele membre ar putea avea un rol mai activ în cadrul UNOMIG; invită ONU să extindă mandatul și resursele UNOMIG;
7.
invită Consiliul de Securitate al ONU, OSCE și alte organizații internaționale să sprijine propunerile Guvernului georgian privind noi negocieri și sisteme de menținere a păcii alternative, care includ stabilirea progresivă a unor forțe de menținere a păcii internaționale cu adevărat independente;
8.
solicită, în acest context, Consiliului și Comisiei să ridice ferm problema Abhaziei și a Oseției de Sud cu omologii lor ruși în cadrul următorului summit UE-Rusia și în cursul negocierilor privind un nou acord de parteneriat consolidat și solicită insistent autorităților ruse să nu se opună unei eventuale misiuni PESA în regiune, inclusiv unei prezențe a UE în operațiunile civile și militare de menținere a păcii;
9.
solicită efectuarea de către ONU a unei anchete și a unor controale pentru a verifica dacă toate rezoluțiile relevante ale Consiliului de Securitate al ONU sunt respectate în întregime de toți actorii din zona de conflict, inclusiv în ceea ce privește prezența armamentului greu;
10.
ia act de rezultatul alegerilor parlamentare din 21 mai și de raportul misiunii de observare a alegerilor, care menționează că, în general, ziua alegerilor a fost liniștită și evaluată în mod pozitiv și că s-au realizat progrese semnificative de la alegerile prezidențiale din luna ianuarie;
11.
subliniază, totuși, că trebuie să se facă eforturi suplimentare în strânsă cooperare cu comunitatea internațională pentru a aborda și soluționa toate problemele identificate în cursul procesului electoral, cauzate de aplicarea inconsecventă și incompletă a normelor OSCE și ale Consiliului Europei și pentru a ameliora și consolida realizările democratice ale Georgiei; solicită autorităților georgiene să trateze toate plângerile privind procesul electoral în mod transparent și să vizeze îmbunătățirea acestuia, astfel încât încrederea în procesul electoral să crească;
12.
invită toate forțele politice din Georgia să respecte statul de drept, să realizeze un dialog și compromisuri constructive și să evite polarizarea în continuare a societății georgiene; recunoaște că lipsa de încredere dintre guvern și partidele de opoziție împiedică dezvoltarea democratică și se așteaptă ca toate forțele politice să facă eforturi în vederea realizării unei culturi politice democratice, în care au loc dezbateri politice în parlament, adversarii politici sunt respectați, iar dialogul constructiv are drept scop sprijinirea și consolidarea instituțiilor democratice fragile ale Georgiei;
13.
sprijină aspirațiile Georgiei de a accelera procesul de integrare angajat cu Uniunea Europeană în cadrul unei PEV extinse;
14.
solicită Consiliului și Comisiei să accelereze deschiderea negocierilor privind regimul de vize UE-Georgia în vederea încheierii cu Georgia în viitorul apropiat a acordurilor de facilitare a vizelor și de readmisie, pentru a garanta că cetățenii Georgiei nu sunt dezavantajați în comparație cu cei din regiunile separatiste care au cetățenie rusă;
15.
salută concluziile Consiliului din 18 februarie 2008 referitoare la Politica europeană de vecinătate, cu privire la necesitatea începerii negocierilor pentru încheierea de acorduri de liber schimb extinse și cuprinzătoare, atunci când este posibil; solicită Comisiei să ajungă rapid la un acord cu Georgia privind ambițiile acesteia și să asigure un mandat de negociere din partea statelor membre; speră că în timpul Președinției franceze se vor realiza progrese suplimentare în această privință;
16.
salută crearea Subcomisiei pentru justiție, libertate și securitate UE-Georgia în vederea accelerării dialogului bilateral și punerii în aplicare a Planului de acțiune din cadrul PEV;
17.
speră că Georgia va utiliza în totalitate posibilitățile financiare suplimentare furnizate de Facilitatea de investiții pentru vecinătate (FIV), în special în proiecte privind infrastructura, energia și protecția mediului, însă invită Comisia să acorde o mai mare atenție educației, consolidării democrației și domeniilor sociale;
18.
încredințează Președintelui sarcina de a transmite prezenta rezoluție Consiliului, Comisiei, statelor membre, Președintelui și Parlamentului Georgiei, OSCE, Consiliului Europei și Președintelui și Parlamentului Federației Ruse.
