Răspuns dat de dl Hahn în numele Comisiei
(7 ianuarie 2011)
Comisia a adoptat comunicarea „Contribuția politicii regionale la creșterea inteligentă în Europa 2020” COM(2010) 553 final, 6.10.2010. , la 6 octombrie 2010, în paralel cu inițiativa emblematică „o Uniune a inovării” COM(2010) 546 final, 6.10.2010. .
Prin această comunicare, Comisia a scos în evidență alinierea politicii regionale la strategia Europa 2020 și a subliniat, de asemenea, existența unei mari diversități și capacități în regiunile UE de realizare a creșterii inteligente.
UE trebuie să crească performanța în domeniul inovării în toate regiunile pentru a nu permite ca disparitățile sociale, economice și teritoriale din Europa și din cadrul fiecărui teritoriu să submineze potențialul pentru creștere inteligentă în UE, care să ducă la o fragmentare sporită și la obstacole în calea fluxului liber al cunoștințelor și investițiilor în inovare.
Comisia a reorientat politica de coeziune pentru perioada 2007-2013, prevăzând 86 miliarde EUR (din care 65 de miliarde EUR din Fondul European de Dezvoltare Regională) pentru investiții în dezvoltarea capacității de cercetare și inovare în statele membre și în regiunile acestora Aceștia se adaugă la suma de 54,5 miliarde EUR pentru cel de-al șaptelea program-cadru de cercetare (2007-2013) alocată prin intermediul cererilor de propuneri. .
Avem multe de câștigat din maximizarea eficienței și eficacității fondurilor disponibile pentru restul perioadei de programare, care impune de exemplu evitarea suprapunerilor în selectarea proiectelor și, după caz, promovarea proiectelor transnaționale.
În acest context, noile parteneriate europene pentru inovare vor fi cruciale.
Comisia va lansa aceste parteneriate în contextul Uniunii inovării, care vizează să examineze și să optimizeze întregul lanț de cercetare și inovare și să caute modalități de intensificare a impactului instrumentelor și schemelor de finanțare existente.
Aceste parteneriate nu constituie un nou instrument, ci un nou concept de a reuni toate părțile interesate.
Toate statele membre și regiunile au de câștigat din optimizarea impactului finanțării pentru cercetare și inovare în domenii vizate de aceste parteneriate, în special dacă participarea lor se bazează pe strategii de specializare inteligentă.
Strategiile de specializare inteligentă, astfel cum se subliniază în comunicarea menționată mai sus, încurajează guvernele naționale și regionale să concentreze resurse asupra unui număr limitat de priorități.
Acest fapt va asigura o utilizare mai eficientă a fondurilor publice și va contribui la declanșarea investițiilor private.
Strategiile de specializare inteligentă constituie un mijloc de a exploata diversitatea regională, de a stimula cooperarea în cadrul frontierelor naționale și regionale și de a deschide noi oportunități, evitând fragmentarea și garantând fluxul mai liber al cunoștințelor pe întreg teritoriul UE.
Aceste strategii vor fi importante pentru a ajuta regiunile să-și identifice atuurile-cheie și factorii care împiedică inovarea, să-și concentreze resursele asupra unor priorități-cheie și să conceapă combinația între cele mai eficiente politici pentru a declanșa creșterea inteligentă.
Acestea pot asigura, de asemenea, o utilizare mai eficientă și complementară a fondurilor UE și a investițiilor naționale și regionale.
Comisia crede că aceste strategii ar trebui să fie însoțite de măsuri adiacente pentru a îmbunătăți condițiile-cadru pentru cercetare și inovare prin alinierea sprijinului acordat prin Fondul European de Dezvoltare Regională la prioritățile programului național de reformă și utilizarea în totalitate a flexibilității programelor de politică regională pentru a redirecționa finanțarea în acest scop.
Pentru a asista regiunile în acest proces, Comisia va lansa o platformă de specializare inteligentă în 2011, necesară pentru a disemina informații și pentru a asigura un feed-back către regiuni.
Instituirea unei platforme de învățare va crește capacitățile și competențele în acest domeniu și va sprijini schimbul de experiențe.
