3.2.2010 B7-0074/2010 PROPUNERE DE REZOLUŢIE depusă pe baza declarației Înaltei Reprezentante a Uniunii pentru afaceri externe și politica de securitate
în conformitate cu articolul 110 alineatul (2) din Regulamentul de procedură
referitoare la cutremurul din Haiti
Nirj Deva
,
Charles Tannock
,
Tomasz Piotr Poręba
,
Adam Bielan
,
Michał Tomasz Kamiński
,
Konrad Szymański
,
Mirosław Piotrowski
în numele Grupului ECR
PE432.927v01-00 B7‑0074/2010 Rezoluția Parlamentului European referitoare la cutremurul din Haiti
Parlamentul European,
– având în vedere concluziile Conferinței ministeriale pregătitoare de la Montreal din 25 ianuarie 2010,
– având în vedere discuția Parlamentul European cu Înalta Reprezentantă Ashton în legătură cu recentul cutremur din Haiti din 19 ianuarie 2010,
– având în vedere concluziile reuniunii extraordinare a Consiliului pentru afaceri externe, care a avut loc în Bruxelles, la 18 ianuarie 2010,
– având în vedere articolul 110 alineatul (2) din Regulamentul său de procedură,
A. întrucât un cutremur de 7,3 grade pe scara Richter a lovit Haiti la 12 ianuarie și numeroase replici continuă să afecteze țara, provocând pagube catastrofale la Port-au-Prince, Jacmel și alte așezări din regiune;
B. întrucât bilanțul estimat este de circa 150 000 de morți, 200 000 de răniți și peste 3 milioane de persoane direct afectate;
C. întrucât Oficiul Națiunilor Unite pentru Coordonarea Afacerilor Umanitare (OCHA) a relatat că aproape 1 milion de persoane de pe tot cuprinsul țării sunt fără adăpost și aproape 500 000 de persoane sunt deplasate intern;
D. întrucât, potrivit estimărilor guvernului haitian 235 000 de persoane au părăsit Port-au-Prince și aproape 1 milion de persoane ar putea părăsi orașele, mutându-se în zonele rurale și punând presiune pe comunitățile respective, care sunt deja vulnerabile;
E. întrucât circa 1,8 milioane de persoane aveau o situație alimentară nesigură înainte de cutremur, într-o țară în care aproape 60% din populație trăiește în zonele rurale;
F. întrucât Comisia Europeană a fost de acord să ofere 137 milioane EUR pentru nevoile pe termen scurt și cel puțin 200 milioane EUR pentru cele pe termen mediu și lung, statele membre oferind încă 92 de milioane EUR;
G. întrucât 24 de țări europene oferă asistență pentru Haiti prin intermediul mecanismului UE de protecție civilă și au trimis 350 de ofițeri pentru a întări efectivele poliției MINUSTAH;
H. întrucât Haiti se află sub povara unei datorii externe de 1 miliard USD și întrucât în iulie 2009 Clubul de la Paris al creditorilor internaționali a convenit să anuleze datoria deținută de Haiti, în valoare totală de 214 milioane USD;
1. exprimă sincere condoleanțe, precum și simpatie și solidaritate față de poporul haitian și față de cetățenii de altă naționalitate și personalul organizațiilor internaționale, inclusiv ONU și Comisia Europeană, pentru imensele pierderi de vieți omenești și distrugeri materiale provocate de cutremur;
2. salută eforturile depuse de autoritățile și societatea civilă haitiene, precum și de ONU, ONG-uri și alți donatori bilaterali, de a oferi ajutor populației din Haiti și își exprimă recunoștința față de munca depusă de organizațiile umanitare și de persoanele binevoitoare de pe tot cuprinsul Uniunii;
3. îndeamnă UE să acorde prioritate trimiterii de echipe de căutare și de salvare, inclusiv echipe de geniști și de construcții civile, punând accentul pe ajutorul medical de urgență, distribuirea de apă și instalații sanitare, echipamente medicale, adăposturi, logistică, telecomunicații și alimente; solicită tuturor statelor membre să fie pregătite să răspundă cererilor ONU de suplimentare a ajutorului;
4. invită Înalta Reprezentantă să identifice contribuțiile statelor membre pe baza necesităților identificate de ONU legate de acordarea de sprijin suplimentar pentru transport și de ajutor umanitar pentru a veni în sprijinul MINUSTAH; în acest context, salută propunerea Înaltei Reprezentante de a institui o celulă de coordonare la Bruxelles (EUCO Haiti) pentru a facilita o reacție europeană proactivă în domeniul militar și de securitate;
5. salută angajamentele preliminare ale Comisiei Europene de a acorda asistență umanitară în valoare de 30 de milioane EUR; cu toate acestea, își exprimă preocuparea în legătură cu faptul că contribuțiile aduse în urma Apelului de urgență lansat de OCHA pentru strângerea a 575 de milioane USD nu acoperă decât 47% din această sumă; subliniază că această finanțare este crucială pentru susținerea operațiunilor pe termen lung; solicită Comisiei și statelor membre să-și onoreze pe deplin angajamentele asumate;
6. îndeamnă toți membrii Clubului de la Paris să-și onoreze angajamentele din 2009 de a anula datoria internațională a statului Haiti și cere tuturor creditorilor să le urmeze exemplul; subliniază că orice asistență de urgență în caz de cutremur ar trebui oferită sub formă de împrumuturi nerambursabile, nu sub formă de împrumuturi generatoare de datorii;
7. își exprimă preocuparea gravă în legătură cu condițiile de viață ale persoanelor vulnerabile, în special femeile și copiii; solicită UE să facă tot ce este posibil pentru a oferi îngrijire copiilor orfani, neînsoțiți și despărțiți și să împiedice scoaterea necorespunzătoare sau ilegală a acestora din Haiti; susține eforturile de a aduce dimensiunea de gen în primplanul eforturilor de ajutorare și reconstrucție și de a pune în folosință școli temporare cât mai curând posibil;
8. este profund preocupat de penuria de alimente, în ciuda eforturilor lăudabile depuse de Programul alimentar mondial; de aceea, solicită tuturor statelor membre care dispun de stocuri de alimente gata pentru consum, militare sau de altă natură, să acorde asistență suplimentară Programului alimentar mondial;
9. salută faptul că aproape 40 000 de corturi au fost donate de către comunitatea internațională până în prezent; solicită totuși statelor membre să crească semnificativ acest număr pentru a acorda adăpost imediat pentru circa 1 milion de oameni rămași fără locuințe;
10. solicită Comisiei Europene să își dezvolte în continuare politica anticipativă și să depoziteze ajutoare în mod permanent în zone strategice pentru a putea desfășura mai repede ajutoarele de urgență, contribuind la un răspuns mai rapid în fazele cruciale imediat următoare producerii unui dezastru;
11. este preocupat de necesitatea urgentă de a asigura adăposturi provizorii și de tranziție pentru foarte multe persoane înainte de începerea următorului sezon de uragane; invită statele membre și sectorul privat să acorde asistență pentru construirea acestor adăposturi;
12. susține eforturile UE de a impulsiona producția agricolă locală prin reabilitarea infrastructurii avariate și punerea la dispoziție a materialelor necesare pentru micii fermieri (semințe, îngrășăminte și unelte), în special pentru sezonul de însămânțare de primăvară care începe în martie și care reprezintă 60% din producția națională de alimente;
13. evidențiază faptul că, după o criză umanitară, principala problemă, mai ales într-o țară săracă, este infrastructura distrusă; subliniază că trebuie găsite soluții eficiente pentru a construi infrastructura de bază pentru a fi siguri că ajutorul de bază (alimente, apă, pături, doctori și echipe de salvare) ajunge la oameni în cel mai scurt timp posibil;
14. solicită Comisiei să facă tot posibilul pentru a susține programe de remunerare în numerar a muncii, importante pentru a injecta bani lichizi în comunitatea locală și să ajute la repunerea pe picioare a sistemului bancar; accentuează faptul că eforturile de reconstrucție trebuie efectuate cu consultarea și participarea poporului haitian;
15. solicită Comisiei să ofere asistență logistică imediată autorităților haitiene și PNUD pentru a ajuta la instalarea de tabere pentru persoanele deplasate intern, acordând o atenție deosebită asistenței medicale și facilităților sanitare;
16. subliniază importanța asigurării unei securități corespunzătoare pentru convoaiele de distribuire a ajutorului pentru a garanta că ajutoarele sunt distribuite de o manieră echitabilă și calmă, îndeosebi celor vulnerabili și celor cu nevoile cele mai stringente; de aceea, salută decizia Consiliului de a trimite 350 de cadre ale poliției militare pentru a ajuta la operațiune și a rămâne gata de intervenție în caz că este nevoie de întăriri;
17. este mulțumit că problema întârzierii zborurilor spre Haiti a fost rezolvată și este încredințat că experții ONU și controlorii de trafic aerian din SUA, care coordonează operațiunea, vor da prioritate zborurilor umanitare;
18. reiterează apelul adresat de subsecretarul general pentru probleme umanitare al ONU de a pune la dispoziție vehicule pentru transportarea combustibililor; solicită statelor membre să acorde asistență suplimentară pentru transportarea ajutoarelor pentru taberele improvizate, punctele de distribuție și orașele și satele înconjurătoare;
19. solicită organizarea unei conferințe internaționale și efectuarea unei evaluări post-dezastru a necesităților coordonate împreună cu ONU și cu Banca Mondială pentru a stabili necesitățile de reconstrucție pe termen lung după încheierea operațiunii de urgență;
20. îndeamnă UE să coopereze cu autoritățile haitiene pentru a pune la punct prevenirea dezastrelor și gestionarea capacităților pe termen lung; subliniază că eforturile de reconstrucție trebuie să se bazeze pe priorități naționale, respectând, totodată, principiul eficienței ajutorului și oferind sprijin pentru instituțiile haitiene pentru a le permite acestora să guverneze în mod eficient; subliniază că aceste eforturi de reconstrucție trebuie să fie bine coordonate și implementate, cu implicarea guvernului și societății civile haitiene;
21. solicită comunității internaționale să profite de această ocazie pentru a aborda cauzele primare ale sărăciei din Haiti o dată pentru totdeauna și să ajute Haiti să iasă din acest dezastru ca o democrație pe deplin funcțională cu o economie capabilă să susțină populația;
22. încredințează Președintelui sarcina de a transmite prezenta rezoluție Înaltei Reprezentante a UE, Președintelui Comisiei Europene, președintelui și guvernului din Haiti, subsecretarului pentru probleme umanitare și ajutor de urgență al ONU și guvernelor statelor membre.
