P6_TA(2007)0613
Program legislativ şi de lucru al Comisiei pentru 2008
B6-0500 , 0502 , 0504 şi 0506/2007
Rezoluţia Parlamentului European din 12 decembrie 2007 privind Programul legislativ şi de lucru al Comisiei pentru 2008
Parlamentul European
,
–
având în vedere Comunicarea Comisiei privind Programul său legislativ şi de lucru pentru 2008 ( COM(2007)0640 ),
–
având în vedere contribuţiile comisiilor Parlamentului, transmise Comisiei de către Conferinţa preşedinţilor,
–
având în vedere articolul 103 alineatul (4) din Regulamentul său de procedură,
A.
întrucât programul legislativ şi de lucru anual reprezintă un instrument important, care permite Uniunii Europene să îşi canalizeze eforturile în direcţia îndeplinirii principalelor sale obiective, respectiv promovarea prosperităţii, solidarităţii, securităţii, libertăţii, precum şi consolidarea rolului Europei pe plan mondial; întrucât activitatea Comisiei va fi evaluată pe baza rezultatelor concrete obţinute în aceste domenii;
B.
întrucât anul 2008 va fi determinant pentru ratificarea Tratatului de la Lisabona, astfel încât acesta să poată intra în vigoare înainte de alegerile pentru Parlamentul European;
C.
întrucât priorităţile politice trebuie adaptate în funcţie de resursele financiare disponibile,
Observaţii generale
1.
salută structura concentrată a programului de lucru al Comisiei şi efortul depus de această instituţie pentru îmbunătăţirea, în continuare, a dimensiunii sale politice; solicită, în acest context, includerea în viitor a unui calendar indicativ al iniţiativelor Comisiei;
2.
îşi afirmă sprijinul pentru importanţa fundamentală acordată, în cadrul programului de lucru, creşterii economice, ocupării forţei de muncă, dezvoltării durabile, măsurilor de combatere a schimbărilor climatice, energiei şi fenomenului migraţiei, precum şi pentru atenţia specială acordată îmbunătăţirii cadrului de reglementare, punerii corecte în aplicare a reglementărilor şi consolidării rolului Europei în calitate de actor mondial; solicită totuşi Comisiei să dea dovadă de mai multă fermitate în cadrul iniţiativelor sale destinate să asigure drepturile fundamentale, libertatea, justiţia şi includerea socială;
3.
reiterează importanţa care trebuie acordată unei aplicări ferme a Strategiei de la Lisabona, şi subliniază interdependenţa progreselor pe plan economic, social şi în ceea ce priveşte protecţia mediului pentru a pune bazele unei economii dinamice şi inovatoare; îndeamnă, prin urmare, Comisia să se angajeze în favoarea unei orientări echilibrate şi axate asupra rezultatelor Programului comunitar de la Lisabona 2008-2010;
4.
salută angajamentul Comisiei de a sprijini ratificarea Tratatului de la Lisabona; consideră că obiectivele şi reformele înscrise în respectivul tratat sunt de o importanţă fundamentală pentru buna funcţionare şi dezvoltarea ulterioară a Uniunii Europene, apreciind că acestea vor consolida caracterul democratic al Uniunii Europene şi vor spori apropierea sa de cetăţeni;
5.
invită Comisia şi Consiliul să colaboreze cu Parlamentul European şi cu parlamentele statelor membre în vederea formării unei noi culturi a subsidiarităţii, luând în considerare noile instrumente acordate, de exemplu, parlamentelor naţionale în cadrul Tratatului de la Lisabona;
Creştere economică şi locuri de muncă
6.
îşi reiterează sprijinul pentru elaborarea unui calendar european în cadrul căruia prosperitatea şi solidaritatea să reprezinte obiective bazate pe o relaţie de sprijin reciproc;
7.
în urma măsurilor luate de Comisie în vederea revizuirii pieţei unice, invită această instituţie să îşi intensifice eforturile privind extinderea şi aprofundarea pieţei interne, în scopul concretizării obiectivului instituirii unei pieţe puternice, inovatoare şi competitive; insistă asupra necesităţii ca, la baza dezvoltării pieţei unice, să stea concurenţa loială, coeziunea socială şi un nivel ridicat de protecţie a consumatorului;
8.
invită Comisia să acorde o atenţie deosebită punerii în aplicare în timp util şi în mod coerent a Directivei serviciilor şi, în special, să înfiinţeze "ghişee unice" eficiente pentru a promova accesul pe piaţa unică; solicită în mod insistent sporirea eficienţei regulilor privind achiziţiile publice;
9.
subliniază importanţa unei mai atente supravegheri a pieţei şi, în special, pentru a consolida credibilitatea marcajului CE şi pentru a combate fenomenul contrafacerii, cu scopul de a asigura o protecţie mai eficientă a consumatorului; încurajează Comisia să garanteze, în continuare, respectarea drepturilor consumatorilor în ceea ce priveşte siguranţa produselor, vizând în mod special siguranţa jucăriilor; îndeamnă Comisia să facă lumină asupra zonelor gri existente în legislaţia privind, de exemplu, licitaţiile on-line; subliniază necesitatea revizuirii acquis-ului comunitar în domeniul protecţiei consumatorului, în vederea sporirii coerenţei cadrului juridic; îşi declară sprijinul pentru modul coordonat în care Comisia abordează activitatea în curs legată de instituirea unui cadru comun de referinţă pentru un drept european al contractelor mai coerent;
10.
recomandă studierea cu atenţie şi în strânsă colaborare cu statele membre, comunitatea de afaceri şi consumatorii a posibilelor modalităţi de sporire a rapidităţii, eficienţei şi corectitudinii căilor de soluţionare a conflictelor dintre mediul de afaceri şi consumatori, având în vedere faptul că simplificarea accesului la justiţie prezintă o importanţă fundamentală pentru protecţia consumatorului în contextul globalizării; subliniază totuşi că acest proces nu ar trebui să conducă la apariţia unor noi obstacole în calea liberei circulaţii pe piaţa internă;
11.
îndeamnă Comisia să nu sacrifice dimensiunea socială a Strategiei de la Lisabona considerând că aceasta constituie un obstacol în calea competitivităţii ci solicită Comisiei să respecte echilibrul dintre diverşii ei piloni; apreciază că, prin alocarea unor investiţii corespunzătoare sectorului cunoaşterii, se pot pune bazele unei economii mai prospere, care ar putea combate fenomene precum sărăcia, excluderea socială, şomajul şi asigura o mai bună protecţie a lucrătorilor;
12.
invită Comisia, în cadrul Bilanţului realităţii sociale, să elaboreze iniţiative în domeniul guvernării economice şi sociale; salută iminenta revizuire, aflată în stadiul de propunere, a Directivei privind instituirea unui comitet european de întreprindere, care ar trebui să aducă clarificări în ceea ce priveşte informarea, consultarea şi participarea; solicită, însă în mod ferm Comisiei să consulte în prealabil partenerii sociali europeni; solicită măsuri de promovare a unei armonizări sporite a vieţii profesionale cu viaţa de familie, precum şi a sănătăţii şi siguranţei tuturor lucrătorilor;
13.
salută cu o deosebită satisfacţie anunţul Comisiei în legătură cu elaborarea unei propuneri legislative privind societatea privată europeană şi solicită prezentarea propunerii respective la începutul anului 2008, în scopul sprijinirii IMM-urilor; îşi exprimă regretul privind renunţarea, de către Comisie, la propunerea legislativă privind a paisprezecea directivă în materia dreptului societăţilor comerciale ( transferul sediului societăţii), subliniind totodată faptul că această directivă, îndelung aşteptată, ar fi acoperit lacunele legislative din domeniul pieţei interne în beneficiul întreprinderilor;
14.
subliniază necesitatea asigurării unui nivel corespunzător de protecţie a drepturilor de proprietate intelectuală şi sprijină iniţiativele destinate instituirii unui sistem de brevete convenabil din punct de vedere financiar, sigur şi eficient, de natură să stimuleze investiţiile şi cercetarea; îndeamnă toate cele trei instituţii să colaboreze în vederea ajungerii la un consens politic asupra unei reale îmbunătăţiri a sistemului de brevete; reaminteşte faptul că fenomenul contrafacerii produselor, a celor din domeniul farmaceutic, de exemplu, constituie o problemă majoră şi urgentă, de interes în Europa;
15.
regretă faptul că Comisia nu intenţionează să propună o iniţiativă privind instituirea unei Baze comune consolidate în ceea ce privește impozitarea societăţilor comerciale, care ar completa progresele înregistrate pe o piaţă internă bazată pe concurenţa loială, conducând la o mai mare transparenţă, datorită faptului că întreprinderilor li s-ar permite să funcţioneze în străinătate după aceleaşi reguli ca cele existente pe plan intern, şi la creşterea schimburilor comerciale transfrontaliere, precum şi a concurenţei între statele membre în ceea ce priveşte atragerea investiţiilor; evidenţiază totodată responsabilitatea care le revine statelor membre în ceea ce priveşte stabilirea cotelor de impozit pe profit;
16.
solicită Comisiei să prezinte propuneri de natură să aducă îmbunătăţiri eficiente supravegherii prudenţiale la nivel european, inclusiv a fondurilor speculative şi a agenţiilor de rating; reaminteşte consecinţele semnificative ale crizei creditelor imobiliare ipotecare din Statele Unite asupra pieţelor financiare europene; speră că Comisia va efectua o analiză riguroasă a originilor şi consecinţelor acestei crize, inclusiv o evaluare a riscurilor pentru pieţele europene; solicită evaluarea sistemelor şi instrumentelor de supraveghere prudenţială în vigoare în Europa şi insistă asupra consultării în mod regulat a Parlamentului, care ar permite elaborarea unor recomandări clare referitoare la modalităţile de îmbunătăţire a stabilităţii sistemului financiar şi a capacităţii sale de a asigura, pe termen lung, servicii financiare sigure pentru întreprinderile europene;
17.
consideră revizuirea "pachetului privind telecomunicaţiile" o prioritate majoră pentru anul ce vine;
18.
salută angajamentul Comisiei de creare a unei pieţe interne a energiei liberalizate şi integrate; consideră, de asemenea, că trebuie să se facă distincţie între evoluţia pieţei energiei electrice şi cea a pieţei gazelor;
Dezvoltarea durabilă în Europa
19.
salută propunerile ambiţioase ale Comisiei privind schimbările climatice şi o încurajează să le îndeplinească în totalitate; solicită Comisiei să realizeze o dezvoltare sporită a sinergiilor între ocuparea forţei de muncă şi dezvoltarea industrială, pe de o parte, şi dezvoltarea şi utilizarea tehnologiilor curate, pe de altă parte, în condiţiile în care există o complementaritate importantă între cele două aspecte menţionate, aceasta constituind o sursă potenţială pentru o competitivitate sporită;
20.
solicită un cadrul legislativ cuprinzător pentru promovarea şi utilizarea energiilor regenerabile în Uniune, care să includă obiective cu caracter obligatoriu, care vor oferi mediului de afaceri stabilitatea necesară pe termen lung, în vederea luării unor decizii raţionale de investiţii în sectorul energiilor regenerabile, astfel încât să aducă Uniunea Europeană pe calea spre un viitor energetic mai curat, mai sigur şi mai competitiv;
21.
ia act de faptul că acţiunile Comisiei înscrise în Planul de acţiune pentru eficienţă energetică şi Planul de acţiune în domeniul biomasei nu sunt incluse în programul de lucru, precum şi de gravele întârzieri în punerea în aplicare a acţiunilor anunţate; invită Comisia să ţină seama de ambele planuri de acţiune, sprijinind astfel Uniunea Europeană în îndeplinirea obiectivelor privind energiile regenerabile şi eficienţa energetică; subliniază contribuţia deosebită pe care o pot avea biocombustibilii durabili în această privinţă;
22.
salută angajamentul Comisiei de a ajunge la un acord politic cu privire la "partajarea responsabilităţilor" necesare pentru obţinerea unei reduceri cu 20% a gazelor cu efect de seră până în 2020, faţă de 1990; recomandă cu hotărâre ca UE şi statele şi regiunile membre să depună eforturi sporite în vederea sprijinirii surselor de energie fără emisii de CO2;
23.
salută planul Comisiei de a publica un "Pachet privind transportul ecologic", ţinând seama de faptul că mobilitatea durabilă în întreaga Uniune Europeană trebuie să fie asigurată în conformitate cu obiectivele luptei împotriva schimbărilor climatice;
24.
sprijină cele două iniţiative prioritare privind transportul maritim şi transportul aerian; reaminteşte faptul că simplificarea procedurilor administrative pentru transportul maritim pe distanţe mici este o condiţie prealabilă esenţială pentru dezvoltarea acestui mod de transport, care reprezintă o verigă fundamentală a unui sistem de reţele integrat, coerent şi durabil; îşi exprimă acordul faţă de diversele propuneri care urmăresc promovarea unui sistem de gestionare a transporturilor mai eficient, ceea ce va determina o reducere semnificativă a costurilor, a întârzierilor şi a emisiilor de gaze cu efect de seră;
25.
salută iniţiativele Comisiei în domeniul sănătăţii publice, în special propunerea legislativă preconizată privind calitatea şi siguranţa donării de organe şi a transplanturilor, precum şi propunerea de recomandare a Consiliului privind infecţiile asociate asistenţei medicale incluse în "Pachetul privind sănătatea", care au ca obiectiv garantarea celor mai înalte standarde posibile în domeniul siguranţei pacienţilor şi al calităţii asistenţei medicale; solicită Comisiei să contribuie la îmbunătăţirea siguranţei şi informării pacienţilor, precum şi la consolidarea drepturilor şi garanţiilor oferite acestora şi să abordeze cauzele determinante ale bolilor rare;
26.
solicită Comisiei să îşi intensifice eforturile de elaborare a unei politici coerente cu privire la chestiunile de urgenţă din domeniul sănătăţii, la persoanele cu handicap sau boli cronice, precum şi la informarea pacienţilor; invită Comisia să acorde o atenţie deosebită problematicii pregătirii în cazul apariţiei unor pandemii;
27.
salută comunicarea Comisiei privind "evaluarea stării de sănătate a PAC", în special din perspectiva importanţei unui sector agricol competitiv şi durabil din punct de vedere ecologic şi a prevenirii fenomenului de depopulare a zonelor rurale şi a garantării accesului consumatorilor la aprovizionarea cu alimente, dar subliniază faptul că natura exactă a oricărei propuneri legislative ce va urma nu ar trebui definită până în momentul în care Parlamentul, Comisia şi Consiliul nu au încheiat o dezbatere în detaliu pe tema comunicării iniţiale a Comisiei privind "evaluarea stării de sănătate";
28.
invită Comisia să elaboreze propuneri specifice privind implicaţiile şi regulile detaliate ale modelului RMD (randament maxim durabil), să propună măsuri legislative concrete privind sistemul de etichetare ecologică şi să prezinte, în cel mai scurt timp posibil, o propunere de simplificare a Regulamentului (CE) nr.
850/98 a Consiliului pentru conservarea resurselor de pescuit prin măsuri tehnice de protecție a puietului de organisme marine şi de reformare şi îmbunătăţire a cadrului de control al politicii comune în domeniul pescuitului;
29.
sprijină ferm iniţiativa Comisiei de a prezenta o carte verde privind coeziunea teritorială europeană, aşa cum a solicitat Parlamentul European; consideră că acest concept de coeziune teritorială, care a fost recent aprobat prin Tratatul de la Lisabona, va constitui elementul central al dezvoltării acestei politicii comunitare;
30.
subliniază necesitatea unei strategii UE pentru Marea Baltică şi invită Comisia să prezinte o strategie UE pentru regiunea Mării Baltice în 2008;
O abordare integrată a migrației
31.
consideră că o politică comună privind migraţia, vizele şi azilul, precum şi o integrare economică socială şi politică eficientă a imigranţilor pe baza unor principii comune sunt cele două feţe ale aceleiaşi monede şi reprezintă o provocare-cheie, respectând, în acelaşi timp, pe deplin împărţirea responsabilităţilor între statele membre şi UE, în special în ceea ce priveşte integrarea;
32.
invită Comisia să ia măsuri mai severe de soluţionare a traficului de fiinţe umane şi a imigraţiei ilegale şi, în special, să examineze, în acest sens, punerea în aplicare a planului de acţiune al Consiliului din 2005; aşteaptă evaluarea Comisiei referitoare la punerea în aplicare a directivei privind libertatea de circulaţie, prevăzută pentru 2008, şi solicită măsuri suplimentare de garantare a aplicării integrale a acestui drept în UE;
33.
salută angajamentul reînnoit al Comisiei în ceea ce priveşte o politică comună în domeniul migraţiei, instrumente comune de protecţie a graniţelor externe şi o politică comună privind azilul; invită Comisia să continue să îmbunătăţească politicile referitoare la educaţie şi integrare în scopul stabilirii unui cadru clar şi sigur pentru imigranţii economici, în special lucrătorii calificaţi, care să clarifice drepturile şi obligaţiile acestora;
34.
consideră că, începând de la 1 ianuarie 2009, Tratatul de la Lisabona va modifica în mod substanţial cadrul instituţional legat de spaţiul de libertate, securitate şi justiţie şi reaminteşte faptul că 2008 va fi foarte important pentru punerea în aplicare şi extinderea acquis-ului Schengen la noile state membre; subliniază faptul că trebuie luate măsuri stricte de garantare a funcţionării fără probleme a sistemului şi a integrităţii graniţelor externe ale UE; invită Comisia să implice profund atât Parlamentul European, cât şi parlamentele naţionale în dezvoltarea acestor dispoziţii;
35.
costată că programul de lucru nu menţionează viitorul sistem PNR al UE şi solicită o mai largă cooperare operaţională la nivel european în lupta împotriva terorismului şi o sporire, unde este cazul, a implicării PE; subliniază faptul că instrumentele eficiente şi executorii pentru protecţia datelor nu trebuie privite ca obstacole în calea luptei împotriva terorismului sau a oricărui tip de radicalizare, ci ca mecanisme indispensabile de consolidare a încrederii în schimbul de informaţii dintre forţele poliţieneşti;
Cetăţenii pe primul plan
36.
consideră că atenţia cetăţenilor trebuie îndreptată în continuare, prin eforturile Comisiei, asupra importanţei diversităţii culturale şi asupra dialogului între culturi într-o Uniune extinsă; consideră că dialogul intercultural ar trebui, de asemenea, să fie promovat în afara graniţelor europene şi să devină un mijloc de facilitare a înţelegerii reciproce şi, prin urmare, să înlesnească prevenirea sau rezolvarea conflictelor sociale şi umane;
37.
constată că priorităţile Comisiei pentru 2008 evidenţiază contribuţia potenţială a învăţării continue la creşterea ratelor de ocupare a forţei de muncă şi la dezvoltarea unei societăţi a cunoaşterii în conformitate cu obiectivele de la Lisabona; regretă faptul că acest lucru nu se reflectă într-o unică propunere concretă; consideră că minorii ar trebui protejaţi împotriva conţinutului special al anumitor programe atunci când folosesc Internetul sau noile tehnologii prin sisteme de filtrare specifice şi adecvate;
38.
sugerează crearea unei forţe europene care să poată reacţiona imediat în caz de urgenţă, după cum s-a propus în raportul Barnier; solicită Comisiei să elaboreze o propunere concretă în acest sens;
39.
subliniază necesitatea consolidării drepturilor călătorilor, în special a celor ce întreprind călătorii lungi cu autocarul;
40.
aşteaptă cu nerăbdare propunerea Comisiei de prezentare a unei directive importante care să pună în aplicare principiul egalităţii de tratament în afara domeniului ocupării forţei de muncă, completând astfel cadrul juridic al nediscriminării, şi subliniază totodată faptul că trebuie respectate competenţele statelor membre în acest domeniu;
Europa ca partener mondial
41.
consideră că rolul UE în promovarea respectării drepturilor omului, democraţiei şi bunei guvernări trebuie considerat drept parte integrantă a tuturor politicilor şi programelor UE;
42.
salută faptul că programul de lucru al Comisiei subliniază necesitatea continuării procesului de extindere şi consideră regiunea Balcanilor de Vest drept o prioritate;
43.
ia act de intenţia Comisiei de a acorda o atenţie deosebită viitorului provinciei Kosovo şi se aşteaptă să fie prezentate evaluări şi propuneri mai detaliate ale ajutorului UE către Kosovo pe măsură ce situaţia evoluează;
44.
consideră că Sinergia Mării Negre reprezintă un prim pas important în elaborarea unei strategii cuprinzătoare cu privire la această regiune şi invită Comisia să detalieze propuneri precise, inclusiv un plan de acţiune cu obiective şi indicatori specifici, care să intensifice cooperarea între UE şi ţările din regiunea Mării Negre;
45.
consideră că legătură transatlantică este fundamentală atât pentru promovarea valorilor comune, cât şi pentru apărarea intereselor comune;
46.
în ceea ce priveşte Orientul Mijlociu, este de părere că, în afară de acordarea unei finanţări pentru supravieţuire economică şi reconstrucţie, în special în Liban şi Palestina, UE ar trebui să pregătească iniţiative politice pentru a-şi întări şi mai mult rolul diplomatic activ în regiune;
47.
consideră că trebuie luate măsuri suplimentare în domeniul politicii energetice externe comune, în scopul asigurării accesului tuturor statelor membre la energie durabilă, sigură şi competitivă şi solicită Comisiei să adopte o politică clară şi constructivă în dialogul cu Rusia;
48.
solicită Comisiei să consolideze parteneriatul strategic biregional dintre UE şi America Latină şi Caraibi şi salută includerea strategiei UE-Africa printre priorităţile Comisiei, subliniind totodată necesitatea implicării parlamentelor şi societăţii civile;
49.
subliniază necesitatea unei coerenţe a politicilor UE în domeniul dezvoltării; subliniază faptul că problematica dezvoltării trebuie avută în vedere în cadrul altor politici europene; salută intenţia Comisiei de a examina noi metode de punere în aplicare a obiectivelor de dezvoltare ale mileniului; îndeamnă Comisia să garanteze că politicile sale de dezvoltare au un impact pozitiv asupra consolidării păcii;
50.
subliniază necesitatea încheierii cu succes a rundei de la Doha; subliniază faptul că UE trebuie, de asemenea, să-şi consolideze angajamentul faţă de economiile emergente prin acorduri de liber schimb bilaterale sau regionale, ca un instrument complementar abordării multilaterale, solicitând totodată includerea de dispoziţii privind punerea în aplicare a standardelor de bază în domeniul muncii; consideră că este importantă elaborarea unei noi strategii globale privind China; este partizanul unui comerţ liber şi corect; invită Comisia să asigure o protejare mai strictă a drepturilor de proprietate intelectuală şi să facă tot posibilul pentru a combate contrafacerea;
Chestiuni orizontale
51.
salută determinarea Comisiei de a atinge obiectivul reducerii cu 25% până în 2012 a sarcinii administrative asupra întreprinderilor, la nivelul UE şi la nivel naţional; consideră acest lucru o prioritate-cheie, în special pentru IMM-uri, în lunile următoare şi o contribuţie esenţială la atingerea obiectivelor de la Lisabona; subliniază faptul că va examina propunerile legislative în acest sens; îndeamnă Comisia să prezinte o statistică detaliată privind punerea în aplicare a planului său de acţiune, care să conţină informaţii clare şi concise în legătură cu obiectivele atinse, indicatorii stabiliţi, rezultatele evaluărilor de referinţă şi propunerile concrete referitoare la domeniile ulterioare care se pretează cel mai bine unor reduceri suplimentare rapide, durabile şi tangibile ale costurilor administrative;
52.
sprijină Comisia în eforturile sale continue de ameliorare a calităţii legislaţiei UE; subliniază faptul că este necesar ca simplificarea şi consolidarea legislaţiei UE să fie urgentate, iar eforturile în vederea unei mai bune legiferări, a unei transpuneri prompte şi a unei puneri în aplicare corecte a legislaţiei UE să fie sporite, respectând totodată pe deplin prerogativele Parlamentului; solicită un mecanism mai puternic de monitorizare şi executare a punerii în aplicare a legislaţiei UE în statele membre;
53.
subliniază faptul că principiul subsidiarităţii, astfel cum este consacrat în prezent în Tratatul CE, stipulează că, în domenii care nu sunt de competenţa exclusivă a Comunităţii, aceasta are dreptul să acţioneze doar în situaţia în care obiectivele acţiunii propuse nu pot fi atinse în mod satisfăcător de statele membre; subliniază că lipsa de acţiune a statelor membre nu dă loc, în sine, unei competenţe a UE;
54.
insistă asupra unor evaluări independente ale consecinţelor legislaţiei; consideră că asemenea evaluări trebuie realizate în mod sistematic în contextul procesului legislativ şi, de asemenea, în procesul de simplificare a legislaţiei;
55.
ia act de dosarele conţinute în lista Comisiei de propuneri pendinte ce urmează a fi retrase deoarece sunt desuet;
56.
solicită Comisiei şi Consiliului să acorde Parlamentului timpul necesar pentru a-şi da avizul privind extinderile viitoare ale zonei euro;
57.
insistă asupra punerii în aplicare în mod adecvat a noii proceduri de comitologie şi a protejării drepturilor Parlamentului în acest sens; acordă o importanţă deosebită procedurilor de comitologie în domeniul serviciilor financiare (procedura Lamfalussy) deoarece un număr de dosare importante sunt în curs de ajustare; este de părere că aplicarea corectă a cadrului este esenţială pentru funcţionarea fără probleme a sistemului financiar şi pentru evitarea unor crize financiare; solicită respectarea deplină a drepturilor Parlamentului, astfel cum s-a stabilit, şi vitalizarea prezentelor acorduri;
58.
aşteaptă cu interes rezultatele procesului de consultare iniţiat de Comisie asupra "Reformei bugetului pentru o Europă în schimbare" ( SEC(2007)1188 ); solicită implicarea deplină a Parlamentului atât în revizuirea cheltuielilor UE, cât şi a sistemului UE de resurse proprii, după cum se prevede în Declaraţia nr.
3 la Acordul Inter-instituţional privind disciplina bugetară şi buna gestiune financiară (AII) privind revizuirea cadrului financiar;
59.
este de părere că, pentru a obţine o declaraţie de asigurare pozitivă din partea Curţii Europene de Conturi, Comisia ar trebui să se supună unor pregătiri tehnice şi să îndemne statele membre să publice declaraţii naţionale, după cum s-a sugerat în rezoluţiile Parlamentului privind descărcarea de gestiune din 2003, 2004 şi 2005; consideră rezumatele de audit solicitate de paragraful 44 al AII doar ca un prim pas în această direcţie; se aşteaptă la o abordare mai puternic proactivă din partea comisarului responsabil în domeniile transparenţei şi bunei guvernări; constată, în plus, obligaţia şi angajamentul Comisiei de a oferi cele mai înalte standarde de bună gestiune financiară;
60.
invită Comisia să îşi reformeze fără întârziere procedurile şi să implice mai mult Parlamentul şi comisiile care intră în componenţa sa în procesul de selecţie şi de numire a directorilor de agenţii; va lua măsurile necesare în vederea organizării unui proces de selecţie mai aprofundat al directorilor de agenţii;
Comunicarea privind Europa
61.
îndeamnă Comisia să plaseze cetăţenii în centrul proiectului european, obiectiv ce va fi realizat doar dacă este atent la problemele europenilor, şi să îşi intensifice eforturile de elaborare a unei politici de comunicare mai eficiente, astfel încât cetăţenii să înţeleagă mai bine acţiunea UE şi contribuţia acesteia la soluţionarea problemelor lor, cu scopul de a pregăti ratificarea Tratatului de la Lisabona şi alegerile europene din 2009;
62.
invită Comisia să enunţe clar mijloacele prin care intenţionează să pună în practică conţinutul priorităţilor sale privind comunicarea şi, în special, prioritatea privind Tratatul de la Lisabona;
o
o o
63.
încredințează Președintelui sarcina de a transmite prezenta rezoluție Consiliului, Comisiei, guvernelor și parlamentelor statelor membre.
