13.1.2010 B7-0021/2010 PROPUNERE DE REZOLUŢIE depusă pe baza dezbaterii privind declarația Înaltului Reprezentant pentru afaceri externe și politica de securitate
în conformitate cu articolul 110 alineatul (2) din Regulamentul de procedură
referitoare la situația din Yemen
Fiorello Provera
,
Lorenzo Fontana
, William (Contele de) Dartmouth
în numele Grupului EFD
PE432.869v01-00 B7‑0021/2010 Rezoluția Parlamentului European referitoare la situația din Yemen
Parlamentul European,
– având în vedere concluziile Consiliului referitoare la Yemen din 27 octombrie 2009,
– având în vedere Declarația Președinției în numele Uniunii Europene din 27 octombrie 2009 privind deteriorarea situației securității din Yemen,
– având în vedere documentul de strategie al Comunității Europene privind Yemenul pentru 2007-2013,
– având în vedere declarația lui Tobias Pflüger, președintele în exercițiu la Delegației Parlamentului European pentru relații cu statele din Golf, inclusiv Yemenul, făcută după vizita delegației Biroului, în perioada 22 - 25 februarie 2009,
– având în vedere articolul 110 alineatul (2) din Regulamentul de procedură,
A. întrucât Umar Farouk Abdulmutallab, teroristul nigerian care a încercat să arunce în aer un avion deasupra orașului Detroit la 25 decembrie 2009, a fost antrenat într-o tabără al-Qa'ida din Yemen;
B. întrucât deteriorarea în continuare a securității din Yemen poate oferi grupurilor teroriste și de insurgenți din regiune, în special al-Qa'ida, un adăpost perfect în care să planifice, să organizeze și să sprijine operațiuni teroriste ulterioare;
C. întrucât, începând din 2007, au avut loc în Yemen peste 30 de atacuri teroriste asupra conductelor, instalațiilor petroliere, clădirilor guvernamentale, ambasadelor (inclusiv a Italiei și a SUA), navelor și turiștilor; întrucât, în urma atacului asupra USS Cole din 2000, autoritățile yemenite nu au anchetat în mod corespunzător aceste acte și au permis suspecților, aflați în legătura cu al-Qa'ida să evadeze din închisoare, inclusiv celui care a plănuit atacul, Jamal al-Badawi;
D. întrucât situația de securitate se înrăutățește și mai mult datorită războiului civil împotriva susținătorilor lui Zaidi Shi’i în Sa'dah, în zona de nord, precum și datorită violențelor provocate de mișcarea secesionistă din sudul țării;
E. întrucât luptele locale din regiunea Sa'dah au căpătat dimensiune regională atunci când forțele militare din saudite au implicat rebelii la granița Arabiei Saudite cu Yemenul și au lansat cel puțin două raiduri de retaliere asupra pozițiilor rebelilor;
F. întrucât criza alimentară din 2008 a avut un impact imens asupra segmentelor celor mai sărace ale populației yemenite, iar criza financiară globală, în special scăderea veniturilor rezultate din petrol, a supus finanțele publice unor presiuni greu de suportat, deja afectate de punerea în aplicare limitată a reformelor economice și fiscale întârziate;
G. întrucât rezervele petroliere ale Yemenului, care reprezintă sursa a peste 75% din venitul țării, sunt aproape epuizate, existând puține opțiuni fiabile pentru o economie postpetrol sustenabilă;
H. întrucât Yemenul are de înfruntat și o altă problemă severă datorită crizei de aprovizionare cu apă, cauzată de o serie de factori, printre care creșterea consumului domestic, gestionarea defectuoasă a apelor, corupția, lipsa unui management al resurselor precum și unor tehnici risipitoare de irigare; întrucât, conform estimărilor guvernamentale, extragerea apei, în proporție de 99 % , se face fără licență;
I. întrucât situația creată în Yemen de lipsa de alimente și de apă este agravată și mai mult de dependența populației de qat, o plantă care se recoltează și se comercializează foarte repede dar are nevoie de foarte multă irigații pentru a crește, și care se cultivă atât de extensiv încât Yemenul a devenit un importator net de alimente;
J. întrucât Yemenul este cea mai săracă țară a lumii arabe, cu un venit anual per capita de sub 650 EUR și cu aproape jumătate din populație câștigând mai puțin de 2 EUR pe zi, o rată a șomajului de 35%; întrucât, în același timp, Yemenul are una din cele mai mari rate de creștere a populației la nivel mondial, fapt care creează alte probleme economice, educaționale și sociale;
K. întrucât intensificarea pirateriei în golful Aden și presiunea continuă exercitată de migrația dinspre Cornul Africii reprezintă alți factori care afectează stabilitatea țării;
L. întrucât, din 2004, UE a donat Yemenului ajutoare în valoare de peste € 144 milioane , cea mai mare parte fiind destinată dezvoltării economice, și a oferit programe de asistență bilaterală în sprijinul poliției yemenite și a gărzilor de coastă, cum ar fi un ajutor de € 7,5 milioane pentru modernizarea academiei de poliție a țării;
M. întrucât sistemul educațional yemenit rămâne slab dezvoltat, după cum o demonstrează rată națională a analfabetismului de aproximativ 50%, în rândul femeilor fiind aproape de70%, și numărul insuficient de profesori calificați;
N. întrucât prin intermediul Agendei reformelor naționale, guvernul yemenit a recunoscut drept prioritate reformele referitoare la guvernare;
O. întrucât alegerile parlamentare, care trebuiau să se desfășoare în aprilie 2009, au fost amânate pentru a permite autorităților să implementeze reformele esențiale ale sistemului electoral; întrucât Președintele Yemenului, Ali Abdullah Saleh, este șeful de stat cu cea mai mare vechime în funcție din Orientul Mijlociu după Președintele Libiei, Mu'ammar al-Quadafi;
P. întrucât persistă îngrijorări serioase cu privire la evoluția situației în Yemen în ceea ce privește democrația, drepturile omului și independența justiției, în special procesele inechitabile în fața celebrului Tribunal Penal Special și folosirea torturii pentru a obține mărturii false; întrucât au existat cazuri de persecuție a jurnaliștilor; întrucât situația femeilor este extrem de dificilă, datorită căsătoriilor forțate și a tratamentului legal inegal al bărbaților și femeilor;
Q. întrucât șase cetățeni europeni - cinci germani și unul britanic - sunt în continuare ostatici ca urmare a răpirii lor în iunie 2009, iar ceilalți trei din acel grup au fost găsiți morți imediat după răpire; întrucât unii șefi ai triburilor locale au indicat al-Qa'ida ca fiind responsabilă de răpiri,
1. își exprimă profunda îngrijorare cu privire la prezența din ce în ce mai mare a al-Qa'ida în Yemen și subliniază că lipsa unor acțiuni concrete ar putea conduce la o deteriorare și mai mare a autorității guvernului central și la destabilizarea regiunii până la proporțiile înregistrate în Somalia și Afganistan, situație care va oferi oportunități pentru extremiștii conduși sau inspirați de al-Qa'ida să se regrupeze, organizeze, antreneze și să lanseze operațiuni teroriste jihad în întreaga lume de pe teritoriul yemenit;
2. reafirmă apelul pentru o încetare imediată a focului în in Sa’dah și în Yemenul de sud și își exprimă convingerea că numai o soluție politică cuprinzătoare poate conduce la o pace durabilă;
3. reamintește tuturor părților implicate în conflicte obligația de a respecta drepturile omului și legislația umanitară internațională; solicită părților să permită civililor care doresc să plece din zona de conflict să ajungă în locuri sigure, să faciliteze accesul ONU și al ONG-urilor în zonele în care s-au strâns persoanele strămutate în interiorul țării, precum și să permită fără întârziere ca ajutoarele medicale și umanitare să ajungă de urgență la persoanele respective;
4. își reafirmă sprijinul pentru un Yemen unificat, stabil și democratic;
5. solicită autorităților yemenite să implementeze reformele întârziate la nivel instituțional, economic și fiscal, și anume întărirea rolurilor și capacităților instituțiilor alese în mod democratic la nivel central și local, consolidarea instituțiilor statului, îmbunătățirea mediului de afaceri, promovarea integrării Yemenului în economia globală și regională, extinderea furnizării de servicii sociale, stimularea de oportunităților de angajare și a celor educaționale, rezolvarea problemelor legate de corupție, inflația, șomajul, precum și micșorarea subvențiilor guvernamentale;
6. solicită autorităților yemenite să introducă reformele necesare pentru a îmbunătăți situația drepturilor omului în țară, în special garantarea libertății mass-mediei, dreptul la un proces echitabil, tratamentul egal al bărbaților și femeilor și abolirea căsătoriilor forțate; salută în acest sens legea recentă care stabilește că vârsta minimă pentru căsătorie este de 17 ani;
7. subliniază importanța organizării de alegeri în 2011 și încurajează toate partidele politice să-și pună în aplicare acordurile referitoare la adoptarea măsurilor necesare pentru îmbunătățirea sistemului electoral și consolidarea democrației, ținând seama în mod deosebit de recomandările misiunii UE de observare a alegerilor făcute cu ocazia alegerilor prezidențiale și locale din 2006; invită Comisa și Consiliul să monitorizeze procesul de reformă constituțională și a legislației electorale, care a determinat amânarea alegerilor parlamentare;
8. salută măsurile luate deja de autorități pentru combaterea corupției, și anume înființarea Organizației centrale pentru control și audit, precum și a Autorității naționale supreme pentru combaterea corupției;
9. invită statele din Golf să condiționeze posibila aderare a Yemenului la Consiliul de Cooperare pentru Statele Arabe din Golf de realizarea reformelor necesare, inclusiv realizarea de progrese în ceea ce privește scăderea subvențiilor guvernamentale, corupția și adoptarea de măsuri care să diminueze problemele de securitate; invită, în acest sens, Comisia și Consiliul să încurajeze Consiliul de Cooperare pentru Statele Arabe din Golf să devină un mediator capabil să aducă diferitele părți yemenite la masa negocierilor și care să inițieze un dialog politic amplu;
10. salută rolul activ jucat de Yemen în strategiile internaționale coordonate, cum ar fi Operația Atalanta;
11. solicită crearea unei delegații de sine stătătoare a Comisiei Europene pentru Yemen, responsabilă cu gestionarea ajutorului, care să mobilizeze și resurse umane la nivel local; invită Comisa Europeană să consolideze eficiența ajutorului;
12. invită Comisia și Consiliul să se asigure că ajutorul furnizat de comunitatea internațională, în mod deosebit cel care provine din bugetul Uniunii Europene, este utilizat pentru finanțarea unor proiecte de care să beneficieze cât mai multe persoane și a căror eficiență să fie evaluată la fața locului;
13. solicită autorităților yemenite să întărească unitățile de pază de pe coastă și de la granițe și să introducă cursuri mai performante de pregătire a poliției și programe de profesionalizare a serviciului penitenciar, astfel încât să îmbunătățească situația de securitate a țării și capacitatea acesteia de a combate terorismul;
14. invită Comisia și Consiliul să pună în aplicare programe speciale de asistență pentru Yemen, care să includă și pregătirea externă a oficialilor yemeniți (la fel cum a procedat EUJUST LEX în Irak) și detașarea de formatori în ministerele cheie (după cum a făcut UE în Bosnia-Herțegovina);
15. solicită autorităților yemenite să-și intensifice eforturile în vederea eliberării celor șase europeni ținuți ostatici pe teritoriul țării;
16. încredințează Președintelui sarcina de a transmite prezenta rezoluție Consiliului, Comisiei, parlamentelor și guvernelor statelor membre și Consiliului Europei, guvernului și parlamentului republicii Yemen și Consiliului de Cooperare pentru Statele Arabe din Golf.
