Răspuns dat de dna Ashton în numele Comisiei
(19 august 2011)
UE este la curent cu raportul publicat recent de către Human Rights Watch, precum și cu alte documente redactate de diferite organizații internaționale și ONG-uri privind acest subiect și, în general, privind situația foarte problematică a drepturilor omului în Iran.
În ultimele luni, UE a făcut tot posibilul pentru a găsi o soluție la această problemă, inclusiv prin demersuri pe lângă autoritățile iraniene la Teheran și la Bruxelles în legătură cu deteriorarea situației drepturilor omului în Iran, în general, și, în particular, în legătură cu cazuri specifice în materie de drepturile omului.
Înaltul Reprezentant/dna vicepreședinte Ashton a dat mai multe declarații care sunt în prezent traduse în farsi, astfel încât să poată fi cunoscute de populația iraniană.
În aprilie 2011, Consiliul Afaceri Externe a hotărât aplicarea unor măsuri restrictive cu privire la 33 de cetățeni iranieni vinovați de încălcări grave ale drepturilor omului.
În prezent, împotriva acestor persoane există o interdicție impusă de UE privind acordarea vizelor și o decizie de înghețare a fondurilor.
UE va continua să monitorizeze situația dificilă a drepturilor omului și a libertăților fundamentale în Iran și va interveni în continuare dacă este cazul ori de câte ori este posibil, făcând apel la toate mijloacele de care dispune.
Homosexualitatea este încă incriminată în aproximativ 76 de state, iar în cinci dintre acestea, inclusiv în Iran, „infracțiunile” conexe se sancționează cu pedeapsa capitală.
Prin urmare, în afară de a interveni în anumite cazuri individuale, UE este hotărâtă să depună, în continuare, eforturi în cadrul forumurilor multilaterale pentru dezincriminarea homosexualității și pentru combaterea discriminării pe motive de orientare sexuală.
În 2008, UE a condus, în cadrul Adunării Generale a ONU, un grup transregional de 66 de state, care a pronunțat o declarație prin care se solicita dezincriminarea homosexualității.
În perioada 2009-2011, UE a organizat mai multe evenimente conexe în New York și Geneva pentru a sensibiliza opinia publică cu privire la prejudecățile nefondate legate de orientarea sexuală și la violența împotriva lesbienelor, homosexualilor, bisexualilor și persoanelor transgender (LGBT).
De curând, UE a sprijinit Rezoluția revoluționară nr.
17/19 privind drepturile omului, orientarea sexuală și identitatea de gen, prezentată de Africa de Sud la Consiliul pentru Drepturile Omului din iunie 2011 de la Geneva, și este dispusă să coopereze cu Africa de Sud și cu alte state interesate pentru a continua acțiunile în acest sens.
