Întrebarea cu solicitare de răspuns scris E-8589/2010
adresată Comisiei
Articolul 117 din Regulamentul de procedură
Vasilica Viorica Dăncilă (S&D)
(20 octombrie 2010)
Subiect: Fonduri structurale pentru sănătate
O condiție pentru atragerea de investiții de către regiunile europene în vederea realizării unei creșteri economice constante este și aceea de a avea cetățeni sănătoși, activi și adaptați la piața forței de muncă.
O populație cu o sănătate bună constituie o resursă importantă pentru oricare economie regională și locală, contribuția acesteia la bunăstare și bogăție fiind esențială.
Din păcate, există discrepanțe importante între regiuni la capitolul servicii de sănătate, mai ales pentru zonele slab populate sau izolate.
În actualele condiții de criză și datorită măsurilor de reduceri bugetare luate de diferite guverne ale statelor membre ale Uniunii, aceste discrepanțe se vor accentua.
Ce măsuri prevede Comisia prin politica de coeziune pentru eliminarea inegalităților la capitolul sănătate și, implicit, a disparităților regionale?
