Deputaţii dezbat în plen situaţia din Tibet şi rezultatul Consiliului European
Consiliul European
2008-03-26 - 19:23
Deputaţii dezbat în plen rezultatul Consiliului European din martie
Parlamentul European a dezbătut, miercuri, în plen situaţia din Tibet.
Unii Deputaţi au cerut o posibilă boicotare a ceremoniei de deschidere a Jocurilor Olimpice din China; mulţi au cerut libertatea Tibetului şi au subliniat încălcarea drepturilor omului în China.
Alţi Deputaţi au estimat că boicotarea Jocurilor Olimpice ar fi zadarnică.
Parlamentul a discutat, totodată, rezultatul Consiliului European de la 13-14 martie, împreună cu Premierul sloven Janez Janša.
Situaţia din Tibet - Preşedintele Parlamentului European Hans-Gert Pöttering
În deschiderea discuţiei privind situaţia din Tibet, Preşedintele Parlamentului European, Hans-Gert Pöttering, a declarat că "evenimentele care au avut loc la Lhasa, capitala Tibetului, şi în alte oraşe din China, începând cu 10 martie, sunt profund deranjante".
"Condamnăm toate formele de violenţă şi utilizarea disproporţionată a forţei militare şi de poliţie.
La fel, condamnăm morţile celor care au manifestat paşnic", a spus el.
"Ne exprimăm solidaritatea cu Dalai Lama", a mai declarat Pöttering.
"Nu putem permite ca numele lui să fie asociat terorismului sau să fie demonizat".
Preşedintele Parlamentului a cerut autorităţilor de la Beijing "să negocieze cu Dalai Lama şi, respectând integritatea teritorială a Chinei, să ajungă la o înţelegere care să garanteze identitatea culturală şi religioasă a poporului tibetan".
Dalai Lama a acceptat invitaţia de a se adresa Parlamentului European în decembrie, în contextul acţiunilor în cadrul Anului Dialogului Intercultural.
Având în vedere situaţia curentă, însă, sunt convins că veţi fi cu toţii de acord că el este binevenit la Parlamentul European în orice moment", a spus Pöttering.
Revenind la relaţiile dintre Uniunea Europeană şi China, şi la Jocurile Olimpice, Preşedintele Pöttering a declarat: "Dialogul şi cooperarea între Uniunea Europeană şi China sunt în interesul nostru reciproc.
China este o naţiune enormă, cu care dorim să fim parteneri".
"Vrem ca Jocurile Olimpice să fie încununate de succes", a mai precizat Pöttering.
"Dar aceasta va cere respectarea identităţii culturale şi religioase a poporului tibetan, şi permiterea unor transmisii mass-media libere şi corecte, înainte şi după Jocuri.
Trebuie condamnat, ca atare, faptul că jurnaliştii şi corespondenţii de presă au fost expulzaţi din Tibet".
Pöttering a adăugat că el însuşi urmează să participe la ceremonia de deschidere a Jocurilor Olimpice în august.
"Fiecare politician responsabil, însă, trebuie să se întrebe dacă poate participa la această ceremonie, în situaţia în care autorităţile chineze nu caută dialogul şi compromisul".
"Vrem să contribuim la un rezultat care să permită atleţilor lumii să se întâlnească în competiţii corecte şi libere la Beijing.
Dar valorile noastre şi respectul faţă de noi înşine nu ne vor lăsa să renunţăm la principiile noastre.
Noi, cei din Parlamentul European, avem o responsabilitate specială în această privinţă".
Consiliu Din partea Consiliului, Secretarul sloven de Stat pentru Afaceri Europene, Janez Lenarčič, a trecut în revistă toate întâlnirile şi convorbirile care au avut loc între Uniunea Europeană şi autorităţile chineze, de când au izbucnit actele de violenţă în Tibet.
El a cerut, apoi, ambelor părţi să încearcă să "stabilească un dialog constructiv".
Consiliul, a spus el, îşi exprimă speranţa că Beijingul va permite presei independente să se întoarcă în Tibet în scurt timp.
Potrivit reprezentantului sloven, miniştrii Europeni ai sporturilor, reuniţi recent, au votat împotriva boicotării Jocurilor Olimpice din China, considerând că Jocurile pot ajuta la promovarea drepturilor omului în această ţară.
După cum a precizat în încheiere Janez Lenarčič, ministrul sloven de Externe a cerut omologului său chinez să înceapă dialogul cu Dalai Lama şi să-i elibereze pe toţi demonstranţii paşnici.
Comisia Europeană
"Comisia Europeană este extrem de îngrijorată de actele de violenţă din China, violenţa niciodată nu este justificabilă", a declarat Comisarul European pentru Relaţii Externe, Benita Ferrero-Waldner .
Ea a cerut autorităţilor chineze să se reţină de la orice formă de violenţă şi să permită accesul presei independente în Tibet.
Comunitatea internaţională a respectat întotdeauna integritatea teritorială a Chinei.
Drepturile omului constituie o problemă de interes internaţional, nu doar o problemă internă, a precizat Comsiarul European.
Cetăţenii au dreptul să demonstreze paşnic.
Jocurile Olimpice nu constituie un eveniment politic, a adăugat Benita Ferrero-Waldner.
Ea a cerut ca evenimentul să se desfăşoare în spiritul Olimpic, ce include libertatea de exprimare şi libertatea presei.
Grupurile politice
József Szájer (PPE-DE,HU) ."Jocurile Olimpice sunt un simbol al păcii şi înţelegerii (..) cerem un dialog paşnic privind reconcilierea şi autonomia Tibetului.
Ar trebui să ne folosim de toate metodele pentru a presa autorităţile chineze să pună capăt violenţei şi să respecte drepturile omului şi ale minorităţilor.
Cum se pot reuni în competiţie atleţi din întreaga lume într-o ţară care-şi ucide proprii cetăţeni?
Nu este un moment bun pentru boicotarea Jocurilor Olimpice, acum, cu cinci luni înaintea începerii lor.
Trebuie, însă, să fim fermi în privinţa cererilor noastre".
Pasqualina Napoletano (PSE, IT): "Sper ca vocea Parlamentului să se facă auzită.
Cererea lui Dalai Lama pentru o comisie independentă care să meargă în Tibet ar trebui să fie considerată ca o şansă de a face lumină asupra evenimentelor care au loc la faţa locului, şi ar trebui găsită o soluţie negociată care să respecte rezoluţiile ONU în vigoare. (..)
Dacă Beijingul doreşte pace cu adevărat, trebuie să accepte rolul lui Dalai Lama.
Izolarea Chinei nu va ajuta nici cauzei tibetane nici drepturilor omului".
Marco Pannella (ALDE, IT) a estimat că Uniunea Europeană ar trebui să acţioneze conform "realismului lui Dalai Lama", că n-ar trebui să privească lucrurile în termeni apocaliptici, ci într-o abordare mult mai pragmatică.
Cristiana Muscardini (UEN, IT): "Chinezii refuză să abordeze un dialog constructiv cu tibetanii", a declarat ea, estimând necesară în acest context revizuirea acordurilor comerciale cu Beijingul.
"Jocurile Olimpice pot avea loc doar dacă sunt luate angajamente de respectare a drepturilor omului".
Daniel Cohn-Bendit (Verzi/ALE, DE): "În ultimii zece ani, liderii Europeni au jucat un rol în Olimpiadele Indiferenţei, permiţând încălcări ale drepturilor omului (..)
Uniunea trebuie să refuze să participe la ceremonia de deschidere a Jocurilor Olimpice.
La Beijing nu vrem atleţi cu sânge pe picioare (..) insistăm ca toţi cei care pleacă la Beijing să-şi facă cunoscute opiniile, pentru ca autorităţile chineze să înţeleagă că situaţia de acolo este cunoscută".
Vittorio Agnoletto ( GUE/NGL, IT)): "Apărarea drepturilor omului în China nici nu începe şi nici nu se încheie cu Jocurile Olimpice.
Dacă în relaţiile internaţionale, guvernele ar fi pus pe primul plan respectarea drepturilor omului, nu numai că ar fi fost împotriva găzduirii de către China a Jocurilor Olimpice, dar şi acordurile comerciale cu China ar fi conţinut clauze referitoare la drepturile omului.
24 milioane de oameni din China sunt angajaţi de companii occidentale, deci tolerăm situaţia, de dragul comerţului global".
Patrick Louis (IND/DEM, FR) l-a criticat pe Bernard Kouchner (Ministru francez de Externe) pentru referirile sale constante la "prietenii chinezi", fără să recunoască realitatea.
"Chinezii s-au purtat întotdeauna ca şi când ar fi fost superiori altor naţii din lume, iar comuniştii de la Beijing menţin această stare.
Liderii europeni vor fi consideraţi răspunzători dacă nu vor recunoaşte situaţia din Tibet".
Bruno Gollnisch (NA, FR) : "China patronează Tibetul de 60 de ani.
Nimeni nu a luat nici o măsură".
Deputaţii dezbat în plen rezultatul Consiliului European din martie
Premierul Sloven, Janez Janša, a subliniat, miercuri, la Bruxelles, în faţa Parlamentului European reunit în plen, principalele realizări ale Consiliului European din primăvara 2008.
"Am lansat un ciclu ambiţios, cu durata de trei ani, privind Strategia de la Lisabona, ce va permite o echilibrare între protecţia cetăţenilor şi a mediului, pe de o parte, şi obţinerea unei economii competitive, bazată pe tehnologie, pe de altă parte.
Am confirmat principiile de bază şi calendarul pentru adoptarea unui pachet legislativ pentru energie şi schimbările climatice, şi am definit paşii ce vor trebui luaţi pentru a stabiliza pieţele financiare".
Premierul Jansa a subliniat că în domeniul cunoaşterii şi al inovaţiei , Consiliul European a introdus a "cincea libertate" pentru înlăturarea obstacolelor din calea liberei circulaţii a cunoaşterii.
Prin înfiinţarea Institutului European pentru Inovaţii şi Tehnologie, aprobată de Parlamentul European în urmă cu două săptămâni, vor apărea noi oportunităţi în cercetarea şi dezvoltarea Europeană.
Referitor la pachetul legislativ pentru energie şi schimbările climatice , "şefii de stat şi de guvern s-au angajat ca până la sfârşitul anului 2008 să ajungă la un acord" privind principiile de bază ale acestui pachet legislativ şi calendarul punerii lor în aplicare, după cum a declarat Premierul Sloven.
"Dat fiind că Preşedinţia Slovenă urmăreşte o abordare echilibrată faţă de ţările vecine ale Uniunii Europene, vrem să atragem atenţia asupra dimensiunii estice a Politicii Europene de Vecinătate , ce trebuie consolidată, în linie cu dimensiunea mediteraneană.
O dezbatere mai detaliată pe tema aceasta este prevăzută la Consiliul European din iunie".
"După Consiliul European din martie, putem confirma că dezbaterile şi concluziile au fost dedicate celor mai presante chestiuni cu care se confruntă Europa în momentul de faţă", a declarat, în încheiere, Premierul Sloven, reprezentant al Preşedinţiei Consiliului.
Preşedintele Comisiei Europene, José Manuel Barroso
Preşedintele Barroso a vorbit despre importanţa parteneriatelor dintre instituţiile Europene, în privinţa realizării obiectivelor Europene comune.
Felicitând Preşedinţia pentru summitul recent, Barroso a menţionat "impulsul proaspăt" acordat Strategiei revizuite de la Lisabona.
Barroso s-a referit la două termene limite-cheie stabilite de Consiliul European: unul privind schimbările climatice şi energiile regenerabile, şi celălalt privind energia şi piaţa internă.
El a subliniat trei domenii cărora Comisia Europeană le va acorda atenţie specială înainte de vacanţa de vară: revizuirea agendei sociale, întreprinderile mici şi mijlocii şi parteneriatele în zona mediteraneană.
Grupările politice
Joseph Daul (PPE-DE, FR): "În plan internaţional, situaţia curentă este dificilă.
Uniunea nu trebuie să devină izolată.
Opinia publică trebuie să înţeleagă nevoia de reformă".
Daul a subliniat importanţa liberei circulaţii a cercetătorilor şi recunoaşterea reciprocă îmbunătăţită a calificărilor.
Martin Schulz (PSE, DE) s-a referit la importanţa dimensiunii sociale şi cunoaşterii, a estimat că industria ar trebui implicată în lupta împotriva schimbărilor climatice şi a precizat că dimensiunea Estică ar trebui să fie abordată în aceeaşi măsură cu dimensiunea Mediteraneană.
Din partea ALDE, Adina-Ioana Vălean (RO) a subliniat importanţa eficienţei energetice şi a avertizat asupra optimismului excesiv faţă de rezultatele din planul economic, având în vedere că cele patru libertăţi încă nu au fost pe deplin realizate în termeni de liberă circulaţie a persoanelor şi serviciilor, şi că declararea unei a cincea libertăţi este oarecum prematură.
Brian Crowley (UEN, IE): "În realitate, bariera reală în calea creşterii economice o constituie incapacitatea noastră de a ne asuma riscuri şi de a găsi inovaţii în domenii de criză (..)
Trebuie să investim de acum în noua tehnologie".
Rebecca Harms (Verzi/ALE, DE): "Am impresia că nu urmărim politici ambiţioase (..)
Vrem un cadru corect pentru emisiile de gaze, deci trebuie să ne confruntăm cu industriile de oţel şi de automobile".
Dimitrios Papadimoulis (GUE/NGL, GR) a subliniat lipsa oricărui succes al summitului.
"Există 70 milioane de oameni săraci în Uniunea Europeană, între care mulţi copii; multe locuri de muncă sunt plătite prost şi sunt precare", a spus el.
În privinţa schimbărilor climatice, unele State Membre au încercat să submineze pachetul legislativ propus de Comisie.
Johannes Blokland (IND/DEM, NL) a salutat propunerile ambiţioase pentru legislaţia referitoare la schimbările climatice şi a întrebat dacă Parlamentul se poate aştepta la propuneri ulterioare pentru dezvoltarea Strategiei de la Lisabona.
Roger Helmer (NA,UK): concluziile summitului conţin clişeele obişnuite despre Întreprinderile Mici şi Mijlocii şi despre nevoia unei dimensiuni sociale, şi nu fac referire la probleme cum ar fi taxele prea mari sau incapacitatea Uniunii de a face faţă provocărilor de competitivitate în plan global.
20080326IPR24807 CONSILIUL EUROPEAN DE LA BRUXELLES 13-14 MARTIE 2008
RO
1
PHOTO
20080326PHT24828.jpg
RO
2
LINK
http://www.consilium.europa.eu/ueDocs/cms_Data/docs/pressData/RO/ec/99433.pdf
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
