Răspuns dat de dl Špidla în numele Comisiei
(1 iulie 2009)
Afecțiunile musculo-scheletice legate de activitatea profesională (AMSAP), care afectează atât femeile, cât și bărbații din toate sectoarele de activitate și din întreaga Uniune Europeană și care determină o povară financiară importantă pentru întreprinderi și pentru societate în general, constituie una dintre problemele privind siguranța și sănătatea cu care se confruntă UE în momentul de față.
Prin urmare, Comisia a decis să analizeze posibilitatea de a adopta noi măsuri de prevenție la nivel UE care să consolideze dispozițiile existente privind AMSAP.
În urma unei consultări în două etape a partenerilor sociali europeni în temeiul articolului 138 din Tratatul CE, Comisia a ajuns la concluzia că o abordare globală în domeniul prevenirii AMSAP, care să combine elemente cu și fără caracter normativ, ar putea constitui modul cel mai adecvat de a trata aceste probleme.
O astfel de abordare ar putea include măsuri datorită cărora legislația să devină mai ușor de aplicat (prin reducerea numărului de texte de referință), mai puțin împovărătoare (prin simplificarea obligațiilor administrative și tehnice) și mai eficace (prin facilitarea punerii în aplicare și asigurării respectării legislației în raport cu situația actuală).
Comisia își propune să acorde atenție necesității de păstrare a locului de muncă și de reabilitare, precum și importanței diagnosticării în stadiu incipient pentru abordarea problemelor din ce în ce mai grave cauzate de afecțiunile musculo-scheletice.
Este pe deplin recunoscut faptul că AMSAP depind de mai mulți factori, precum și că patogeneza lor poate fi influențată de factori preexistenți sau care nu sunt legați de locul de muncă.
Cu toate acestea, o acțiune globală care să abordeze toate tipurile de afecțiuni musculo‑scheletice ar depăși domeniul de aplicare al inițiativei.
Cercetările științifice aprofundate efectuate în ultimele decenii au oferit date care demonstrează că un număr limitat de factori de risc legați de activitatea profesională și combinații ale acestor factori contribuie în mod semnificativ la apariția AMSAP, în cazul existenței unor niveluri ridicate de expunere la factorii de risc respectivi.
Prin urmare, este posibil ca, tratând acest număr limitat de factori de risc legați de locul de muncă, să se elaboreze abordări preventive simple care ar putea reduce în mod drastic afecțiunile musculo-scheletice provocate de activitatea profesională.
