Legea presei din Ungaria necesită modificări suplimentare, spune Parlamentul
Informare
Şedinţe plenare
2011-03-10 - 12:56
Membrii PE solicită o nouă revizuire a legislației ungare privind presa în ciuda amendamentelor adoptat în această săptămână de parlamentul de la Budapesta, într-o rezoluție semnată de patru grupuri politice.
Deputații mai solicită prezentarea unei propuneri de directivă europeană privind libertatea mass-media, pluralismul și guvernanță independentă încă în acest an.
În rezoluția adoptată astăzi de Parlament, cu 316 voturi pentru, 264 împotrivă și 33 de abțineri, semnată de grupurile politice S&D, ALDE, grupul Verzilor/ALE și GUE/NGL, Parlamentul solicită autorităților ungare o nouă revizuire a legii privind mass-media, în baza observațiilor și propunerilor făcute de mai multe organizații europene, inclusiv PE, OSCE și Consiliul Europei și chiar "să abroge și să nu aplice legea sau elementele acesteia care sunt considerate incompatibile" cu Tratatele UE, Carta Drepturilor Fundamentale și Convenția Europeană a Drepturilor Omului.
Rezoluția alternativă depusă de grupul PPE, care saluta modificările aduse de autoritățile ungare, a fost retrasă înaintea sesiunii de vot.
În plus, se solicită autorităților ungare să restabilească independența guvernanței mass-media și să pună capăt interferenței statului în ceea ce privește libertatea de exprimare și spațiul editorial.
Mai mult, reglementarea excesivă a mass-mediei este contra-productivă pentru existența unui pluralism eficient în sfera publică, menționează rezoluția.
Parlamentul salută cooperarea dintre Comisia Europeană și autoritățile ungare "pentru a adapta legislația ungară privind mass-media în conformitate cu tratatele și legislația UE, precum și inițierea procesului de modificare la nivel național", dar "regretă decizia Comisiei de a viza doar trei aspecte" ale legii, solicitând respectarea de către Ungaria și a altor acte legislative europene relevante.
Înaintea votului din plen, atât reprezentanții PPE cât și cei ai grupului politic S&D au salutat votul parlamentului ungar, care a adoptat modificările convenite ale legii.
Chiar dacă luni, 7 martie, Parlamentul de la Budapesta a aprobat modificările legislative solicitate de Comisie, OSCE și Consiliul Europei, deputații au reliefat problemele încă restante: independența politică și financiară a serviciului public de radiodifuziune, protecția confidențialității surselor jurnalistice, sancțiuni disproporționate și extreme impuse din motive discutabile și nedefinite, precum și un control politic și guvernamental generalizat și centralizat asupra mass-media.
Deputații subliniază de asemenea că "pluralismul și libertatea constituie în continuare un motiv serios de îngrijorare în UE și în statele sale membre, în special în Italia, Bulgaria, România, Republica Cehă și Estonia, aspect reliefat de recentele critici la adresa legislației privind mass-media".
În acest sens, deputați solicită o directivă europeană privind libertatea mass-media, pluralismul și guvernanță independentă încă în acest an.
Rezoluția adoptată astăzi de Parlament cu 316 voturi pentru, 264 împotrivă și 33 de abțineri a fost semnată de următoarele grupuri politice: S&D, ALDE, grupule Verzilor/ALE și GUE/NGL.
20110310IPR15259
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
