Întrebarea cu solicitare de răspuns scris E-3612/2010
adresată Comisiei
Articolul 117 din Regulamentul de procedură
Elena Oana Antonescu (PPE)
(25 mai 2010)
Subiect: Reducerea poverii bolilor cronice prin împuternicirea pacienților de a participa la gestionarea propriei boli
Bolile cronice reprezintă una dintre cele mai mari provocări ale acestui secol pentru societățile și sistemele de sănătate.
Conform Organizației Mondiale a Sănătății, bolile cronice constituie în prezent cea mai mare povară a morbidității în Europa, în anul 2005 86% din decese fiind cauzate de acestea (77% din povara morbidității în același an).
Multe dintre aceste boli pot fi gestionate de pacienții înșiși.
Pacienții pot fi educați să facă schimbări în comportamentul lor, să își monitorizeze evoluția bolii sau a unor indicatori vitali și să acționeze pentru ameliorarea stării de sănătate, acolo unde intervenția sau asistența unui cadru medical nu este necesară.
În acest fel, se poate reduce dependența pacientului de sistemul de sănătate și se pot reduce costurile asociate tratamentului pacienților care suferă de boli cronice.
Integrarea prevenției și a auto-gestiunii bolii în politicile de la nivel național și comunitar ar putea contribui la reducerea poverii acestor boli în viitor.
Se numără auto-gestiunea bolii și împuternicirea pacientului printre prioritățile Comisiei în programul său legislativ din perioada următoare?
Ce recomandări are în plan Comisia pentru a contribui la reducerea poverii bolilor cronice la nivel de Uniune și care este eficacitatea estimată a acestora?
Are Comisia o evaluare a modului în care statele membre gestionează aceste probleme prin planurile naționale și crede că este necesar să definească modele de optimizare a acestor abordări la nivel de stat membru printr-o abordare armonizată?
