13.5.2008
PROPUNERE DE RECOMANDARE ADRESATĂ CONSILIULUI
depusă în conformitate cu articolul 114 alineatul (1) din Regulamentul de procedură
de Roberta Angelilli
în numele Grupului UEN
privind combaterea exploatării sexuale a copiilor şi a pornografiei infantile
Recomandare a Parlamentului European adresată Consiliului privind combaterea exploatării sexuale a copiilor şi a pornografiei infantile
Parlamentul European,
–
având în vedere Decizia-cadru 2004/68/JAI a Consiliului din 22 decembrie 2003 privind combaterea exploatării sexuale a copiilor și a pornografiei infantile,
–
având în vedere raportul Comisiei Europene realizat în baza articolului 12 al Deciziei-cadru 2004/68/JAI a Consiliului din 22 decembrie 2003,
–
având în vedere articolul 114 alineatul (1) din Regulamentul său de procedură,
A.
întrucât, în conformitate cu articolul 12 alineatul (1) al Deciziei-cadru 2004/68/JAI a Consiliului, statele membre ar fi trebuit să adopte măsurile necesare pentru punerea în aplicare a deciziei până la 20 ianuarie 2006;
B.
întrucât, la sfârşitul lui 2007, trei state membre încă nu puseseră în aplicare Decizia-cadru 2004/68/JAI a Consiliului,
1.
adresează Consiliului recomandările următoare:
(a) să invite statele membre care încă nu au pus în aplicare Decizia-cadru sus-menţionată să facă acest lucru cât mai curând cu putinţă;
(b) să invite statele membre care încă nu au adoptat legislaţia privind definirea pornografiei infantile, aşa cum prevede articolul 1 litera (b) din Decizia-cadru, să facă acest lucru cât mai curând cu putinţă;
(c) să invite statele membre care încă nu au transmis documentaţia necesară pentru evaluarea legislaţiei lor privind definirea unui "sistem informatic" să facă acest lucru cât mai curând cu putinţă;
(d) să invite statele membre care nu au respectat încă cerinţa minimă de a criminaliza pornografia infantilă, să facă acest lucru cât mai curând cu putinţă;
(e) să invite statele membre care nu s-au conformat încă regulii privind jurisdicţia extrateritorială atunci când făptaşul este un resortisant al ţării în cauză, să facă acest lucru cât mai curând cu putinţă;
(f) să invite statele membre care încă nu au adoptat legislaţia vizând întărirea protecţiei şi asistenţei acordate copiilor ce cad victimă exploatării sexuale, să facă acest lucru cât mai curând cu putinţă;
2.
încredinţează Preşedintelui sarcina de a transmite prezenta recomandare Consiliului şi, spre informare, Comisiei, precum şi comisiei competente din cadrul Parlamentului European.
