Răspuns dat de Înaltul Reprezentant/dna vicepreședinte Ashton în numele Comisiei
(21 octombrie 2010)
Pregătirile pentru punerea în aplicare concretă a inițiativei Sinergia Mării Negre au început în 2009.
Acestea s-au derulat în paralel cu alte programe și inițiative pe care UE le-a desfășurat în regiune, la nivel bilateral și multilateral, în special în cadrul Parteneriatului estic.
Având în vedere dificultatea contextului regional în regiunea extinsă a Mării Negre, s-a decis ca punerea în aplicare a prezentei inițiative să se concentreze asupra unui număr redus de programe concrete, care se axează pe probleme de o importanță recunoscută.
Folosind experiența din alte contexte regionale, în special Dimensiunea Nordică, s-a decis ca aceste programe să ia forma unor parteneriate sectoriale, începând cu mediul înconjurător, urmat de domeniul transporturilor și, în cele din urmă, de cel al energiei.
Fiecare dintre aceste parteneriate va beneficia de angajamentul specific al unuia dintre statele noastre membre cu ieșire la Marea Neagră, deși Sinergia Mării Negre este o inițiativă a UE pusă în aplicare de Comisie.
Faptul că la nivelul Comisiei există un angajament pentru o sinergie a Mării Negre deplin ancorate în regiune, cu un nivel ridicat de implicare, poate crea unele provocări în ceea ce privește punerea în aplicare.
Cu toate acestea, Comisia este în continuare convinsă că beneficiile pe termen lung ale unei astfel de abordări depășesc dificultățile sale pe termen scurt.
Parteneriatul pentru mediu a fost lansat oficial în martie 2010; acesta ia în considerare în special activitățile Convenției de la București privind protejarea Mării Negre și se va desfășura în strânsă legătură cu aceasta.
În prezent, Comisia desfășoară activități pentru stabilirea unor mecanisme concrete care vor permite funcționarea parteneriatului, în special constituirea unui fond special.
Obiectivul acestui fond va fi de a contribui la sporirea interesului potențialilor investitori față de proiectele de investiții existente și de a promova, astfel, creșterea importanței acordate chestiunilor de mediu în regiunea extinsă a Mării Negre.
Normele care guvernează parteneriatul se vor baza pe precedentele existente, în special în contextul Dimensiunii Nordice.
Activitățile curente referitoare la punerea în aplicare a Sinergiei Mării Negre sunt finanțate de Programul regional IPEV Est Instrumentul european de vecinătate și de parteneriat. .
În prezent, sunt analizate posibilitățile de a contribui la fond odată ce acesta a fost constituit și încă nu s-a luat nicio decizie.
