Ce a lăsat anul 1968 Europei?
Cultură
2008-05-16 - 16:08
Praga în august 1968: cetăţeni cehoslovaci şi tancuri ruse
Anul 1968 este amintit în Europa pentru evenimentele istorice care au avut loc atunci şi care şi-au lăsat amprenta până în zilele noastre.
În mai 1968, o serie de proteste ale studenţilor în Franţa a dus la reforme sociale în multe ţări europene. „Primăvara de la Praga“ - o perioadă de eliberare politică - a început în Cehoslovacia de atunci sub Alexander Dubček.
În martie, universităţile poloneze s-au revoltat cerând reforme şi libertate de exprimare.
„Aveam 24 de ani, tocmai îmi terminasem studiile la Institutul de ştiinţe politice din Paris […] locuiam în cartierul latin şi aşteptam naşterea fiicei mele la începutul lunii iulie.
Am trăit această lună mai ca spectatoare directă şi interesată mai degrabă decât ca actriţă principală“, ne-a spus fosta preşedintă a Parlamentului European (1999-2002), Nicole Fontaine (Grupul Partidului Popular European (Creştin-Democrat) şi al Democraţilor Europeni, Franţa).
Provocând societatea
„Sub radicalismul sloganurilor revoluţionare şi inventive se ivea o oarecare bucurie de a provoca o societate franceză ale cărei norme sociale şi morale apăreau tinerilor drept arhaice şi insuportabile.
Efectul evenimentelor din mai 68 a fost o purificare.
Fără aceasta, evoluţia moravilor ar fi avut loc, dar probabil cu mai multe convulsii“, a adăugat doamna Fontaine.
Refugiaţii înfruntă idealismul de stânga
Deputatul european Milan Horáček (Grupul Verzilor/Alianţa Liberă Europeană, Germania) a emigrat din Cehoslovacia în Germania de Vest şi s-a alăturat mişcării studenţeşti din Frankfurt. „Ca refugiaţi politici cehoslovaci am fost sprijiniţi de cei care respingeau atât capitalismul cât şi comunismul.
Bineînţeles că nu eram foarte entuziasmaţi de idealismul de stânga al câtorva activişti pentru că văzusem cum arată socialismul în realitate“, ne-a povestit domnul Horáček.
„În Germania, evenimentele din 1968 au pus în mişcare o dezvoltare care permite azi, de exemplu,să avem homosexuali declaraţi pe posturi de primari în oraşe mari.
Un alt exemplu bun este coaliţia din Hamburg dintre partidul ecologist şi conservatori.
În plus, negociatorii cheie în înţelegerea de la Hamburg au fost femei.
Aceste procese îşi au rădăcinile în evenimentele din 1968.
Înainte, aceste lucruri erau de neconceput“, a mai spus domnul Horáček.
Uniţi prin libertate
„Este greu să găseşti un numitor comun pentru mişcările din 1968 din Vest (Franţa, Germania, Italia) şi SUA pe de o parte şi Estul Europei pe de altă parte“, ne-a spus deputatul european Bronisław Geremek (Grupul Alianţei Liberalilor şi Democraţilor pentru Europa, Polonia), istoric şi fost ministru de externe în ţara sa. „Obiectivele nu erau aceleaşi; cu toate acestea, toate mişcările erau pentru libertate“.
„Evenimentele din Cehoslovacia şi Polonia fac parte din mişcările contestatare din Europa.
Înainte, în 1956, armata sovietică a înăbuşit revoluţia ungară.
În 1968, oamenii încă credeau că sistemul socialismului real putea fi revizuit şi reformat“, explică domnul Geremek.
„În Polonia, 1968 a fost o iniţiativă pur intelectuală.
Alte grupuri sociale, precum muncitorii, nu au sprijinit-o.
În 1980, Solidaritatea a dus la câştigarea autonomiei de către societatea civilă.
Experienţa din 1968 a fost prezentă în această mişcare.
Experienţa anului 1968 a fost în primul rând negativă, dar a trezit societatea şi a dus mai târziu la căderea regimului“, a mai spus deputatul polonez.
Despre impactul evenimentelor din 1968, domnul Horáček ne-a mai spus: „În Cehoslovacia dorinţa de libertate politică era păstrată vie de «socialismul cu faţă umană» al lui Alexander Dubček.
Aceasta a dus la mişcarea Charta 77 şi apoi la revoluţia de catifea din 1989“.
1968 aparţine istoriei
1968 marchează o schimbare clară în istoria europeană, chiar dacă a luat forme diferite de cele două părţi ale cortinei de fier şi chiar între ţările care se situau de aceeaşi parte.
Aceste schimbări au jucat un rol important în formarea Europei unite de astăzi.
Unul dintre cei mai importanţi lideri ai studenţilor din acea perioadă, deputatul european Daniel Cohn-Bendit (Grupul Verzilor/Alianţa Liberă Europeană, Germania), consideră că a venit vremea să punem pe raft anul 1968.
Întrebat despre acest lucru, domnul Cohn-Bendit a spus: „Putem spune că aceste lucruri au fost odată, de mult… Reluarea continuă a dezbaterii despre 1968 nu ne duce nicăieri.
68 a schimbat lumea, chiar dacă vă convine sau nu.
Dar societatea din ziua de azi e diferită, de aceea avem nevoie de o dezbatere diferită“.
20080516STO29045 Nicole Fontaine - fişă personală Milan Horáček - fişă personală Bronisław Geremek - fişă personală
RO
1
PHOTO
20080516PHT29081.jpg
RO
2
LINK
/members/public/geoSearch/view.do?country=FR&partNumber=1&zone=Ile+de+France&id=945&language=RO
RO
3
LINK
/members/expert/searchForm/view.do?partNumber=1&name=horacek&id=28239&language=RO
RO
4
LINK
/members/expert/groupAndCountry/view.do?partNumber=1&group=1550&country=PL&id=28384&language=RO
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
