2.7.2008
PROPUNERE DE REZOLUŢIE
depusă pe baza declaraţiilor Consiliului şi Comisiei
în conformitate cu articolul 103 alineatul (2) din Regulamentul de procedură
de Pasqualina Napoletano, Hannes Swoboda, Alexandra Dobolyi
în numele Grupului PSE
referitoare la situaţia din China după cutremur şi înaintea Jocurilor Olimpice
Rezoluţia Parlamentului European referitoare la situaţia din China după cutremur şi înaintea Jocurilor Olimpice
Parlamentul European,
–
având în vedere Rezoluţia sa din 22 mai 2008 privind catastrofa naturală din China,
–
având în vedere Rezoluţia sa din 10 aprilie 2008 privind Tibetul,
–
având în vedere Rezoluţia sa din 13 decembrie 2007 privind reuniunea la nivel înalt UE-China şi dialogul privind drepturile omului UE/China,
–
având în vedere articolul 103 alineatul (2) din Regulamentul său de procedură,
A.
având în vedere amploarea pagubelor provocate de cutremurul violent care a zguduit sud-estul Chinei în 12 mai 2008 şi zecile de mii de victime ale acestui cutremur, în special în provincia Sichuan;
B.
întrucât guvernul chinez a mobilizat un număr excepţional de forţe, de personal - inclusiv o parte a forţelor armate - şi de echipamente medicale pentru operaţiunile de salvare a locuitorilor din regiunile sinistrate;
C.
având în vedere mobilizarea şi solidaritatea extraordinară manifestată de întregul popor chinez, precum şi de comunitatea internaţională, în vederea ajutorării populaţiei afectate de cutremur;
D.
întrucât organizarea Jocurilor Olimpice la Beijing, în august 2008, reprezintă o ocazie unică de a face cunoscute schimbările survenite în China în ultimele două decenii;
E.
întrucât organizarea Jocurilor Olimpice la Beijing reprezintă o ocazie extraordinară pentru China şi autorităţile chineze de a se deschide către lume şi, invers, de a demonstra că ţara lor este în măsură să îşi ţină promisiunile privind promovarea şi respectarea drepturilor omului;
F.
întrucât contactele şi discuţiile între trimişii lui Dalai Lama şi autorităţile de la Beijing s-au reluat după manifestaţii violente care au avut loc în luna martie în Lhasa,
1.
îşi reafirmă ataşamentul faţă de integritatea teritorială a Chinei, precum şi respectul faţă de principiul „unei singure Chine”;
2.
consideră că noul climat de înţelegere politică între autorităţile de la Beijing şi noua echipă prezidenţială a Taiwanului este favorabil; salută decizia de a stabili legături aeriene directe între insulă şi continent;
3.
salută reluarea contactelor între autorităţile chineze şi trimişii lui Dalai Lama după evenimentele din luna martie din Lhasa; încurajează cele două părţi să intensifice aceste contacte pentru a pune bazele încrederii reciproce, singura condiţie care va permite găsirea unei soluţii politice comun acceptabile;
4.
constată cu satisfacţie că China a acceptat imediat ajutorul din partea comunităţii internaţionale pentru operaţiunile de salvare a populaţiei sinistrate din regiunea Sichuan şi a facilitat intervenţia organizaţiilor de ajutor umanitar pe bază de voluntariat pentru distribuirea ajutoarelor;
5.
subliniază importanţa sprijinului din partea Uniunii Europene, a statelor membre şi a comunităţii internaţionale în faza de reconstrucţie a regiunii;
6.
solicită Chinei să îşi respecte angajamentele publice asumate faţă de drepturile omului şi ale minorităţilor, democraţie şi statul de drept, pe care Comitetul Internaţional Olimpic le-a comunicat în momentul în care a luat decizia de a autoriza China să organizeze Jocurile Olimpice;
7.
consideră că poporul chinez merită aceste JO şi îşi exprimă convingerea că organizarea lor la Beijing reprezintă o ocazie extraordinară pentru China şi autorităţile chineze de a arăta lumii întregi schimbările semnificative cunoscute de această ţară şi de a demonstra în acelaşi timp angajamentul Chinei de a-şi respecta promisiunile privind drepturile omului; atrage atenţia asupra concluziilor celui de-al XVII-lea congres al Partidului, care ar putea deschide calea unei reforme politice de promovare a democraţiei şi respectării drepturilor omului;
8.
încredinţează Preşedintelui sarcina de a transmite prezenta rezoluţie Consiliului, Comisiei, guvernelor şi parlamentelor statelor membre, Guvernului Republicii Populare Chineze, precum şi Comisiei executive a Comitetului Internaţional Olimpic..
