Întrebarea cu solicitare de răspuns scris E-008846/2011
adresată Comisiei
Articolul 117 din Regulamentul de procedură
Renate Weber (ALDE) , Sophia in 't Veld (ALDE) , Gianni Vattimo (ALDE) şi Sonia Alfano (ALDE)
(6 octombrie 2011)
Subiect: Discriminarea și persecutarea romilor în statele membre ale UE: strategie-cadru, orientări și acțiuni din partea Uniunii Europene
Deși Comisia a emis orientări adresate statelor membre privind formularea strategiilor naționale pentru integrarea romilor (SNIR), discriminarea și persecutarea romilor în UE și în statele membre încă mai au loc.
În Ungaria, un plan aprobat de Parlamentul maghiar în iulie anul trecut prevede că orice persoană care primește o indemnizație socială trebuie să lucreze pe șantiere, să curețe străzile sau să muncească la întreținerea parcurilor și a pădurilor.
În cazul unui refuz, plata acestor indemnizații se sistează.
Persoanele incluse în program sunt plătite cu 200 de euro pe lună și efectuează munci adeseori înjositoare, cum ar fi strângerea, zile în șir, a crengilor uscate dintr-o pădure din Gyöngyöspata – o muncă pe care un tractor a putea-o face în câteva ore http://www.euractiv.com/socialeurope/hungary-puts-roma-work-news-507804 .
Această măsură a fost aspru criticată, deoarece afectează populația romă în mod disproporționat.
De câteva săptămâni deja, în Republica Cehă au loc ciocniri cu tentă pogromistă între extremiștii de dreapta și comunitățile de romi recent instalate în nordul Boemiei http://www.spiegel.de/international/europe/0,1518,786495,00.html , în timp ce Senatul ceh a afirmat că Republica Cehă nu ar trebui să participe la strategia europeană privind romii.
În Regatul Unit, 86 de familii de romi de naționalitate irlandeză riscă să fie evacuate din Dale Farm din Basildon, Essex, o decizie care a fost criticată de Comitetul ONU pentru eliminarea discriminării http://www.washingtonpost.com/world/europe/irish-travelers-build-barricades-say-they-will-fight-eviction-in-eastern-england/2011/09/19/gIQAfeCbeK_story.html .
Evacuări ale romilor au loc în continuare la Roma (Italia), Paris (Franța) și Baia Mare (România), motiv pentru care ONG-urile fac apel la autorități și la Comisia Europeană să întreprindă acțiuni urgente.
Poate Comisia să explice de ce orientările nu includ măsuri privind drepturile omului și acțiuni de combatere a discriminării, contrar solicitării Parlamentului din raportul acestuia privind romii?
Poate Comisia să ilustreze ce măsuri a întreprins sau intenționează să întreprindă pentru a se asigura că legile și politicile discriminatorii, precum și încălcările drepturilor omului amintite mai sus vor fi stopate?
Poate Comisia să explice modul în care va garanta că statele membre respectă normele în materie de drepturi ale omului și anti-discriminare în ceea ce privește romii?
