ÎNTREBARE CU SOLICITARE DE RĂSPUNS SCRIS E-1197/10
adresată de Rareş-Lucian Niculescu (PPE)
Comisiei
(4 martie 2010)
Subiect: Anunţ îndemnând la intoleranţă etnică afişat în trenurile din Republica Franceză
În mai multe trenuri TER din regiunea Midi-Pyrénées (Franţa) a fost afişat, în luna februarie a.c., un anunţ cu următorul conţinut: „În ultimele săptămâni, românii au produs îngrijorare.
Într-adevăr, au fost constatate numeroase furturi de bagaje.
Vă cerem să fiţi mult mai atenţi.
De asemenea, toate faptele românilor trebuie semnalate către PCNS” (organismul pentru securitate naţională în cadrul SNCF).
Rugăm Comisia să precizeze dacă utilizarea, de către o companie publică a unui stat membru al Uniunii Europene, a unor astfel de expresii care incită la intoleranţă etnică este în conformitate cu legislaţia europeană privind discriminarea?
