9.2.2011 B7-0097/2011 PROPUNERE DE REZOLUȚIE depusă pe baza declarațiilor Consiliului și Comisiei
în conformitate cu articolul 110 alineatul (2) din Regulamentul de procedură
referitoare la UE 2020
Malcolm Harbour
în numele Grupului ECR
PE459.629v01-00 B7‑0097/2011 Rezoluția Parlamentului European referitoare la UE 2020
Parlamentul European,
– având în vedere Comunicarea Comisiei intitulată „UE2020: o strategie pentru o creștere inteligentă, ecologică și favorabilă incluziunii”
– având în vedere declarațiile Consiliului și ale Comisiei cu privire la Strategia UE2020 - inițiative emblematice,
– având în vedere primele 10 acțiuni prioritare recomandate de Comisie;
– având în vedere Comunicarea Comisiei intitulată „Analiza anuală a creșterii: formularea răspunsului cuprinzător al UE la criză”,
– având în vedere concluziile Președinției în urma recentei reuniuni a Consiliului European din 17 și 18 iunie 2010,
– având în vedere Consiliul European informal din 11 februarie 2010,
– având în vedere consultarea publică lansată de Comisie privind Strategia UE 2020 și rezultatul acesteia (SEC(2010)116),
– având în vedere evaluarea Strategiei de la Lisabona efectuată de Comisie (SEC (2010)114),
– având în vedere documentul Consiliului European intitulat „Șapte măsuri în vederea elaborării strategiei europene pentru creștere economică și ocuparea forței de muncă”,
– având în vedere Rezoluția Parlamentului European din iunie 2010 referitoare la inițiativele emblematice din Strategia UE 2020,
– având în vedere Rezoluția Parlamentului European din 10 martie 2010 referitoare la UE 2020,
– având în vedere Comunicarea Comisiei intitulată „Analiza anuală a creșterii: formularea răspunsului cuprinzător al UE la criză”,
– având în vedere Actul privind piața unică, publicat la 16 decembrie 2010,
– având în vedere articolul 110 alineatul (2) din Regulamentul de procedură,
Observații generale
1. remarcă faptul că principalul scop al Strategiei UE2020 este de a conduce Uniunea Europeană, prin procesul de redresare economică, spre un viitor durabil și competitiv;
2. subliniază faptul că, pentru a asigura succesul Strategiei UE 2020 și obținerea de plusvaloare la nivelul UE, este necesar să se acorde o atenție deosebită avantajelor economice comparative ale Uniunii Europene;
3. subliniază necesitatea de a consolida toate analizele pe care Comisia le face în urma publicării rezultatelor consultării sale inițiale, inclusiv a analizei anuale a creșterii, a obiectivelor principale, a orientărilor privind ocuparea forței de muncă și a celor 10 acțiuni prioritare, pentru a se asigura o abordare coerentă, focalizată și de succes și a evita să se repete soarta Strategiei de la Lisabona;
4. salută Actul privind piața unică ca o inițiativă politică cheie pentru sprijinirea obiectivelor și inițiativelor emblematice ale Strategiei UE 2020;
Guvernanța Strategiei UE 2020 și obiectivele principale
5. salută publicarea analizei anuale a creșterii, inclusiv faptul că se pune accentul pe necesitatea ca statele membre să accelereze mobilizarea piețelor muncii și reîncadrarea în muncă a șomerilor; sprijină cererile adresate statelor membre de a-și continua reformele structurale pentru intensificarea cercetării și inovării, exploatarea potențialului și internaționalizarea IMM-urilor și accelerarea progreselor tehnologice;
6. subliniază rolul vital pe care relansarea pieței unice îl joacă pentru realizarea obiectivelor de creștere economică și competitivitate preconizate în Strategia UE 2020; consideră că o orientare cuprinzătoare de la cel mai înalt nivel politic este esențială pentru relansarea pieței unice; solicită ca sesiunile de primăvară ale Consiliului European să includă o discuție privind relansarea pieței unice, pe baza unui proces de monitorizare prin care să se evalueze măsura în care au fost atinse obiectivele intermediare;
7. solicită statelor membre să promoveze piața unică stabilindu-și obiectivele și dezvoltându-și agendele ținând seama de prioritățile pieței unice;
8. salută angajamentul asumat de Comisie în analiza anuală a creșterii de a acorda prioritate și de a avansa resursele financiare pentru piața unică; recomandă Președintelui Comisiei să își asume responsabilități mai ample în domeniile de competență exclusivă sau partajată a Uniunii Europene pentru a contribui la coordonarea acțiunilor statelor membre și a voinței lor politice cu scopul de a aplica și a impune respectarea deplină a politicilor și măsurilor referitoare la piața unică și de a asigura conformitatea cu normele în vigoare;
9. subliniază că, în cele trei rapoarte din proprie inițiativă referitoare la Actul privind piața unică, Parlamentul European va selecta un număr limitat de acțiuni prioritare care ar trebui să fie adoptate de colegiuitori până la 31 decembrie 2012 – cea de-a 20-a aniversare a pieței unice; acesta ar trebui să constituie un prim pas în cadrul Strategiei UE 2020 și să asigure o viziune clară și ambițioasă bazată pe asumarea unui rol de lider și a responsabilității, pe angajament și coordonare;
10. consideră că dezvoltarea unor investiții inteligente și coordonate în economia reală, inclusiv a unor investiții în cercetare și dezvoltare, energii regenerabile, rețele transnaționale de transport și piața unică digitală, trebuie să joace un rol-cheie în readucerea Europei pe calea spre o creștere economică durabilă și competitivă pe termen lung;
11. solicită Comisiei și statelor membre să reducă birocrația și sarcina administrativă impusă IMM-urilor și să aplice integral „Small Business Act”;
12. atrage atenția asupra contribuției pe care reglementarea inteligentă o poate aduce la îmbunătățirea cadrului de reglementare în care își desfășoară activitatea întreprinderile; consideră că aceste propuneri pot contribui la crearea unui mediu de afaceri puternic, favorabil creșterii economice și inovării, dar remarcă faptul că toți partenerii din procesul legislativ trebuie să își asume responsabilitatea pentru adoptarea unor reglementări mai eficace și mai puțin împovărătoare;
13. solicită adoptarea rapidă de către colegiuitori a brevetului UE pentru a accelera inovarea și a îmbunătăți competitivitatea Uniunii Europene, precum și pentru a genera economii de 250 de milioane de euro anual;
14. salută lansarea unei reexaminări ample a procedurilor de achiziții publice, care a scos în evidență necesitatea unei reforme; invită statele membre să acorde prioritate acestei acțiuni, în special prin deschiderea accesului pentru IMM-uri;
15. solicită să se prevadă bugete specifice pentru achizițiile publice de produse și servicii inovatoare care să acorde cel puțin 10 miliarde de euro anual unor inovații care îmbunătățesc serviciile publice;
16. salută eforturile depuse de Uniunea Europeană în vederea soluţionării problemelor care au subminat Pactul de creștere și de stabilitate și care au condus la situația fiscală nefavorabilă actuală în mai multe state membre; subliniază că este de responsabilitatea tuturor statelor membre să asigure disciplina bugetară și că un cadru al UE complet transparent, care să promoveze răspunderea deplină, poate contribui la soliditatea finanțelor publice și la creșterea capacităţii de a contracara crizele în viitor;
17. recunoaște că o zonă euro puternică și competitivă este în interesul tuturor statelor membre ale UE; totuşi, subliniază faptul că orice reformă trebuie să ţină seama pe deplin atât de nevoile zonei euro, cât și de nevoile statelor membre care încă nu fac parte din zona euro sau care nu intenționează să devină membre ale acesteia;
18. recomandă ca UE să faciliteze și să încurajeze o creștere a finanțărilor de capital pentru IMM-uri, fie prin capital de risc, fie prin cotarea la bursă, și să se reducă dependența de împrumuturi;
19. îndeamnă la promovarea centrelor financiare ale UE, care ar trebui să rămână competitive pentru a contribui la atingerea obiectivelor pentru 2020;
20. consideră că statele membre ar trebui să fie încurajate să acorde cea mai înaltă prioritate reducerii șomajului și prevenirii excluderii pe termen lung de pe piața muncii în programele lor naționale de reformă; consideră că aceste acțiuni ar trebui însoțite de măsuri prin care să se asigure crearea de locuri de muncă, creșterea calității locurilor de muncă, precum și un nivel ridicat de ocupare a forței de muncă în locuri de muncă de calitate pe termen mediu și lung;
21. remarcă faptul că, pentru a contracara efectele negative ale schimbărilor demografice, Strategia Europa 2020 promovează explicit includerea lucrătorilor mai în vârstă pe piața muncii; statele membre ar trebui să fie încurajate să realizeze acest obiectiv-cheie promovând prelungirea vieții active, crescând flexibilitatea pieței muncii, sprijinind contractele atipice și încurajând persoanele mai în vârstă să rămână active pe piața muncii mai mult timp; în plus, consideră că promovarea unor sisteme de învățare de-a lungul vieții și asistența medicală preventivă, combinate cu experiența și cunoștințele lucrătorilor mai în vârstă, vor contribui pozitiv la redresarea UE și la creșterea sa economică viitoare;
22. consideră că este esențial ca pentru asigurarea sustenabilității sistemelor de pensii să nu se ia în considerare doar aspectele fiscale; remarcă faptul că ratele de economisire, ratele de ocupare a forței de muncă și previziunile privind evoluția demografică joacă, de asemenea, un rol considerabil în asigurarea sustenabilității sistemelor de protecție socială;
23. solicită o gestionare mai eficace și mai transparentă a Fondului social european (FSE), care este un instrument esențial pentru atingerea obiectivelor de ocupare a forței de muncă stabilite în Strategia UE 2020 și convenite de statele membre; insistă că Fondul social european ar trebui să rămână în cadrul regulamentului privind dispozițiile generale referitoare la fondurile politicii de coeziune;
24. subliniază faptul că parlamentele naționale, autoritățile regionale și locale și societatea civilă ar trebui să fie implicate într-o mai mare măsură și consultate periodic;
25. subliniază că atât Comisia Europeană, cât și Consiliul ar trebui să respecte principiul subsidiarității atunci când adoptă orientări de politică;
Inițiative emblematice
Inițiativa emblematică „O agendă pentru noi competențe și noi locuri de muncă”
26. subliniază că este important să se realizeze prioritățile prevăzute în Actul privind piața unică care vor stimula crearea de locuri de muncă; sprijină îndeosebi aplicarea cadrului european al calificărilor și inițiativa legislativă planificată care urmează să reformeze calificările profesionale pentru a asigura recunoașterea reciprocă a acestora; solicită o evaluare a fezabilității unui card profesional la nivelul UE, asigurând protecția datelor, și crearea unui pașaport european de competențe, care ar îmbunătăți semnificativ mobilitatea lucrătorilor;
27. subliniază necesitatea de a reduce sarcinile impuse IMM-urilor și accentul excesiv pe drepturile lucrătorilor în actuala situație economică, care descurajează întreprinderile să își mărească efectivele de personal, reducând astfel potențialul de creștere;
28. consideră că trebuie dezvoltate competențe pentru modernizarea industriilor tradiționale, inclusiv a pescuitului și a agriculturii familiale, ceea ce ar contribui la generarea de venituri în comunitățile mici oferind sprijin IMM-urilor familiale; consideră că această acțiune este în perfectă concordanță cu prioritățile Strategiei UE 2020 în ceea ce privește ocuparea forței de muncă și creșterea economică incluzivă;
29. sprijină măsurile de punere integrală în aplicare a Directivei privind serviciile și a pachetului de directive privind bunurile, care vor crea și mai multe locuri de muncă;
Inițiativa emblematică „O agendă digitală pentru Europa”
30. salută propunerea Comisiei privind decizia de instituire a primului program pentru politica în domeniul spectrului de frecvențe radio; subliniază, cu preocupare, că Comisia trebuie să analizeze cu atenție politica de armonizare în domeniul spectrului, fără precipitare, având în vedere caracterul complex și vital al acesteia;
31. subliniază necesitatea de a realiza de urgență piața unică în domeniul digital, care este afectată de fragmentare, în special în ceea ce privește drepturile de autor; subliniază că realizarea pieței unice în domeniul digital este o prioritate urgentă, care va facilita rapid intensificarea schimburilor comerciale transfrontaliere și crearea de locuri de muncă;
32. subliniază importanța sectorului TIC pentru economia europeană și rolul său crucial pentru investițiile în cercetare și dezvoltare, care trebuie îmbunătățite în continuare pentru ca UE să poate concura cu SUA;
33. subliniază că rețelele de bandă largă de mare viteză sunt un factor indispensabil pentru realizarea pieței unice în domeniul digital; solicită statelor membre să acorde prioritate deschiderii concurenței între rețele și încurajării intrării de noi operatori pe piață în cadrul noilor norme privind telecomunicațiile;
Inițiativa emblematică „O Uniune a inovării”
34. salută consultarea lansată recent cu privire la achizițiile publice; subliniază că achizițiile publice au un potențial imens, care nu este utilizat, de stimulare a produselor și serviciilor inovatoare și remarcă importanța finanțării întreprinderilor inovatoare;
35. subliniază rolul crucial al standardizării în promovarea inovării și a unor soluții eficiente din punct de vedere energetic; așteaptă cu nerăbdare reformarea de către Comisie a cadrului legislativ privind standardizarea;
36. subliniază rolul crucial al universităților europene; sprijină sistemul independent de clasificare a universităților inovatoare; subliniază importanța reducerii birocrației și a obstacolelor din calea mobilității cercetătorilor, inclusiv în ceea ce privește drepturile de pensii, pentru a le permite să aducă idei și soluții și tehnologii creative din alte economii inovatoare din Uniunea Europeană;
37. subliniază importanță cercetării în domeniul medical, care, în combinație cu aplicații inovatoare, va contribui la creșterea economică și la bunăstare într-o societate în curs de îmbătrânire; sprijină o cooperare strânsă între departamentele de cercetare ale universităților și industria medicală pentru a crea produse și servicii de care vor avea mare nevoie cetățenii UE în următorul deceniu;
38. sprijină parteneriatele europene pentru inovare pentru a mobiliza toate părțile interesate, de la nivel european, național și regional, din sectorul public și din cel privat, în sprijinul obiectivelor bine definite care urmăresc ca Europa să devină un lider mondial; solicită să se creeze noi parteneriate în domenii precum energia, orașele „inteligente” și mobilitatea, utilizarea eficientă a apei, materiile prime neenergetice și agricultura durabilă și productivă;
39. așteptă cu nerăbdare adoptarea brevetului european și propuneri pentru o piață europeană a cunoașterii pentru brevete și licențe, care să accelereze și mai mult inovația;
40. subliniază rolul-cheie al PC7 și necesitatea de a reduce birocrația în acest domeniu;
41. sprijină propunerea de a crea un grafic de performanță în domeniul inovării și o listă de verificare a caracteristicilor unor sisteme inovatoare de succes, un element crucial pentru accelerarea inovării în Uniunea Europeană; solicită organizarea unei convenții anuale în domeniul inovației, pentru a evalua progresele realizate în acest sens;
Inițiativa emblematică „Tineretul în mișcare”
42. sprijină crearea unui card „Tineretul în mișcare” care să sporească mobilitatea tinerilor din Uniunea Europeană; își exprimă angajamentul puternic față de programele destinate tinerilor, inclusiv pentru Erasmus și Leonardo, care încurajează tinerii să profite de mobilitate studiind și lucrând în alte state membre ale UE, sporindu-și astfel șansele de angajare și competențele și contribuind totodată la creșterea economică a Uniunii Europene;
43. consideră că este absolut necesar ca Comisia să promoveze continuarea educației, fără a descuraja însă carierele profesionale și practice, pentru a evita lacunele în sectoarele din economia europeană în care există o cerere constantă de forță de muncă;
44. consideră că este important ca tinerii antreprenori să fie încurajați să creeze întreprinderi; așteaptă cu nerăbdare noul instrument european de microfinanțare Progress propus de Comisie al cărui sprijin financiar va contribui la atingerea acestui obiectiv;
Inițiativa emblematică „Platforma europeană de combatere a sărăciei”
45. reamintește Comisiei că statele membre s-au angajat să combată sărăcia și să asigure asistență pentru grupurile vulnerabile; subliniază că statele membre au proprii obiective și sisteme specifice pentru reducerea sărăciei și acordarea de asistență pentru cele mai vulnerabile grupuri din societate;
46. consideră că urmărirea în continuare a coeziunii teritoriale, cu accent pe cooperarea transfrontalieră și interregională, rămâne un instrument util pentru reducerea disparităților regionale din UE; subliniază că această politică ar trebui să fie simplă și transparentă și ar trebui să aducă valoare adăugată la nivelul UE;
Inițiativa „O Europă eficientă din punctul de vedere al utilizării resurselor”
47. salută eforturile de la conferința de la Cancun privind clima de a combate schimbările climatice; sprijină angajamentul de a reduce în continuare emisiile, însă numai cu condiția ca și alții să urmeze acest exemplu;
48. încurajează statele membre să analizeze posibilitatea de a-și dezvolta instalațiile energetice nucleare, alături de tehnologiile ecologice emergente, ca mijloace la fel de utile pentru materializarea angajamentului UE de a reduce emisiile de carbon;
49. îndeamnă statele membre să scurteze procedurile de autorizare pentru a accelera dezvoltarea surselor de energie regenerabilă;
50. recunoaște importanța resurselor naturale pentru conservarea biodiversității și a habitatelor; subliniază importanța planului de 10 ani convenit la Nagoya pentru realizarea obiectivelor prevăzute în Convenția privind biodiversitatea;
51. consideră că UE are nevoie de o piață a energiei pe deplin funcțională, interconectată și liberalizată și că sunt necesare investiții majore pentru modernizarea și extinderea infrastructurii noastre energetice existente pentru a facilita schimbul de surse de energie cu emisii reduse de carbon între statele membre; subliniază importanța diversificării surselor de energie pentru a asigura securitatea aprovizionării în UE; cu toate acestea, subliniază că piața va trebui să acopere cea mai mare parte a costurilor de finanțare pentru această infrastructură, dar recunoaște că, din punctul de vedere al securității aprovizionării, pentru unele proiecte va fi nevoie de finanțare publică dacă nu vor fi în măsură să atragă fonduri suficiente din sectorul privat;
Inițiativa emblematică „O politică industrială adaptată erei globalizării”
52. subliniază necesitatea urgentă de a reduce costurile măsurilor legislative pentru întreprinderi în Europa, pentru a le permite acestora să se dezvolte, a le asigura accesul la credite și a intensifica procesul de internaționalizare a IMM-urilor;
53. subliniază importanța elaborării de rapoarte anuale referitoare la competitivitatea, politicile industriale și performanțele Uniunii Europene și ale statelor membre din perspectiva stimulării creșterii economice; recunoaște rolul crucial al politicii de transport ca mijloc de realizare a obiectivelor Strategiei UE 2020, având în vedere contribuția sa semnificativă la relansarea creșterii economice, la realizarea pieței unice și la coeziunea economică, socială și teritorială;
54. subliniază că crearea unei piețe unice în toate sectoarele de transport, liberalizarea transporturilor de cabotaj, combinarea eficientă a mijloacelor de transport, un sistem european comun de rezervare și consolidarea drepturilor pasagerilor sunt măsuri cruciale pentru o creștere economică inteligentă, durabilă și incluzivă și ar trebui să devină o componentă utilă a Strategiei UE 2020 în ansamblul ei;
55. subliniază, în cadrul noii strategii, importanța dezvoltării rețelei și orientărilor TEN-T pentru dezvoltarea unei rețele de infrastructuri de transport eficiente, multimodale și cuprinzătoare în cadrul UE (care să abordeze, printre altele, aspecte precum lipsa infrastructurii, accesibilitatea redusă și interoperabilitatea scăzută între diverse părți ale UE), pentru a elimina blocajele și a completa legăturile lipsă, în special în secțiunile transfrontaliere, și cele dintre statele membre din est și cele din vest.
