Răspuns dat de dl Figel' în numele Comisiei
(17 iunie 2008)
Comisia este conștientă că violența în școli reprezintă o problemă majoră în multe state membre ale UE.
Cu toate acestea, în conformitate cu articolul 149 din Tratatul de instituire a Comunității Europene, organizarea sistemelor de educație ține de competența statelor membre.
Totuși, Comisia sprijină statele membre în combaterea agresiunilor și violenței în școli prin intermediul unor programe și acțiuni diferite.
De exemplu programul Comenius http://ec.europa.eu/education/programmes/llp/comenius/index_en.html din cadrul programului comunitar de învățare de-a lungul vieții oferă sprijin rețelelor care întreprind demersuri inovatoare privind violența, extremismul și xenofobia la nivel european, iar programul Daphne III http://ec.europa.eu/justice_home/funding/2004_2007/daphne/funding_daphne_en.htm abordează direct combaterea violenței împotriva copiilor, inclusiv în cadrul școlilor.
În plus, în septembrie 2004, Comisia a publicat o analiză a bunelor practici evaluate științific în domeniul combaterii și diminuării cazurilor de agresiune în școli, atât în statele membre cât și într-o serie de țări terțe precum Norvegia și Statele Unite http://www.eucpn.org/pubdocs/review_bullying_at_school_en.pdf .
Raportul a indicat câteva bune practici referitoare la această problemă, precum strategii bazate pe participarea elevilor, implicarea întregii comunități școlare sau sensibilizarea populației, printre altele.
Recomandarea Parlamentului European și a Consiliului privind competențele-cheie pentru învățarea de-a lungul vieții (2006/962/CE) JO L 394 10, 30.12.2006 . acordă, de asemenea, sprijin statelor membre pentru înregistrarea unor progrese în acest domeniu, punând accentul pe competențe care conduc la o cetățenie responsabilă.
În contextul programului de lucru „Educație și formare profesională 2010”, Comisia oferă statelor membre oportunitatea de a învăța din bunele practici ale fiecăruia, referitoare de exemplu la reforma programului de studii, la dezvoltarea incluziunii sociale și la evoluția profesională a profesorilor, lucruri esențiale pentru ca mediile școlare să devină mai sigure pentru toți.
