Întrebarea cu solicitare de răspuns scris E-3685/2010
adresată Comisiei
Articolul 117 din Regulamentul de procedură
Corina Creţu (S&D) , Daciana Octavia Sârbu (S&D) şi Rovana Plumb (S&D)
(25 mai 2010)
Subiect: Are în vedere Comisia Europeană inițierea unui sistem european împotriva infecțiilor nosocomiale
Prin frecvența și gravitatea lor, infecțiile intraspitalicești constituie o problemă majoră de sănătate publică în întreaga Uniune Europeană.
Conform datelor Centrului European pentru Prevenirea și Controlul Bolilor, peste patru milioane de pacienți sunt, în tarile UE, victimele anuale ale infecțiilor asociate asistenței medicale, iar cifra deceselor survenite drept consecință directă a acestor infecții este de circa 40000 de persoane în fiecare an.
Statisticile arată că, în medie, aproximativ o zecime dintre pacienții europeni contractează o infecție în cursul spitalizării.
Acest tip de contaminare implică un grad ridicat de pericol, atât din cauza rezistenței la antibiotice a bacteriilor, cât și din cauza riscurilor crescute înregistrate în unitățile de terapie intensivă, cei mai afectați fiind pacienții cu imunitate scăzută si nou-născuții.
Există state membre, precum România, în care rata declarată a infecțiilor nosocomiale nu reflectă realitatea, din cauza sistemului deficitar de raportare.
Se înregistrează, astfel, un nivel oficial mult sub media europeană, în condițiile în care spitalele din România sunt considerate a fi printre cele mai expuse din Europa la riscul de infecții cu germeni rezistenți la tratamentele cu antibiotice.
Având în vedere incidența ridicată și pericolul pentru viețile cetățenilor, diferențele dintre sistemele medicale naționale și studiile ce arată că o acțiune eficientă de prevenire ar fi mai puțin costisitoare decât cheltuielile pentru tratarea acestor infecții, considerăm că se impune o acțiune coordonată la nivel european.
Are în vedere Comisia Europeană inițierea unui sistem european de monitorizare, prevenire și combatere a infecțiilor nosocomiale?
