ÎNTREBARE CU SOLICITARE DE RĂSPUNS SCRIS E-3698/09
adresată de Gabriela Creţu (PSE)
Comisiei
(19 mai 2009)
Subiect: Abordarea afecţiunilor musculo-scheletice de la locul de muncă și nu numai
Programul de lucru al Comisiei pentru 2009 arată că intenţionează să propună o directivă privind afecţiunile musculo-scheletice (AMS) de la locul de muncă.
AMS reprezintă 50% din totalul afecţiunilor profesionale și sunt răspunzătoare pentru 60% din cazurile de incapacitate de muncă permanentă din Uniunea Europeană.
Nu toate AMS sunt cauzate de activitatea profesională, dar acestea pot avea, de asemenea, efecte sociale și economice negative în afara locului de muncă dacă nu sunt abordate în mod corespunzător.
1.
Va fi publicată propunerea de directivă privind afecţiunile musculo-scheletice la locul de muncă înainte de încheierea actualului mandat al Comisiei?
2.
Va admite Comisia în cadrul propunerii acesteia: (a) faptul că păstrarea locului de muncă și încurajarea reabilitării oferă avantaje celor mai multe persoane care suferă de AMS – fie că sunt sau nu cauzate la locul de muncă – atât timp cât cerinţele profesionale sunt ajustate; și (b) importanţa diagnosticării și a intervenţiei în stadiu incipient pentru ca persoanele cu AMS să își păstreze locul de muncă și, astfel, să se limiteze impactul social și economic negativ al afecţiunilor musculo-scheletice în rândul societăţii?
3.
Va recunoaște Comisia că AMS au cauze și consecinţe importante care merg dincolo de locul de muncă (de exemplu, boli reumatice care își pun amprenta asupra familiei și carierei) și că este necesară o iniţiativă mai amplă la nivel european de abordare a AMS în general, pentru a promova capacitatea de muncă și competitivitatea?
