Răspuns dat de dl Šemeta în numele Comisiei
(11 mai 2011)
Comisia are cunoștință de problema contrabandei cu țigări în statele membre, inclusiv în România, precum și de problema controalelor la frontierele externe în acest sens, în special la frontiera de est.
Contrabanda cu țigări este un fenomen global, care necesită soluții globale.
Combaterea acestui tip de fraudă reprezintă o responsabilitate comună și necesită acțiuni la toate nivelurile, și anume din partea Comisiei, a statelor membre și a țărilor învecinate UE.
În ceea ce o privește, Comisia dorește să aducă în atenția distinsului membru răspunsurile oferite la întrebările parlamentare precedente, în special întrebarea E-11191/10 adresată de dl Obermayr, întrebarea E-0583/11 adresată de dl Karas și întrebarea E-1503/11 adresată de dl Dess http://www.europarl.europa.eu/QP-WEB/application/home.do?language=EN , în care sunt prezentate detaliat acțiunile Comisiei.
Comisia examinează, în special, măsurile suplimentare de rezolvare a problemei comerțului ilicit cu țigări la frontierele externe ale UE, în strânsă cooperare cu autoritățile competente ale statelor membre.
Vor fi vizate cu precădere măsurile suplimentare de sprijinire a capacității de punere în aplicare, consolidarea măsurilor de descurajare a contrabandei și creșterea gradului de conștientizare cu privire la consecințe, consolidarea cooperării operaționale, inclusiv cooperarea informativă, precum și consolidarea cooperării internaționale, în special la frontiera de est.
