P7_TA(2010)0148
Revizuirea tratatelor - Măsuri tranzitorii privind componenţa Parlamentului European *
A7-0115/2010
Rezoluţia Parlamentului European din 6 mai 2010 referitoare la proiectul de protocol de modificare a Protocolului nr.
36 privind dispoziţiile tranzitorii cu privire la componenţa Parlamentului European pentru restul legislaturii 2009-2014: avizul Parlamentului European (articolul 48 alineatul (3) din Tratatul UE) (17196/2009 – C7-0001/2010 – 2009/0813(NLE))
Parlamentul European,
–
având în vedere scrisoarea Preşedintelui Consiliului European adresată Preşedintelui Parlamentului European la 18 decembrie 2009, referitoare la modificarea Protocolului nr.
36 privind dispoziţiile tranzitorii (17196/2009),
–
având în vedere articolul 48 alineatul (3) primul paragraf din Tratatul privind Uniunea Europeană, în temeiul căruia Parlamentul a fost consultat de către Consiliul European ( C7-0001/2010 ),
–
având în vedere Protocolul nr.
36 privind dispoziţiile tranzitorii, anexat la Tratatul de la Lisabona,
–
având în vedere articolul 14 alineatele (2) şi (3) din Tratatul UE,
–
având în vedere Actul din 20 septembrie 1976 privind alegerea membrilor Parlamentului European prin vot universal direct (numit în continuare „Actul din 1976”),
–
având în vedere rezoluţia sa din 11 octombrie 2007 privind componenţa Parlamentului European JO C 227 E, 4.9.2008, p.
132.
,
–
având în vedere concluziile reuniunilor Consiliului European din 11 și 12 decembrie 2008, din 18 şi 19 iunie 2009, precum şi din 10 şi 11 decembrie 2009,
–
având în vedere articolul 11 alineatul (4), precum şi articolul 74a din Regulamentul său de procedură,
–
având în vedere raportul Comisiei pentru afaceri constituţionale ( A7-0115/2010 ),
A.
întrucât articolul 14 alineatul (2) din Tratatul UE, astfel cum a fost modificat prin Tratatul de la Lisabona, prevede că Consiliul European adoptă în unanimitate, la iniţiativa şi cu aprobarea Parlamentului European, o decizie prin care se stabileşte componenţa Parlamentului European;
B.
întrucât, în perspectiva intrării în vigoare a Tratatului de la Lisabona şi în conformitate cu Protocolul nr.
36 anexat la acest tratat, Parlamentul European a prezentat, la 11 octombrie 2007, prin rezoluţia menţionată anterior, în urma raportului Lamassoure-Severin, un proiect de decizie a Consiliului European stabilind repartizarea mandatelor în cadrul Parlamentului European;
C.
întrucât, în momentul semnării Tratatului de la Lisabona, Consiliul European nu adoptase o decizie oficială cu privire la componenţa Parlamentului European, însă îşi manifestase acordul cu privire la propunerea inclusă în rezoluţia menţionată anterior, după ce stabilise numărul total de deputaţi europeni la 751, în loc de cei 750 prevăzuţi iniţial;
D.
întrucât, în conformitate cu acordul la care s-a ajuns în cadrul Consiliului European, numărul total de deputaţi creştea cu 15 în comparaţie cu Tratatul de la Nisa (trecând de la 736 la 751), cu 18 mandate suplimentare distribuite între 12 state membre, în timp ce Germaniei, în virtutea plafonului maxim stabilit prin Tratatul UE, i se atribuiau trei mandate mai puţin;
E.
întrucât Tratatul de la Lisabona nu intrase încă în vigoare înainte de alegerile europene din 2009, iar acestea s-au desfăşurat conform dispoziţiilor Tratatului de la Nisa, în componenţa Parlamentului European intrând în prezent 736 de deputaţi;
F.
întrucât, o dată cu intrarea în vigoare a Tratatului de la Lisabona la 1 decembrie 2009, cei 18 deputaţi suplimentari proveniţi din cele 12 state membre în cauză îşi pot lua în primire, în mod legitim, mandatele, în cel mai scurt timp, iar statele membre de origine ale acestora dobândesc astfel posibilitatea de a se bucura de reprezentarea la care sunt îndreptăţite;
G.
întrucât, în conformitate cu articolul 5 din Actul din 1976, nu este posibil să se întrerupă mandatul unui deputat în perioada mandatului legislativ, şi să se reducă, astfel, cu trei numărul de deputaţi care fac parte, în prezent, din delegaţia germană din cadrul Parlamentului European;
H.
întrucât marea majoritate a statelor membre şi-au desemnat, deja, deputaţii suplimentari, în conformitate cu sistemele electorale respective şi în acord cu concluziile reuniunii Consiliului European din 18 și 19 iunie 2009;
I.
întrucât, prin urmare, sosirea a 18 deputaţi suplimentari în cursul legislaturii 2009-2014 va mări numărul de deputaţi europeni la 754, iar depăşirea numărului de 751, prevăzut în Tratatul de la Lisabona, face necesară modificarea legislaţiei primare;
J.
întrucât, în concluziile reuniunii Consiliului European din 11și 12 decembrie 2008 se prevedea, deja, adoptarea de măsuri tranzitorii menite să permită sosirea deputaţilor suplimentari în cursul actualei legislaturi, iar în concluziile reuniunii Consiliului European din 18 și 19 iunie 2009 se stabileau condiţiile potrivit cărora urma să crească, în mod temporar, numărul deputaţilor în Parlamentul European;
K.
întrucât, la 25 noiembrie 2009, Parlamentul European a modificat Regulamentul său de procedură pentru a permite sosirea, în calitate de observatori, a deputaţilor suplimentari, în aşteptarea intrării în vigoare a măsurilor care să le permită acestora să-şi ia în primire mandatele;
L.
întrucât una dintre cele mai importante inovații constituționale aduse de Tratatul de la Lisabona este proclamarea Convenției drept componentă esențială a procedurii ordinare de revizuire a tratatelor,
1.
consideră că propunerea de modificare a Protocolului nr.
36, solicitată de Consiliul European, rezultă în mod direct din noile dispoziţii ale Tratatului de la Lisabona şi constituie, astfel, o soluţie de tranziție, care va permite tuturor statelor membre care dispun de mandate suplimentare să desemneze deputaţii în cauză; acceptă că cei 18 deputaţi suplimentari trebuie aleşi în Parlament pentru restul legislaturii 2009-2014; insistă, cu toate acestea, că toţi cei 18 deputaţi trebuie să îşi ia în primire mandatele în Parlament în acelaşi timp, pentru a nu perturba echilibrul de naţionalităţi din Parlament; îndeamnă statele membre să finalizeze procedurile de alegere într-un mod pragmatic, cât mai curând posibil;
2.
regretă că Consiliul nu a adoptat în timp util măsurile care ar fi permis deputaţilor suplimentari să-şi ia în primire mandatele din momentul intrării în vigoare a Tratatului de la Lisabona şi că una dintre soluţiile luate în considerare în modificarea solicitată nu este conformă cu spiritul Actului din 1976, care prevede că deputaţii europeni ar trebui să fie aleşi în mod direct şi nu în mod indirect, prin intermediul unor alegeri desfăşurate în cadrul unui parlament naţional;
3.
îşi exprimă, cu toate acestea, acordul pentru convocarea unei Conferinţe interguvernamentale, înţelegându-se că aceasta se va concentra numai pe obiectivul precis al adoptării măsurilor cu privire la componenţa Parlamentului European pentru restul legislaturii 2009-2014 și înţelegându-se, de asemenea, că aceste măsuri tranzitorii au un caracter excepţional, legat de circumstanţele speciale ale ratificării Tratatului de la Lisabona şi că acestea nu vor constitui în niciun caz un precedent în viitor;
4.
reaminteşte că, în intervalul de timp dintre aprobarea modificării Protocolului nr.
36 şi intrarea în vigoare a acestuia, deputaţii suplimentari vor avea posibilitatea, în conformitate cu articolul 11 alineatul (4) din Regulamentul său de procedură, de a-şi exercita mandatul în calitate de observatori;
5.
reaminteşte, pe de altă parte, că o decizie de stabilire a componenţei Parlamentului European va trebui, în orice caz, adoptată de Consiliul European în timp util, înainte de sfârşitul actualei legislaturi şi că Parlamentul va prezenta o iniţiativă în această privinţă, în conformitate cu articolul 14 alineatul (2) din Tratatul UE;
6.
anunță Consiliul European că intenționează să redacteze în curând propuneri de stabilire a dispozițiilor necesare pentru alegerea membrilor săi prin vot universal direct, în conformitate cu o procedură uniformă în toate statele membre și în conformitate cu principiile comune tuturor statelor membre, iar Parlamentul va iniția această reformă electorală în conformitate cu articolul 48 alineatul (2) din Tratatul privind Uniunea Europeană și cu articolul 223 din Tratatul privind funcționarea Uniunii Europene; insistă, în continuare, să se convoace o Convenție, dedicată reformei Parlamentului European, care să pregătească revizuirea tratatelor;
7.
invită parlamentele naționale să ia măsuri pentru a susține aplicarea legislației primare a Uniunii Europene, existente de multă vreme, în temeiul căreia deputații în Parlamentul European sunt aleși în mod direct, prin vot universal liber și secret;
8.
încredinţează Preşedintelui sarcina de a transmite prezenta rezoluţie Consiliului European, Consiliului, Comisiei şi parlamentelor naţionale.
