Întrebarea cu solicitare de răspuns oral O-000209/2011
adresată Comisiei
Articolul 115 din Regulamentul de procedură
Manfred Weber
,
Simon Busuttil
,
Agustín Díaz de Mera García Consuegra
în numele Grupului PPE Subiect: Sprijinul acordat de UE refugiaților de pe teritoriul Tunisiei
La 14 ianuarie 2011, UE și-a făcut public angajamentul de a susține procesul democratic din Tunisia și de a acorda ajutor umanitar pentru primirea sutelor de mii de refugiați care sosesc în această țară în urma revoltelor și luptelor din Libia.
De la 20 februarie 2011, peste 582 000 de persoane au trecut frontiera din Libia în Tunisia.
Marea lor majoritate sunt lucrători migranți în tranzit și, datorită unei acțiuni internaționale conduse de Organizația Internațională pentru Migrație, cei mai mulți au reușit să se întoarcă acasă.
Cu toate acestea, un număr important de persoane fugind din țările afectate de conflicte și/sau de persecuții rămân în taberele de refugiați.
La 1 august 2011, UNHCR a anunțat că 4 425 de persoane vizate de acest organism se aflau încă în taberele din deșert, de la frontiera dintre Tunisia și Libia.
Pentru acești refugiați, singura soluție de durată este reorientarea către țări terțe.
Conform afirmațiilor membrilor delegației LIBE PE aflată pe 13-16 iulie 2011 în Tunisia, situația refugiaților din tabere se înrăutățește de la zi la zi.
Aceștia trăiesc în condiții extrem de dure, în special datorită temperaturii foarte ridicate, furtunilor de nisip și accesului limitat la apă potabilă și la instalații sanitare și de igienă adecvate.
Membrii delegației au fost frapați de ajutorul modest oferit de statele membre ale UE în materie de restabilire în comparație cu cel acordat de țări precum Canada, Statele Unite și Norvegia.
Conform declarațiilor Înaltei Reprezentante Ashton din 30 august 2011, doar următoarele statele membre se angajaseră până la acea dată să primească refugiați: Irlanda (24), Spania (50), Portugalia (19), Suedia (200), Belgia (25), Finlanda (70) și Țările de Jos (20).
Norvegia, în schimb, s-a angajat să primească 310 refugiați, obiectiv atins în iulie 2011.
Poate Comisia informa Parlamentul cu privire la evoluția discuțiilor cu Consiliul și cu statele membre asupra planului de a asista UNHCR la restabilirea refugiaților rămași în Tunisia, cu privire la numărul de noi locuri pe care statele membre s-au angajat să le ofere și cu privire la stadiul primirii refugiaților ale căror cazuri au fost acceptate?
Poate Comisia să aducă precizări cu privire la sprijinul pe care intenționează să-l acorde pentru susținerea și consolidarea acțiunilor de restabilire ale Uniunii și statelor membre, având în vedere faptul că lucrările legate de Programul european comun de restabilire, asupra căruia Parlamentul și-a dat acordul în primă lectură, sunt blocate la Consiliu?
