ÎNTREBARE ORALĂ H-0026/10
pentru timpul afectat întrebărilor din perioada de sesiune februarie 2010
în conformitate cu articolul 116 din Regulamentul de procedură
de
Georgios Papanikolaou
Consiliul
Subiect: Securitatea pe internet
Ultimele comunicate emise de Centrul francez de expertiză guvernamentală și de răspuns la atacurile informatice (CERTA) și de Oficiul federal german pentru securitate în tehnologia informației (BSI) recomandă utilizatorilor să nu mai folosească programul de navigare online al Microsoft, „Internet Explorer”, întrucât problemele legate de securitatea datelor care circulă pe internet au creat motive serioase de îngrijorare, atât în rândul utilizatorilor eleni, cât și al utilizatorilor europeni în general.
În același timp, mai multe articole desemnează China ca fiind principalul vinovat pentru interceptarea datelor cu caracter personal, pentru a putea astfel ataca cetățenii chinezi care luptă în favoarea drepturilor omului.
În plus, metoda aplicată de marile companii de internet constă în cenzurarea conținutului informațiilor care circulă, conform termenilor și condițiilor stabilite de guvernul chinez.
Ar putea Consiliul să răspundă la următoarele întrebări: Intenționează acesta să ia măsuri pentru a se asigura că cetățenii europeni sunt avertizați din timp cu privire la problemele legate de securitatea informațiilor care circulă pe internet?
Cum intenționează acesta să garanteze atât confidențialitatea și securitatea datelor cu caracter personal care circulă pe internet, cât și un control mai eficient al securității programelor informatice, cum ar fi „Internet Explorer”?
Care este poziția sa în ceea ce privește cenzura la care sunt supuse, din motive politice, conținuturile care circulă pe internet, de către autoritățile chineze, obligând companiile care operează în această țară să aplice astfel de metode?
