Deputaţii cer interzicerea totală a comercializării şi importului de blănuri de pisică şi de câine
Consumatori
2007-06-19 - 16:00
Parlamentul European a adoptat, marţi, la Strasbourg, un raport în care se cere interzicerea în totalitate a comercializării şi a importului de blănuri de pisică şi de câine, în Uniunea Europeană.
Raportul întocmit de Eva-Britt Svensson (GUE/NGL, SE), menţionează: î n Comunitate nu există o tradiţie în creşterea pisicilor şi câinilor, cu scopul producţiei de blănuri; totuşi, s-au observat cazuri de confecţionare de blănuri provenind din blănuri de pisică şi de câine importate.
Majoritatea articolelor din blană de pisică şi de câine existente în Comunitate provin din ţări terţe.
Având în vedere că diferenţele dintre măsurile la nivel naţional privind blănurile de pisică şi de câine împiedică buna funcţionare a pieţei interne, comercianţii de blană din Uniune au introdus un cod de conduită voluntar , pentru a interzice importul, exportul şi comercializarea blănurilor de câine şi de pisică, precum şi importul şi comercializarea produselor ce conţin asemenea blănuri.
Demersul s-a dovedit, însă, insuficient pentru a preveni importul şi vânzarea de blănuri de pisică şi de câine, mai ales în cazurile în care comercianţii tranzacţionează blănuri a căror specie de provenienţă nu este menţionată şi care nu este uşor de recunoscut.
Pentru eliminarea fragmentării pieţei interne este nevoie de armonizare, iar instrumentul cel mai eficient şi proporţional pentru contracararea obstacolelor în desfăşurarea activităţii de comercializare generate de cerinţele naţionale divergente ar fi interzicerea comercializării în cadrul Comunităţii atât a importului, cât şi a exportului de blănuri de pisică şi de câine şi a produselor care conţin asemenea blănuri.
Pentru sporirea eficienţei, deputaţii consideră că interzicerea comercializării intracomunitare trebuie însoţită de interzicerea importurilor acestor produse în Comunitate.
O astfel de acţiune de interzicere a importului ar răspunde preocupărilor etice ale cetăţenilor în privinţa unei posibile introduceri în Comunitate a blănurilor de pisică şi de câine, mai ales din moment ce există indicii că aceste animale ar fi îngrijite şi sacrificate în mod inuman.
Prezentul regulament prevede clarificarea obligaţiilor juridice din toate Statele Membre privind interzicerea vânzării, prelucrării, oferirii spre vânzare şi a distribuirii blănurilor de câine şi de pisică şi a articolelor care conţin blană de acest tip şi preîntâmpinarea oricărei perturbări a pieţei interne pentru toate celelalte articole similare.
Interzicerea vânzării, fabricării, oferirii spre vânzare, transportului şi distribuirii blănii de câine şi de pisică, precum şi a produselor care conţin blană de acest tip, indiferent de provenienţă, este în conformitate cu obligaţiile internaţionale ale Uniunii Europene, deoarece se aplică în mod egal producătorilor europeni şi străini şi se evită orice discriminare a produselor concurente de origine străină.
O asemenea interdicţie respectă dispoziţiile acordurilor internaţionale la care este parte Uniunea şi care permit, prin măsurile luate, protejarea sănătăţii şi a bunăstării animalelor şi prevenirea utilizării practicilor comerciale necinstite pe piaţa locală sau internaţională.
Sancţiuni Statele Membre vor trebui să stabilească norme privind sancţiunile, inclusiv cele penale, atunci când este cazul, care se aplică în caz de nerespectare a prezentului regulament şi trebuie să ia măsurile necesare pentru a garanta aplicarea acestora.
În mod special, Statele Membre care confiscă transporturi de blănuri de câine şi de pisică, în urma punerii în aplicare a prezentului regulament, vor trebui să adopte legi care să le permită confiscarea şi distrugerea mărfurilor respective şi suspendarea sau anularea licenţelor de import/export ale comercianţilor în cauză.
Sancţiunile prevăzute trebuie să fie eficiente, adecvate şi descurajante.
Consiliul este posibil să sprijine raportul Parlamentului şi să adopte legislaţia fără alte schimbări.
Interzicerea va fi aplicată începând cu 31 decembrie 2008.
20070615IPR07883
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
