Întrebarea cu solicitare de răspuns scris P-001869/2012
adresată Comisiei
Articolul 117 din Regulamentul de procedură
Corina Creţu (S&D)
(16 februarie 2012)
Subiect: Acţiunile Comisiei pentru depăşirea blocajului creat de Olanda în procesul de extindere a Spaţiului Schengen
În urma Summitului UE din 9 decembrie 2011, s-a desprins concluzia că singurul guvern care se mai opune intrării României şi Bulgariei în Zona Schengen este cel olandez.
Este elocvent pentru atitudinea cabinetului de la Haga refuzul din această săptămână de a condamna site-ul jignitor şi anti-european al partidului de extremă dreaptă de care depinde actuala coaliţie guvernamentală.
Prin acest site se incită la discriminarea lucrătorilor din noile state membre ale UE şi se încearcă acreditarea unui statut de inferioritate pentru est-europeni.
Cum consideră Comisia că poate fi depăşit blocajul creat de această poziţie injustă, nefondată şi contrară rezoluţiei Parlamentului European din 13 octombrie 2011, care solicită Consiliului European să ia măsurile necesare accederii celor două state în Spaţiul Schengen?
