ÎNTREBARE CU SOLICITARE DE RĂSPUNS SCRIS E-7114/08
adresată de Rareș-Lucian Niculescu (PPE-DE)
Comisiei
(14 ianuarie 2009)
Subiect: Eficienţa energetică a clădirilor
Un raport recent al Consiliului internaţional de afaceri pentru o dezvoltare durabilă (WBCSD), publicat în noiembrie 2008, arată că insuficienţa cunoștinţelor împiedică tranziţia la clădirile eficiente din punct de vedere energetic.
Această asociaţie comercială internaţională, care execută un proiect ce are ca obiectiv îmbunătăţirea eficienţei energetice a clădirilor, a indicat în raportul său că, potrivit previziunilor pentru 2050, economiile de energie realizate în interiorul clădirilor ar putea conduce la reduceri de CO 2 mai mari decât totalitatea emisiilor din sectorul transporturilor.
În același timp, un alt raport recent publicat de McKinsey Global Institute („Fueling sustainable development: The energy productivity solution”, octombrie 2008) arată că ţările în curs de dezvoltare ar putea realiza economii considerabile construind la un nivel optim de eficienţă energetică.
Ar putea Comisia preciza care sunt acţiunile întreprinse până în prezent și măsurile pe care intenţionează să le adopte pentru a îmbunătăţi diseminarea celor mai bune practici în statele membre astfel încât să depășească această „insuficienţă a cunoștinţelor”?
