Întrebarea cu solicitare de răspuns oral O-000141/2011
adresată Comisiei
Articolul 115 din Regulamentul de procedură
Norica Nicolai
,
Ivo Vajgl
,
Kristiina Ojuland
,
Marielle De Sarnez
,
Marietje Schaake
,
Olle Schmidt
în numele Grupului ALDE Subiect: Situaţia din Nagorno-Karabah
În ultimele luni, nu s-au înregistrat decât progrese limitate în procesul de soluţionare a conflictului care persistă în regiunea Nagorno-Karabah, în pofida faptului că, recent, a avut loc o întreagă serie de reuniuni la nivel înalt, în cadrul cărora ambele părţi s-au angajat să soluţioneze toate litigiile aferente conflictului din Nagorno-Karabah recurgând la mijloace paşnice şi consolidând regimul armistiţiului în zona de conflict.
Potrivit unor relatări, atât Armenia, cât şi Azerbaidjanul au achiziţionat armament nou.
Această atmosferă nu contribuie la crearea unui climat de reconciliere pe scară mai largă şi provoacă escaladarea tensiunilor în toată regiunea Caucazului de Sud.
În Comunicarea sa privind PEV din 25 mai 2011, Comisia se declară pregătită în vederea unei „implicări mai intense în structuri în care nu beneficiază încă de reprezentare, ca, de exemplu, Grupul de la Minsk al OSCE privind conflictul din Nagorno-Karabah”.
Comunicarea face trimitere, de asemenea, la intenţia Uniunii Europene de „a acorda un sprijin mai important măsurilor vizând instaurarea unui climat de încredere şi reconcilierea cu teritoriile separatiste, eforturilor şi structurilor internaţionale care urmăresc soluţionarea conflictelor şi, odată ce se ajunge în acest stadiu, punerii în aplicare a soluţiilor”.
A pregătit ÎR/VP propuneri concrete privind modalităţile în care UE intenţionează să exercite un rol mai important în Grupul de la Minsk al OSCE şi să-şi sporească sprijinul în vederea ajungerii la o modalitate durabilă de soluţionare a conflictului din Nagorno-Karabah?
Ce măsuri intenţionează să ia Uniunea Europeană pentru a împiedica orice escaladare a conflictului?
A elaborat UE o strategie privind situaţiile neprevăzute, în eventualitatea în care una dintre părţile aflate în conflict încalcă armistiţiul de la Bişkek?
