Întrebarea pentru timpul afectat întrebărilor H-0393/2010
adresată Comisiei
Perioada de sesiune: septembrie I 2010
Articolul 116 din Regulamentul de procedură
Georgios Toussas
(GUE/NGL) Subiect: Preluarea și privatizarea băncilor grecești
Piraeus Bank a făcut o ofertă publică de cumpărare a acțiunilor deținute de către stat la Banca Agricolă a Greciei (ATE) (77,31%) și la Hellenic Postbank (TT 33,04%), care se ridică la 701 milioane de euro, sumă globală oferită pentru cele două bănci.
În acest caz, este vorba despre răspunsul acționarilor majoritari ai Piraeus Bank la stimulentele oferite de guvernul PASOK și de reprezentanții UE și ai FMI, în vederea creării unor grupuri bancare mai puternice, profitând de mecanismul de protecție statală prevăzut în textul memorandumului de înțelegere dintre UE, BCE și FMI.
Toate băncile grecești au beneficiat de subvenții considerabile din pachetul de ajutoare de stat în valoare de 28 de miliarde, precum și din noul pachet de 10 miliarde suplimentare, acordat de UE și FMI, sume pe care populația va trebui să le ramburseze la un preț ridicat și respectând condiții foarte dure.
Lucrătorii vor trebui să plătească prețul fuziunii și al privatizării ATE și TT, precum și pe cel al creșterii profiturilor băncilor, ceea ce va avea consecințe deosebit de nefaste asupra agricultorilor mici și mijlocii care au acumulat datorii excesive, asupra unităților de producție și de prelucrare care dețin conturi deschise la ATE și asupra lucrătorilor din sectorul bancar.
Având în vedere faptul că, conform memorandumului menționat mai sus, încasările provenind din vânzarea patrimoniului statului sunt evaluate la 1 miliard de euro pe an, pentru perioada următoare, respectă preluarea și privatizarea băncilor condițiile și prevederile memorandumului elaborat în comun de guvernul PASOK, UE, BCE și FMI?
