Răspuns dat de dl Cioloș în numele Comisiei
(28 martie 2012)
Comisia monitorizează și analizează cu atenție volatilitatea manifestată pe piețele agricole.
Instrumentul european de monitorizare a prețurilor alimentelor are în componența sa indici de preț care permit compararea evoluției prețurilor mai multor categorii de produse în întregul lanț de aprovizionare cu alimente. (http://ec.europa.eu/enterprise/sectors/food/competitiveness/prices_monitoring_en.htm).
Un raport periodic privind evoluția prețurilor la produsele alimentare este publicat la adresa http://ec.europa.eu/agriculture/analysis/markets/foodprices/index_en.htm.
O analiză mai detaliată a volatilității poate fi consultată la
http://ec.europa.eu/agriculture/analysis/tradepol/commodityprices/index_en.htm.
Prin propunerile legislative privind perspectiva PAC 2020, în special în ceea ce privește revizuirea organizării comune a pieței, Comisia își propune să consolideze plasa de siguranță pentru fermieri în contextul menținerii formulei de orientare către piață promovate de reformele anterioare.
Propunerile vor îmbunătăți capacitatea de a reacționa rapid și în mod eficace la viitoarele situații de criză, în ceea ce privește atât măsurile care pot fi luate, cât și mijloacele de finanțare disponibile.
Ele vizează mai ales modernizarea dispozițiilor privind măsurile excepționale prin stabilirea unei platforme comune simplificate care să facă față potențialelor situații de criză.
Un obiectiv-cheie al propunerii este de se acorda producătorilor din fiecare stat membru și din toate sectoarele instrumentele necesare pentru facilitarea cooperării și colaborării la scară mai mare, pentru ca aceștia să profite de avantaje economice precum o mai bună poziționare în lanțul de aprovizionare, economii de scară și capacitatea de a adăuga valoare.
Pentru a asigura condiții de concurență echitabile pe întreg teritoriul UE, propunerea adoptă o abordare orizontală trans-sectorială și conține dispoziții privind recunoașterea obligatorie de către toate statele membre a organizațiilor de producători (inclusiv a asociațiilor acestora) și a organizațiilor interprofesionale.
