ÎNTREBARE CU SOLICITARE DE RĂSPUNS SCRIS E-1693/09
adresată de Călin Cătălin Chiriţă (PPE-DE)
Consiliului
(17 martie 2009)
Subiect: Drepturile minorităţii române din Valea Timocului-Serbia
Felicităm Consiliul UE pentru eforturile depuse pentru promovarea drepturilor omului în lume şi pentru progresele realizate în acest sens, inclusiv în cadrul Procesului de stabilizare şi asociere care cuprinde ţările din Balcanii de Vest, inclusiv Serbia.
Susţinem eforturile instituţiilor UE şi ale Serbiei vizând aderarea acestei ţări la UE, cât mai curând posibil.
Atragem însă atenţia că trebuie luate măsuri urgente, cuprinzătoare şi eficiente pentru respectarea drepturilor minorităţii de limbă română din Valea Timocului (Serbia), în special pentru dreptul la educaţie în limba maternă în şcoli, pentru drepturile religioase, pentru recunoaşterea identităţii sale culturale şi pentru reprezentarea sa politică proporţională.
Minoritatea română din Valea Timocului este o numeroasă comunitate etnică tradiţională, cu profunde rădăcini istorice, care apare în documentele oficiale şi sub denumirea istorică de „vlahi”.
Termenul „vlahi” (sau „valahi”) este sinonim cu cel de „români”.
Minoritatea română din Valea Timocului (Serbia) trebuie să beneficieze pur şi simplu de aplicarea Convenţiei-cadru europene pentru protecţia minorităţilor naţionale şi a Cartei europene a limbilor regionale şi minoritare.
Ce măsuri concrete va lua Consiliul UE pentru respectarea drepturilor minorităţii de limbă română din Valea Timocului (Serbia)?
