ÎNTREBARE ORALĂ H-0446/09
pentru timpul afectat întrebărilor din perioada de sesiune decembrie 2009
în conformitate cu articolul 116 din Regulamentul de procedură
de
François Alfonsi
Comisiei
Subiect: Declasarea de către Organizația Maritimă Internațională (OMI) a strâmtorii Bonifacio destinată "navigației internaționale"
Gura strâmtorii naturale Bonifacio, situată între insulele Corsica și Sardinia, reprezintă o zonă periculoasă pentru navigația maritimă.
Din 1993, Franța și Italia au interzis traficul în această zonă al navelor care arborează pavilionul lor și transportă substanțe nocive sau poluante.
Astăzi, traficul în zonă este, prin urmare, rezidual, iar rolul său este nesemnificativ din punct de vedere economic.
Cu toate acestea, un singur accident ar fi fatal, în cazul în care o navă cu încărcătură periculoasă, al cărei pavilion nu este nici francez, nici italian, ar naufragia în zonă, cum ar fi Erika (pavilion maltez) sau Prestige (pavilion Bahamas).
Într-adevăr, strâmtoarea Bonifacio intră în categoria „strâmtorilor destinate navigației internaționale” și se supune, prin urmare, regulii libertății de tranzit fără obstacole pentru navele comerciale.
În acest fel, se menține o situație de risc potențial gravă, fără reale contraponderi economice.
Această situație este injustă și contrară Parcului Marin Internațional corso-sard, proiect de protecție marină a zonei.
Se poate Comisia alătura inițiativelor asumate de Franța și Italia în vederea declasării strâmtorii Bonifacio de către OMI?
