Răspuns dat de dl Johannes Hahn în numele Comisiei
(2 septembrie 2010)
Comisia cunoaște devastările provocate de inundațiile din 2010 pe întregul teritoriu al Uniunii Europene și în special în regiunea Dunării.
Mai multe țări din bazinul dunărean au fost grav afectate de aceste inundații.
Strategia UE pentru regiunea Dunării, aflată în curs de pregătire de către Comisie, specifică faptul că regiunea în cauză este predispusă unor astfel de intemperii și acordă o atenție deosebită identificării acțiunilor și proiectelor din domeniul prevenirii și gestionării riscurilor.
Comisia subliniază faptul că sunt deja în desfășurare activități importante menite să intensifice cooperarea în domeniul prevenirii și gestionării riscurilor naturale și că, prin intermediul Comisiei Internaționale pentru Protecția Fluviului Dunărea, au fost deja adoptate planuri de acțiune în caz de inundații pentru cele 17 sub-bazine hidrografice ale Dunării.
Aceste planuri răspund cerințelor care decurg din directiva UE privind inundațiile.
Strategia va include acțiuni și proiecte menite să intensifice aceste activități în vederea elaborării pentru regiunea Dunării a unui plan internațional unic de gestionare a riscului de inundații.
De asemenea, Comisia subliniază faptul că în cadrul mecanismului de protecție civilă al Uniunii se desfășoară activități de cooperare menite să intensifice prevenirea dezastrelor naturale prin diseminarea de bune practici sau elaborarea de abordări comune în domeniul evaluării și cartografierii riscurilor.
Sistemul european de avertizare în caz de inundații (EFAS) existent oferă un sistem de alertă timpurie pentru inundațiile din întreaga UE, inclusiv din bazinul dunărean.
În plus, Comisia dorește să sublinieze faptul că, în prezent, cadrul de finanțare pentru dezvoltare regională și coeziune permite alocarea de fonduri pentru prevenirea inundațiilor și pentru sisteme de protecție împotriva inundațiilor.
În cele opt state membre din bazinul dunărean (Germania, Austria, Slovenia, Republica Cehă, Slovacia, Ungaria, România și Bulgaria), s-au alocat puțin peste 1,9 miliarde de euro pentru măsuri de prevenire a riscurilor (naturale și cauzate de om) în pachetul fondurilor structurale pentru perioada 2007-2013.
De exemplu, în România s-au alocat, în cadrul programului operațional (PO) Mediu, aproximativ 200 de milioane de euro Administrației Naționale „Apele Române” pentru măsuri de prevenire a inundațiilor, printre care se numără finalizarea strategiei naționale de gestionare a riscului de inundații și planul de acțiune pentru punerea în aplicare a acesteia.
În Bulgaria, în cadrul PO Dezvoltare regională, s-au rezervat 37 de milioane de euro pentru municipalitățile care doresc să obțină fonduri pentru implementarea măsurilor de prevenire a inundațiilor pe teritoriile lor.
În Slovacia, prevenirea inundațiilor este una dintre prioritățile PO Mediu și, prin urmare, UE contribuie cu 120 de milioane de euro pentru măsuri preventive de protecție împotriva inundațiilor și pentru elaborarea de sisteme de avertizare și de prognoză a inundațiilor.
De asemenea, activitățile de prevenire a inundațiilor sunt finanțate și în cadrul obiectivului de cooperare teritorială europeană al fondurilor structurale.
De exemplu, în programul „Europa de Sud-Est” sunt prevăzute 6 milioane de euro pentru un proiect denumit DANUBE FLOODRISK, coordonat de Ministerul Mediului și Pădurilor din România și care reunește parteneri din toate țările bazinului dunărean.
Acest proiect vizează elaborarea de hărți precise și unificate ale riscurilor de inundații, care vor constitui baza pentru o gestionare adecvată a riscurilor și pentru planificarea activităților viitoare.
Proiectul este în desfășurare și ar trebui să fie încheiat până în aprilie 2012.
