17.9.2008
PROPUNERE DE REZOLUȚIE
depusă în conformitate cu articolul 33 din Regulamentul de procedură
de Eva Lichtenberger, Monica Frassoni și Daniel Cohn-Bendit
în numele Grupului Verts/ALE
referitoare la prioritățile Parlamentului European privind Programul legislativ și de lucru al Comisiei pentru 2009
Propunere de rezoluție a Parlamentului European referitoare la prioritățile Parlamentului European privind Programul legislativ și de lucru al Comisiei pentru 2009
Parlamentul European ,
–
având în vedere Comunicarea Comisiei privind strategia politică anuală pentru 2009 (COM(2008)72), adoptată la 13 februarie 2008, prezentată de Comisie și dezbătută în cadrul sesiunii din martie 2008 a Parlamentului European,
_
având în vedere raportul de sinteză al Conferinței președinților de comisie din 9 iulie 2008,
–
având în vedere articolul 33 din Regulamentul său de procedură,
A.
întrucât Programul legislativ și de lucru al Comisiei pentru 2009 trebuie privit în contextul alegerilor pentru Parlamentul European, al sfârșitului actualului mandat al Comisiei și al numirii unei noi Comisii;
B.
întrucât politicile menite să transforme UE în „cea mai competitivă societate bazată pe cunoaștere din lume” ar trebui elaborate astfel încât să nu afecteze alte obiective majore pe care UE se străduiește să le realizeze, în special acela al combaterii schimbărilor climatice, al încercării de a deveni societatea cea mai eficientă din punct de vedere energetic din lume și al contribuției la realizarea obiectivelor pentru noul mileniu;
C.
întrucât Comisia, prin intermediul dreptului la inițiativă și în calitate de apărător al tratatelor, are un rol și o obligație deosebite ca, atunci când propune politici și acte legislative noi, să caute instrumentele potrivite și proporționale cu obiectivele și care aduc avantaje tuturor părților implicate, conciliind obiective și interese care câteodată pot părea contradictorii,
Schimbările climatice și o Europă durabilă
1.
salută angajamentul UE de a-și menține poziția de conducătoare a negocierilor internaționale și de a însoți această ambiție cu măsuri concrete în Europa; cu toate acestea, remarcă cu îngrijorare că, în ceea ce privește propunerile actuale, nici măcar obiectivul de 30% până în 2020 nu este compatibil cu recomandările științifice de a limita schimbările climatice la +2°C dacă este menținut nivelul de compensare cu credite externe permisă; solicită, prin urmare, Comisiei să se asigure că, în cadrul negocierilor privind pachetul climă, acest obiectiv, după cum a convenit Consiliul European, este mărit și că pachetul contribuie la negocierile internaționale pentru un viitor acord privind clima, care să corespundă obiectivului de creștere a temperaturii cu numai 2°C;
2.
insistă asupra faptului că toate veniturile generate de licitațiile din cadrul UE ETS trebuie utilizate pentru combaterea schimbărilor climatice în Europa sau în țările în curs de dezvoltare; se opune propunerilor de a folosi alocațiile din cadrul UE ETS pentru a subvenționa anumite tehnologii; consideră că prețul predictibil pentru dioxidul de carbon ar trebui să reprezinte principalul instrument de introducere pe piață a tehnologiilor;
3.
consideră că UE trebuie să pregătească în cel mai scurt timp capacitatea financiară la nivel comunitar pentru angajamentele care urmează a fi asumate în temeiul viitorului acord privind clima, în mod deosebit în ceea ce privește reducerile emisiilor externe și compensațiile pentru prevenirea despăduririlor și a degradării, precum și acordarea de asistență pentru adaptarea la schimbările climatice în țările în curs de dezvoltare; solicită Comisiei să înainteze propuneri în conformitate cu descoperirile științifice din cadrul celui de-al patrulea raport de evaluare întocmit de Comisia interguvernamentală pentru schimbările climatice (CISC) și cu nevoile financiare identificate în cadrul pregătirilor Convenției-cadru a Organizației Națiunilor Unite privind schimbările climatice/Protocolul de la Kyoto (CCONUSC/PK);
4.
în contextul obiectivelor UE privind protejarea biodiversității și atenuarea schimbărilor climatice, este consternat din cauza întârzierilor în prezentarea unei propuneri de interzicere a introducerii pe piață a produselor din cherestea procesată ilegal;
5.
solicită ca politica pentru un consum sustenabil să fie consolidată prin intermediul unor obiective anuale de reducere a folosirii resurselor naturale în cadrul UE;
6.
subliniază importanța garantării aplicării integrale a legislației UE, în special pentru atingerea obiectivelor privind biodiversitatea și calitatea apei și a aerului; susține că trebuie alocate resurse suficiente pentru asigurarea aplicării coerente a legislației UE din domeniul mediului înconjurător, iar aceasta trebuie realizată integral, prin eforturi consolidate în 2009;
7.
se așteaptă ca strategia pentru Marea Baltică să conțină măsuri efective de reducere a poluării din diverse surse, inclusiv din agricultură, în cel mai scurt timp; consideră că proiectul gazoductului din Marea Baltică nu este în conformitate cu dezvoltarea durabilă din această regiune;
8.
regretă faptul că nu au fost înaintate propuneri de către Comisie pentru a asocia sectorul transporturilor maritime obiectivelor UE de reducere a emisiilor și pentru a aborda problema impactului emisiilor de NOx produse de sectorul aviației asupra climei; solicită introducerea în cel mai scurt timp a unor astfel de măsuri;
9.
regretă întârzierea revizuirii directivei privind plafoanele naționale de emisii (PNE) și a etichetării nivelului de emisii de CO2 la automobile;
10.
insistă asupra faptului că Planul de acțiune privind energia pentru perioada 2010-2014 ar trebui să se concentreze asupra eficienței energetice și asupra energiilor regenerabile, în locul promovării energiilor convenționale și al privilegierii anumitor tehnologii, cum ar fi captarea și stocarea dioxidului de carbon, prin intermediul cărora nu se vor putea atinge obiectivele privind schimbările climatice pentru 2020;
11.
în ceea ce privește Politica agricolă comună, este de acord cu prioritățile printre care se află consolidarea și punerea în aplicare a inițiativelor lansate în 2008, în special o unică organizare a pieței comune (OPC), propunerile legislative privind „bilanțul de sănătate”, urmările Cărții verzi privind calitatea și efectele preconizate ale schimbărilor climatice asupra sectorului agriculturii; subliniază faptul că alte domenii cărora trebuie să li se acorde o atenție deosebită în 2009 sunt: creșterea prețurilor la produsele alimentare, menținerea și utilizarea durabilă a biodiversității agricole, programul de încurajare a consumului de fructe în școli, calitatea produselor agricole, zonele dezavantajate, persoanele cele mai defavorizate, ajutorul alimentar, OMC, accesul calificat pe piață și condiții echitabile pentru comerț (standarde sociale și de mediu în materie de comerț) în cadrul acordurilor de liber schimb;
12.
subliniază faptul că în prezent pe piața europeană pot pătrunde produse alimentare provenite din animale clonate fără a fi controlate; prin urmare, invită Comisia să înainteze o propunere de regulament privind produsele alimentare provenite din animale clonate și descendenții acestora care să fie adoptată prin în conformitate cu procedura de codecizie, așa cum a solicitat Parlamentul European în cadrul sesiunii din septembrie I; consideră că în așteptarea intrării în vigoare a unui astfel de regulament, ar trebui impus un moratoriu asupra introducerii pe piață a produselor alimentare provenite din animale clonate și descendenții acestora;
13.
insistă asupra faptului că, în cadrul lucrărilor pregătitoare în vederea intrării în vigoare a regulamentului INN (combaterea pescuitului ilegal, nedeclarat și nereglementat), Comisia trebuie să aloce resurse financiare, tehnice și umane suficiente pentru ajutarea țărilor care, în special în regiunile în curs de dezvoltare, vor avea nevoie de sprijin pentru a îndeplini cerințele impuse de regimul de certificare a capturii, care urmează să intre în vigoare în 2010;
14.
invită Comisia să prezinte foaia de parcurs promisă pentru reducerea capturilor de pește aruncate peste bord, inclusiv calendare specifice pentru diferite zone de pescuit, precum și propunerile legislative conexe;
15.
invită Comisia ca, în cadrul discuțiilor și consultărilor pe tema reformei politicii comune în domeniul pescuitului, să ia în calcul programe care să modifice flotele de pescuit, astfel încât să se reducă impactul acestora asupra mediului (o mai bună selectivitate, un consum mai mic de energie, efecte negative reduse asupra fundului mări etc.) și, dacă este cazul, să reducă dimensiunile echipamentelor din flota UE de pescuit care încă sunt prea mari pentru resursele care le sunt disponibile;
Creștere economică și locuri de muncă
16.
deplânge întârzierea în a da curs solicitării Parlamentului de a revizui Directiva privind detașarea lucrătorilor; solicită ca o astfel de revizuire să clarifice directiva, astfel încât să garanteze drepturile fundamentale ale lucrătorilor detașați pentru a presta servicii;
17.
salută acțiunile care facilitează mobilitatea cetățenilor și le protejează drepturile, în timp ce aceștia își exercită mobilitatea; solicită Comisiei să înainteze o nouă propunere privind drepturile la pensie suplimentară, care să abordeze problema portabilității pensiilor;
18.
deplânge lipsa oricărei inițiative legislative din partea Comisiei în ceea ce privește recunoașterea și protejarea serviciilor sociale și de sănătate de interes general;
19.
își exprimă profunda dezamăgire față de rezultatul evaluării funcționării Fondului european de ajustare la globalizare, având în vedere că, până acum, experiența în ceea ce privește fondul a arătat că:
(a) nu a reușit să fie accesibil întreprinderilor mici și mijlocii,
(b) nu este folosit la capacitatea maximă și astfel nu ajunge la cetățeni în măsura în care s-a dorit,
(c) a fost folosit într-un număr limitat de sectoare, precum cel al autovehiculelor
(d) criteriile sale nu permit să evalueze corect dacă cei care solicită fonduri sunt într-adevăr victime ale globalizării sau le lipsește capacitatea de inovare și adaptare; prin urmare, consideră că dacă nu se realizează progrese în aceste domenii până la următoare evaluare, ar trebui luată în mod serios în considerare posibilitatea desființării fondului și realocarea sumelor către fondurile sociale și de coeziune;
20.
atrage atenția asupra faptului că orice acțiune întreprinsă în domeniul asistenței medicale transfrontaliere ar trebui să țină seama de viabilitatea și sustenabilitatea financiară a sistemelor de asigurări sociale ale statelor membre, precum și de coordonarea asigurărilor sociale existentă; subliniază faptul că orice astfel de propunere trebuie să respecte principul subsidiarității, având în același timp ca obiectiv un mai bun acces la asistență medicală, precum și standarde ridicate în domeniul acordării de asistență medicală; evidențiază faptul că acțiunile viitoare ar putea aduce îmbunătățiri în ceea ce privește (a) libertatea de mișcare a personalului medico-sanitar și (b) recunoașterea reciprocă a calificărilor profesionale în acest domeniu;
21.
consideră că instrumentele de care dispun în prezent statele membre ale UE nu mai sunt adecvate pentru a limita impactul crizelor financiare astfel încât să minimizeze costurile colective și să evite riscurile morale; regretă, în această privință, faptul că nu a fost inițiată de către Comisie o reformă profundă a mecanismelor UE de reglementare și supraveghere actuale pentru a face față acestor provocări; îndeamnă în mod deosebit Comisia să propună măsuri legislative în ceea ce privește reglementarea fondurilor speculative și a celor de capital privat;
22.
regretă faptul că supravegherea financiară nu a evoluat în același ritm cu integrarea piețelor; îndeamnă Comisia să propună o rezoluție în vederea transformării actualelor comitete Lamfalussy de nivelul 3 într-o configurație de supraveghere la nivelul UE; reamintește faptul că înființarea unei autorități europene de supraveghere va fi cea mai bună modalitate de a se ajunge la o monitorizare eficientă a firmelor transfrontaliere pe termen lung; îndeamnă în mod deosebit Comisia să ia inițiative pentru a dezvolta o concepție europeană cu privire la expunerea la risc, precum și o structură europeană care să permită schimbul rapid de informații și o desemnare clară a responsabilităților în materie de supraveghere, care încă lipsesc;
23.
își exprimă îngrijorarea față de efectele secundare negative ale speculațiilor în domeniul bunurilor de larg consum și, în general, față de impactul tranzacțiilor financiare speculative asupra economiei reale; consideră că acest lucru reprezintă un motiv serios pentru relansarea proiectului privind un impozit general pentru tranzacțiile financiare; îndeamnă Comisia să ia măsuri în această privință;
24.
își exprimă îngrijorarea cu privire la întârzierea Comisiei în a pune în aplicare inițiativa de a înființa o bază de impozitare consolidată comună pentru corporații (CCCTB);
25.
regretă faptul că nu a fost înaintată de către Comisie o strategie globală de combatere a fraudei fiscale, cu toate că se estimează că aceasta reprezintă 2-2,5% din PIB-ul UE;
26.
reamintește faptul că scandalul privind evaziunea fiscală din Liechtenstein a evidențiat nevoia urgentă de reformare a directivei privind impozitarea economiilor; își exprimă, în această privință, îngrijorarea profundă în legătură cu întârzierea Comisiei în a o revizui; îndeamnă în mod deosebit Comisia să lărgească domeniul de aplicare al directivei privind impozitarea economiilor, astfel încât să reglementeze toate formele de active financiare și, de asemenea, să-i lărgească aria geografică, având în vedere că unii europeni și-au transferat banii în Asia (în special în Hong Kong, Singapore și Macao), datorită politicii stricte de secret bancar aplicate în aceste regiuni, care facilitează evaziunea fiscală;
27.
invită Comisia să se pregătească în mod corespunzător pentru adaptările necesare în momentul evaluării intermediare a punerii în aplicare a fondurilor structurale, fără a pierde timp așteptând următoarea generație de fonduri structurale, pentru a face față provocărilor urgente generate de schimbările climatice și pentru a revizui lista categoriilor de cheltuieli (alocarea Lisabona) din anexa IV, în conformitate cu articolul 9 alineatul (3) din Regulamentul (CE) 1083/2006 al Consiliului de stabilire a anumitor dispoziții generale privind fondurile structurale și introducând categorii care au ca obiectiv combaterea efectelor schimbărilor climatice;
28.
în ceea ce privește punerea în aplicare a politicii de coeziune, solicită Comisiei să se asigure atât că principiul parteneriatului menționat la articolul 11 din Regulamentul (CE) 1083/2006 al Consiliului de stabilire a anumitor dispoziții generale privind fondurile structurale este pe deplin aplicat, cât și că abordarea integrată a egalității de gen și protecția mediului sunt respectate în totalitate atunci când se pun în aplicare programele operaționale; solicită Comisiei să împiedice orice utilizare a fondurilor structurale care încalcă legislația comunitară, în special pe cea din domeniul mediului, și consideră că este necesară o suspendare consecventă a fondurilor din partea Comisiei atunci când există îndoieli serioase cu privire la respectarea legislației UE;
29.
salută noul Plan de acțiune al Comisiei pentru acțiunile structurale (COM(2008)0097); îndeamnă Comisia să continue îmbunătățirea controlului bugetar și solicită o cooperare strânsă cu Parlamentul European, statele membre și autoritățile locale și regionale, precum și o raportare periodică către Parlamentul European;
30.
invită Comisia să promoveze continuarea progresului în ceea ce privește dezvoltarea teritorială, implementând Primul program de acțiune pentru punerea în aplicare a Agendei teritoriale a UE și promovând și dezvoltând în continuare Carta de la Leipzig, punând în același timp integral în aplicare cerințele programului Natura 2000; subliniază faptul că mediul rural trebuie integrat în Agenda teritorială printr-un proces similar celui care a dat naștere Cartei de la Leipzig și că trebuie să se țină pe deplin seama de relațiile de interdependență dintre mediul urban și cel rural în cadrul procesului de implementare a fondurilor structurale;
31.
solicită Comisiei să prezinte un plan de acțiune pentru a institui un spațiu maritim european unic, fără frontiere, precum și un program de acțiune privind mobilitatea urbană; subliniază faptul că în ambele planuri de acțiune menționate trebuie să fie pe deplin integrate obiectivele și preocupările legate de schimbările climatice;
32.
salută intenția de a prezenta o carte verde privind activarea potențialului industriilor culturale și creative și o comunicare privind multilingvismul; subliniază faptul că, în ceea ce privește cartea verde privind mobilitatea transfrontalieră a tinerilor, trebuie luate în considerare problemele referitoare la modul în care sprijinul UE a ajutat la creșterea mobilității și cele referitoare la nevoile bugetare pentru atingerea cifrelor vizate;
Transpunerea în realitate a politicii comune în domeniul imigrării
33.
salută ideea unei abordări globale a problemei migrației, care acum include migrația legală, dar subliniază faptul că în cadrul acestui pachet, Comisia ar trebui să înainteze propuneri specifice sectorului în ceea ce privește lucrătorii sezonieri;
34.
deplânge introducerea datelor biometrice în documentele de ședere și de călătorie, în cadrul gestionării integrate a frontierelor externe;
35.
invită Comisia să ia măsurile adecvate pentru a depăși blocajul din Consiliu în ceea ce privește propunerea privind drepturile procedurale în cadrul acțiunilor penale; subliniază faptul că în cadrul procedurii bugetare pentru 2009, Comisia pentru libertăți civile a Parlamentului a solicitat înființarea unui organism al avocaților apărării în cadrul cooperării judiciare;
36.
solicită Comisiei să raporteze Parlamentului cu privire la punerea în aplicare a recomandărilor Parlamentului European referitoare la presupusa folosire a unor țări europene de către CIA pentru transportarea și deținerea ilegală de prizonieri și cu privire la rezultatele chestionarului trimis tuturor statelor membre, pe tema măsurilor de combatere a terorismului ale acestora;
Cetățeanul pe primul loc
37.
invită Comisia ca, în contextul continuării punerii în aplicare a regulamentului REACH, să solicite Agenției Europene pentru Produse Chimice să elaboreze o listă completă a substanțelor care pot prezenta un risc foarte ridicat, pentru a stabili prioritățile adecvate pentru aceste substanțe în cadrul procedurilor de autorizare și pentru a pune în practică dreptul consumatorilor de a solicita informații despre astfel de substanțe când acestea se găsesc în produsele de consum, așa cum solicita în Rezoluția sa din 10 aprilie 2008 privind combaterea cancerului în Uniunea Europeană extinsă;
38.
invită Comisia să ia inițiative pentru a consolida siguranța produselor pentru consumatori, în special în ceea ce privește noua directivă privind siguranța jucăriilor propusă de Comisie;
39.
subliniază faptul că lipsesc cerințele de etichetare a alimentelor de origine animală produse din animale hrănite cu produse modificate genetic; prin urmare, invită Comisia să propună dispoziții care să reglementeze etichetarea acestor produse, pentru a asigura transparența pentru consumatori;
40.
solicită Comisiei să ia inițiativele corespunzătoare pentru crearea unui card social european, care ar fi de preferat să fie integrat în cardul de asigurări de sănătate, pentru lucrătorii care își exercită dreptul la liberă circulație și care să acopere situațiile care intră în domeniul de aplicare al Regulamentului 883/2004: compensații în caz de boală, pensii, invaliditate, accidente, șomaj și indemnizații pentru familie;
41.
cere Comisiei să dea curs solicitării Parlamentului privind un trimis al Uniunii Europene pentru drepturile femeii, pentru a se asigura că drepturile femeii sunt avute în vedere de fiecare dată când se ia o decizie politică, atât în cadrul UE, cât și în restul lumii;
Europa ca partener mondial
42.
regretă faptul că până acum Comisia nu a făcut nici o referire la așteptata evaluarea intermediară a instrumentelor RELEX, deși aceasta a fost convenită prin intermediul unui schimb de scrisori între Comisie și Parlamentul European; subliniază faptul că se așteaptă ca, în acest context, Comisia să facă în același timp propuneri corespunzătoare pentru a aborda problema sub-finanțării cronice a rubricii 4, „Acțiuni externe”;
43.
așteaptă din partea Comisiei ca, în cel de-al doilea raport al său privind coerența politicilor pentru dezvoltare, care urmează să apară în 2009, să ofere și indicații cu privire la modul în care se poate garanta că Europa rămâne în cursa pentru realizarea angajamentului ca ajutorul oficial pentru dezvoltare(AOD) să reprezinte 0,7% din PIB pană in 2015 și, în general, cu privire la modul în care se poate face față celor mai recente provocări cu care se confruntă în special țările în curs de dezvoltare, fapt care face ca obiectivele pentru noul mileniu, precum schimbările climatice, prețurile la alimente și la energie și agrocombustibilii, să fie și mai greu de atins;
44.
salută reluarea negocierilor sub egida ONU și climatul de reală încredere dintre președintele Republicii Cipru, Demetris Christofias, și liderul comunității ciprioților turci, Mehmet Talat; invită Comisia să accelereze procedurile și să se asigure că toate resursele alocate pentru comunitatea ciprioților turci sunt pe deplin operaționale, pentru a fi complet echipată și pregătită atunci când cele două părți ajung la o soluție globală și pentru ca toate obstacolele să poată fi în sfârșit înlăturate pentru reunificarea insulei și pentru reintegrarea celor două comunități; îndeamnă, între timp, Comisia să depună toate eforturile pentru a îmbunătăți regulamentul privind linia verde, facilitând astfel schimburile comerciale între cele două părți ale insulei, care deseori sunt împiedicate și limitate;
45.
accentuează responsabilitățile sporite ale UE în Balcanii de vest; se așteaptă ca misiunea EULEX din Kosovo să devină pe deplin operațională până la sfârșitul anului și salută, în acest sens, acordul la care s-a ajuns cu Secretarul General al ONU în ceea ce privește reconfigurarea UNMIK, care va consolida coordonarea celor două misiuni internaționale, în vederea punerii în aplicare a tuturor dispozițiilor planului Ahtisaari, în special în ceea ce privește consolidarea instituțiilor democratice, respectarea drepturilor omului și ale minorităților și statul de drept; regretă faptul că viitoare angajamente financiare pentru Kosovo nu sunt specifice;
46.
subliniază nevoia de acționa ca un actor demn de încredere și inteligibil în Balcani, aplicând aceleași standarde fiecărei țări; salută, în această privință, semnarea acordurilor de stabilizare și asociere cu Serbia și cu Bosnia și Herțegovina, care vor contribui și mai mult la stabilitatea din regiune; cu toate acestea, consideră că sunt în continuare necesare eforturi pentru simplificarea procedurilor de acordare a vizelor și pentru facilitarea accesului cetățenilor din Balcanii de vest în UE; face apel la toate statele membre ale UE să nu împiedice procesul de aderare dacă sunt îndeplinite precondițiile pentru statele candidate și potențial candidate;
47.
subliniază faptul că parteneriatul strategic cu Federația Rusă a fost pus și mai mult sub semnul întrebării de criza din Georgia, fiind necesară revizuirea în profunzime a acestuia, în lumina dramaticelor evenimente recente; atrage din nou atenția Comisiei asupra importanței de acorda democrației, drepturilor omului și libertății de expresie un loc central în cadrul viitoarelor relații cu Rusia; îndeamnă, în acest sens, Comisia să stabilească și să includă criterii precise în cadrul negocierilor pentru un nou Acord de parteneriat și cooperare, care urmează să înlocuiască acordul care și-a încetat valabilitatea la sfârșitul lui 2007, în vederea creării unui mecanism clar de monitorizare a punerii în aplicare a tuturor clauzelor acordului respectiv;
48.
îndeamnă Comisia să acorde asistență în mod activ autorităților georgiene pentru pregătirea unui plan de reconstrucție pe termen mediu și lung pentru zonele afectate de conflict, după o estimare corectă și completă a pagubelor cauzate de război; reiterează apelul la ajutor și acțiuni urgente în ceea ce privește în special locuințele, pentru a facilita întoarcerea refugiaților și pentru adăpostirea acestora în condiții de siguranță înainte de venirea iernii; invită Comisia să elaboreze un nou care să abordeze chestiunea aprofundării și intensificării relațiilor cu Georgia în contextul cadrului politicii europene de vecinătate (PEV);
49.
solicită o reexaminare a parteneriatului strategic cu China; subliniază faptul că așteptările ca Jocurile Olimpice să amelioreze situația respectării drepturilor omului în această țară nu au fost deloc confirmate; în plus, evidențiază faptul că lipsa unor rezultate semnificative în ceea ce privește dialogul UE-China pe tema drepturilor omului impune o schimbare a strategiei și o mai bună coordonare între statele membre, în vederea promovării valorilor pe care se bazează UE;
50.
subliniază faptul că speranțele născute în urma conferinței de la Annapolis sunt din nou în pericol de a nu fi confirmate dacă până la sfârșitul anului nu se obțin rezultate; consideră că în cazul eșecului negocierilor actuale, angajamentul UE în orientul mijlociu ar trebui radical revizuit; invită Comisia, în acest sens, să pregătească un plan ambițios atât pentru Gaza, cât și pentru Cisiordania, în care să se definească măsuri clare pentru a pune capăt stării grave în care se află populația palestiniană și care să vizeze mai mult decât simpla asistență pentru satisfacerea nevoilor elementare;
51.
subliniază faptul că lansarea proiectului Uniunii pentru Mediterana a sporit și mai mult rolul UE și așteptările țărilor partenere din regiune în ceea ce privește UE; evidențiază faptul că promisiunile trebuie urmate de fapte; invită Comisia să contureze și să definească mai bine toate noile proiecte și programe care au fost anunțate în cadrul Conferinței de la Paris, cu implicațiile financiare aferente;
52.
consideră că structura instituțională a relațiilor UE cu Asia ar trebui să reflecte mai bine ponderea sporită a acestei regiuni în lume; îndeamnă, prin urmare Comisia, să prezinte propuneri pentru a consolida poziția Uniunii Europene în cadrul ASEM și al procesului ASEP, în perspectiva viitoarei reuniuni la nivel înalt ASEM/ASEP, care va avea loc în timpul președinției belgiene, în 2010;
53.
se așteaptă ca strategia pentru Asia Centrală să fie pusă în aplicare rapid; regretă că până în prezent aceasta s-a limitat în special la proiecte privind energia și, prin urmare, solicită o schimbare pentru abordarea celorlalte priorități, cum ar fi securitatea umană și problemele de mediu;
54.
își reiterează poziția în ceea ce privește înființarea unor subcomisii pentru drepturile omului, împreună cu toate țările partenere PEV, în vederea dezvoltării unui dialog structurat privind drepturile omului și democrația; solicită, în această privință, o cooperare strânsă cu Parlamentul pentru se pregătirea și urmărirea acestor subcomisii; invită încă o dată Comisia, împreună cu aceste subcomisii, să întocmească un raport anual privind respectarea drepturilor omului și a clauzei referitoare la democrație din acorduri; consideră, în același timp, că elaborarea unei Strategii de țară specifice privind drepturile omului ar spori în mod semnificativ coerența și consecvența politicii UE;
55.
subliniază faptul că există o nevoie reală ca bugetul aferent IEDDO să fie mărit începând cu 2009, astfel încât în primul rând să fie disponibile fonduri suplimentare atât pentru proiectele desfășurate în țările așa-numite „dificile”, cât și pentru proiectele gestionate direct de delegațiile Comisiei, împreună cu organizațiile locale ale societății civile, astfel încât toate țările în care sunt puse în practică aceste proiecte să poată avea acces la fonduri comunitare;
56.
atrage atenția asupra celor două hotărâri recente ale Curții Europene (hotărârea Tribunalului de Primă Instanță în cauza T-228/02 din 12 decembrie 2006 și hotărârea Curții de Justiție în cauzele conexate C-402/05 P și C-415/05 din 3 septembrie 2008), care confirmă caracterul ilegal al sistemului listelor negre al Uniunii Europene și ONU, care conțin persoane și organizații asociate cu activități teroriste; invită Comisia să propună reforme ale sistemului listelor și să pregătească acte legislative privind măsuri de compensare pentru victimele măsurilor de combatere a terorismului ale UE aplicate în mod ilegal sau eronat;
57.
subliniază faptul că acordurile de liber schimb ar trebui elaborate astfel încât să prevadă promovarea unor standarde sociale și de mediu obligatorii mai ridicate;
O mai bună reglementare
58.
este profund preocupat de noua metodă instituită de Comisie prin intermediul Comunicării sale intitulate "Către o Europă a rezultatelor – aplicarea legislației comunitare" COM ( 2007)502 de abordare a problematicii aplicării dreptului comunitar și a procedurile privind încălcarea dreptului comunitar; este foarte îngrijorat de intenția Comisiei de a renaționaliza procedura de tratare a plângerilor; subliniază aplicarea foarte deficitară a legislației comunitare; invită Comisia să-și intensifice activitățile în calitate de „apărător al tratatelor”, astfel încât să asigure respectarea deplină a legislației comunitare de către toate statele membre; așteaptă din partea Comisiei să pună la dispoziția Parlamentului o evaluare clară, exhaustivă și obiectivă a rezultatelor obținute în 2008 prin intermediul noii metode, în ceea ce privește aplicarea dreptului comunitar în diferite sectoare și statele membre care sunt implicate în proiectul pilot;
Revizuirea bugetului UE
59.
subliniază faptul că bugetul UE este un instrument care ajută la implementarea obiectivelor UE și că revizuirea bugetară prevăzută pentru 2008-2009 oferă ocazia de reformare a bugetului UE, atât în privința cheltuielilor, cât și al veniturilor; așteaptă din partea Comisiei prezentarea unor propuneri care să găsească rezolvări la dilemele vechi de decenii referitoare la concesiile în favoare Regatului Unit și alte concesii, la reforma politicilor agricole și o reformă a propriului sistem de resurse, pentru ca Uniunea să-și păstreze credibilitatea și să depășească impasurile financiare din prezent, legate de provocările cărora UE trebuie să le facă față, în special combaterea schimbărilor climatice, promovarea dezvoltării durabile și a coeziunii sociale și îndeplinirea obiectivelor de dezvoltare pentru noul mileniu;
Comunicare
60.
subliniază faptul că în ceea ce privește prioritățile în materie de comunicare va fi necesară o coordonare cu Parlamentul, ținând seama așa cum se cuvine de dialogul interinstituțional;
Resursele umane
61.
observă intenția Comisiei de a nu solicita noi resurse umane, cu excepția celor aferente extinderii, în perioada mandatului său; consideră că, în conformitate cu prioritatea acordată combaterii schimbărilor climatice, personalul Comisiei din domeniul eficienței energetice și al energiei regenerabile ar trebui mărit; subliniază faptul că Parlamentul a solicitat de mai multe ori un personal mărit pentru a monitoriza aplicarea legislației comunitare și pentru a se ocupa de procedurile privind încălcarea dreptului comunitar, în special în ceea ce privește legislația UE în domeniul mediului;
62.
încredințează Președintelui sarcina de a transmite prezenta rezoluție Consiliului, Comisiei și parlamentelor statelor membre.
