13.12.2011 PROPUNERE COMUNĂ DE REZOLUŢIE depusă în conformitate cu articolul 115 alineatul (5) din Regulamentul de procedură
în locul propunerilor de rezoluţie depuse de următoarele grupuri:
ALDE, PPE ( B7‑0692/2011 )
S&D ( B7‑0696/2011 )
referitoare la viitorul Protocol de stabilire a posibilităţilor de pescuit şi a contribuţiei financiare prevăzute în Acordul de parteneriat în domeniul pescuitului între Uniunea Europeană şi Regatul Maroc ( 2011/2949(RSP) )
Carmen Fraga Estévez
în numele Grupului PPE
Ulrike Rodust
în numele Grupului S&D
Carl Haglund
în numele Grupului ALDE
PE479.391v01-00 } PE479.395v01-00 } RC1 Rezoluţia Parlamentului European referitoare la viitorul Protocol de stabilire a posibilităţilor de pescuit şi a contribuţiei financiare prevăzute în Acordul de parteneriat în domeniul pescuitului între Uniunea Europeană şi Regatul Maroc ( 2011/2949(RSP) )
Parlamentul European ,
– având în vedere Acordul de parteneriat în domeniul pescuitului între Uniunea Europeană şi Regatul Maroc [Regulamentul (CE) nr.
764/2006 al Consiliului din 22 mai 2006 JO L 141, 29.5.2006, p.
1.
],
– având în vedere Protocolul de stabilire a posibilităţilor de pescuit şi a contribuţiei financiare prevăzute în Acordul de parteneriat în domeniul pescuitului între Uniunea Europeană şi Regatul Maroc (0000/2011),
– având în vedere procedura de aprobare prevăzută la articolul 43 alineatul (2) şi la articolul 218 alineatul (6) al doilea paragraf litera (a) din Tratatul privind funcţionarea Uniunii Europene (C7‑0000/2011),
– având în vedere avizele Comisiei pentru dezvoltare şi Comisiei pentru bugete (A7‑0000/2011 şi A7‑0000/2011),
– având în vedere expunerea de motive care face parte din recomandarea Comisiei pentru pescuit ( A7‑0394/2011 ) şi în care sunt prezentate deficienţele protocolului actual cu valabilitatea de un an,
– având în vedere articolul 115 şi articolul 110 alineatul (2) din Regulamentul său de procedură,
A. întrucât, potrivit evaluării externe ex post comandate de Comisie, protocolul actual prezintă în mod clar un raport cost-beneficii nesatisfăcător ca urmare a ratei scăzute de utilizare a posibilităţilor de pescuit negociate, a pescuitului excesiv, precum şi ca urmare a nesoluţionării problemelor ecologice şi sociale;
B. întrucât orice viitor protocol negociat de Comisie trebuie să abordeze problemele grave care decurg din aplicarea anterioarelor şi actualelor protocoale;
C. întrucât acordurile de parteneriat în domeniul pescuitului ar trebui să urmărească îndeplinirea obiectivelor economice şi sociale, pe baza unei strânse cooperări în domeniile ştiinţific şi tehnic pentru a asigura o exploatare sustenabilă a resurselor halieutice,
1. solicită Comisiei să devanseze negocierile cu privire la un nou protocol pentru a exclude situaţia în care se impune aplicarea provizorie a protocolului din cauza faptului că Parlamentul nu şi-a dat încă aprobarea;
2. invită Comisia să se asigure că orice viitor protocol este sustenabil din punct de vedere economic, ecologic şi social, fiind totodată reciproc avantajos;
3. solicită Comisiei să se asigure că principiul conform căruia navele UE pot beneficia de acces numai la stocurile excedentare este respectat în toate protocoalele viitoare; subliniază, mai ales, că trebuie să existe o evaluare riguroasă pentru toate stocurile;
4. solicită Comisiei să se asigure că în temeiul viitorului protocol posibilităţile de pescuit sunt adaptate în funcţie de recomandările ştiinţifice şi de evaluarea ştiinţifică a stocurilor, precum şi în funcţie de nevoile sectorului pescuitului; insistă, de asemenea, asupra faptului că deciziile privind măsurile tehnice şi posibilităţile de pescuit trebuie să fie luate pe baza recomandărilor ştiinţifice şi în consultare cu pescarii;
5. invită Comisia să se asigure că orice viitor protocol contribuie la dezvoltarea sistemului marocan de gestionare a pescuitului, inclusiv controlul şi supravegherea, cercetarea ştiinţifică, dezvoltarea flotelor locale, formarea, etc.;
6. invită Comisia să se asigure că sprijinul sectorial este utilizat mai eficient şi insistă asupra faptului că monitorizarea trebuie să fie mai eficace; consideră că acordurile de parteneriat în domeniul pescuitului trebuie să includă mecanisme eficiente de supraveghere pentru a garanta că fondurile alocate pentru dezvoltare şi, în special pentru îmbunătăţirea infrastructurii în sectorul pescuitului, sunt utilizate în mod corespunzător;
7. invită Comisia să ia toate măsurile necesare pentru a obţine datele necesare cu privire la punerea în aplicare a protocolului, conferind astfel o mai mare transparenţă procedurii legislative;
8. solicită Comisiei să se asigure că viitorul protocol respectă pe deplin dreptul internaţional şi aduce beneficii tuturor grupurilor afectate ale populaţiilor locale;
9. invită Comisia să prezinte Parlamentului un raport detaliat în scris care prezintă măsura în care s-a ţinut seama de dorinţele Parlamentului în viitorul protocol;
10. invită, de asemenea, Comisia să respecte Acordul-cadru interinstituţional şi rolul Parlamentului European, în conformitate cu dispoziţiile Tratatului de la Lisabona;
11. încredinţează Preşedintelui sarcina de a transmite prezenta rezoluţie Comisiei, statelor membre, precum şi guvernului Marocului.
