Întrebarea cu solicitare de răspuns oral O-000203/2011
adresată Comisiei
Articolul 115 din Regulamentul de procedură
Cornelia Ernst
,
Marie-Christine Vergiat
,
Søren Bo Søndergaard
,
Willy Meyer
,
Nikolaos Chountis
în numele Grupului GUE/NGL Subiect: Scanerele de securitate
Comisia a propus includerea scanerelor corporale printre metodele autorizate de control al pasagerilor în aeroporturile UE, precum și o serie de măsuri de implementare care permit utilizarea, în statele membre, a unor scanere care redau imaginea corpului unei persoane, imagine ce urmează a fi analizată de o altă persoană, fără a specifica dacă imaginile de acest tip trebuie să fie vagi sau să redea doar silueta, așa cum a solicitat Parlamentul European la punctul 27 din raportul său P7_TA(2011)0329 , adoptat în iulie 2011.
Nu consideră Comisia că propunerea sa are un impact major asupra dreptului la viață privată și la protecția datelor al cetățenilor UE?
Nu crede Comisia că obiectivul unei securități crescute în aeroporturi ar putea fi atins și fără astfel de măsuri intruzive, și mai ales prin utilizarea altor tehnici, care să protejeze identitatea pasagerilor și să nu permită ca aceștia să fie identificați pe baza imaginii corpului lor?
Nu consideră Comisia că un astfel de tip de măsuri cu caracter obligatoriu, care au efecte atât de importante asupra drepturilor fundamentale ale cetățenilor, ar trebui adoptate prin procedura legislativă ordinară, care permite o implicare mai adecvată a Parlamentului European și asigură transparența necesară și caracterul public al deciziilor, în special față de cetățenii UE - așa cum s-a solicitat la punctul 56 din Raportul P7_TA(2011)0329 , adoptat în iulie 2011?
Cum va fi garantată securitatea datelor cu caracter personal prelucrate de scanerele corporale din aeroporturi?
