Răspuns dat de dna Damanaki în numele Comisiei
(16 februarie 2011)
Există în prezent un consens în rândul oamenilor de știință cu privire la faptul că acidificarea oceanelor, împreună cu efectele schimbărilor climatice, reprezintă o amenințare serioasă la adresa integrității ecosistemului marin.
De asemenea, este recunoscut faptul că amenințările și schimbările care urmează vor fi diferite în funcție de loc și de ecosisteme.
Rata de acidificare și efectul geochimic al acesteia asupra sistemului marin sunt fenomene destul de bine înțelese, dar, din cauza complexității acestui sistem și a numărului mare de procese care pot fi afectate de acidificare, în prezent, nu se poate estima în termeni cantitativi o reacție anume a ecosistemului.
Lucrările privind acidificarea oceanelor au devenit o prioritate deoarece acest fenomen poate avea un efect negativ asupra ecosistemelor marine și deoarece acestea oferă un număr mare de servicii, de natură economică sau nu.
De mai mulți ani, Comisia sprijină activități de cercetare în domeniul acidificării oceanelor, pentru o mai bună cunoaștere a consecințelor acesteia asupra stocurilor de pește.
În cadrul celui de al Șaselea program-cadru, proiectul RECLAIM ( REsolving CLimAtic IMpacts on fish stocks 2007-2010 – Soluții pentru impactul schimbărilor climatice asupra stocurilor de pește 2007-2010) contribuie la consolidarea cunoștințelor despre efectele schimbărilor climatice și ale acidificării oceanelor asupra gestionării pescuitului și a resurselor marine.
În prezent, obiectivul proiectului integrat EPOCA ( European Project on OCean Acidification: 2008-2011 – Proiectul european privind acidificarea oceanelor:2008-2011) din PC7 este mai buna înțelegere a implicațiilor biologice, ecologice, biogeochimice și societale ale acidificării oceanelor.
Un nou proiect din PC 7 inițiat anul acesta, MedSea ( Mediterranean Sea Acidification under changing climate – Acidificarea Mării Mediterane ca urmare a schimbărilor climatice), va avea drept obiectiv specific acidificarea apelor marine în Mediterana.
Rezultatele proiectelor respective vor contribui la dezvoltarea unor strategii regionale, pentru apele UE, de adaptare și de reducere a acidificării oceanelor.
