ÎNTREBARE ORALĂ URMATĂ DE O DEZBATERE O-0077/08
în conformitate cu articolul 108 din Regulamentul de procedură
de
Giusto Catania
, în numele Grupului GUE/NGL
Comisiei
Subiect: Crearea unei baze de date cu amprentele persoanelor de etnie rromă din Italia
Ministrul italian de Interne a declarat la 25 iunie, în cursul unei audieri din cadrul Comisiei pentru afaceri constituţionale din parlamentul italian, că poliţia colectează amprentele persoanelor de etnie rromă în cadrul unor verificări care au loc în taberele de rromi din marile oraşe şi că inclusiv minorii sunt supuşi procedurii de amprentare.
Se pare că aceste date sunt stocate într-o bază de date nouă, creată special, deţinută de autorităţile poliţieneşti italiene aflate sub controlul unor prefecţi, care au fost numiţi „comisari extraordinari pentru situaţia de urgenţă a rromilor” şi deţin competenţe extraordinare.
Nu au fost clarificate încă scopurile şi obiectivele bazei de date, condiţiile de acces şi alte garanţii privind protecţia datelor.
Ministrul a declarat în cursul audierii că „nu este vorba despre o contabilizare pe criterii etnice, ci de un recensământ … care prevede luarea amprentelor tuturor locuitorilor (din tabere), inclusiv ale minorilor, pentru a evita fenomene precum cerşetoria; obiectivul final este de a le permite celor care rămân să locuiască în condiţii acceptabile, specifice unei societăţi civilizate”.
Are cunoştinţă Comisia de crearea unei baze de date a rromilor din Italia?
Este Comisia de părere că o astfel de bază de date se bazează pe criterii rasiale şi etnice, amprentele fiind colectate doar de la populaţia rromă, cetăţenii italieni nefiind obligaţi să se supună unei proceduri similare?
Nu consideră Comisia că este vorba despre o discriminare clară pe criterii rasiale, etnice şi de naţionalitate?
Nu consideră Comisia că prelevarea amprentelor rromilor şi crearea unei baze de date a rromilor încalcă drepturile omului şi libertăţile fundamentale, principiile egalităţii şi nediscriminării, dreptul la viaţă privată şi normele privind protecţia datelor, astfel cum sunt recunoscute de Convenţia europeană a drepturilor omului şi jurisprudenţa conexă, Carta drepturilor fundamentale a Uniunii Europene, tratatele Uniunii Europene, în special articolul 6 din TEU şi deciziile politice de la articolul 12 din TCE (interzicerea discriminării pe criterii de naţionalitate) şi la articolul 13 din TCE (interzicerea discriminării pe criterii rasiale şi etnice), precum şi Directiva împotriva discriminării pe criterii rasiale sau etnice (2000/43/CE) şi Directiva privind libera circulaţie (2004/38/CE) ?
Are Comisia intenţia de a-şi exprima îngrijorarea faţă de autorităţile italiene?
Ce măsuri va lua Comisia pentru a se asigura că actuala situaţie a rromilor din Italia este gestionată în conformitate cu standardele europene privind drepturile omului şi libertăţile fundamentale?
JO L 180, 19.7.2000, p.
22.
JO L 158, 30.4.2004, p.
77.
