Întrebarea cu solicitare de răspuns scris E-5479/2010
adresată Comisiei
Articolul 117 din Regulamentul de procedură
Cristian Silviu Buşoi (ALDE)
(13 iulie 2010)
Subiect: Măsura 3.2.2
Doresc să atrag atenţia asupra unor nereguli sesizate cu privire la modalitatea de aprobare a proiectelor cu finanţare europeană gestionate de către Agenţia de Plăţi pentru Dezvoltare Rurală şi Pescuit (APDRP), respectiv a Măsurii 3.2.2. din cadrul Axei III, „Calitatea vieţii în zonele rurale şi diversificarea economiei rurale”.
Două dintre componentele acestei măsuri sunt reabilitarea drumurilor şi reabilitarea infrastructurii de apă potabilă şi canalizare.
Cu toate că prioritatea mediului rural din România este introducerea apei potabile şi a canalizării, s-a constatat că, din cele 295 de proiecte admise spre finanţare în sesiunea iunie 2009, doar 38 sunt alocate acestui scop.
S-a urmărit direcţionarea fondurilor europene spre infrastructura de drum, neţinându-se cont de faptul evident că, înainte de a reabilita un drum, trebuie procedat la introducerea infrastructurii de apă şi canal.
Această situaţie a apărut ca urmare a modificării de către APDRP a grilei de obţinere a punctelor cu o lună înaintea sesiunii de depunere a proiectelor, prin introducerea de criterii discriminatorii, infrastructura de apă şi canal fiind depunctată în raport cu infrastructura de drum.
De asemenea, s-a modificat punctajul acordat pe criteriul sărăciei, trecându-se de la un punctaj maxim de 15 puncte la unul de 10 puncte.
De menţionat este şi modalitatea de punctare a componentelor sociale, astfel că solicitanţii nu au fost informaţi că parteneriatele cu ONG‑urile sau cu bisericile trebuiau incluse în studiile de fezabilitate.
Este Comisia la curent cu aceste nereguli şi, dacă da, intenţionează aceasta să verifice procedurile de evaluare?
Ce măsuri concrete are Comisia în vedere pentru monitorizarea atentă a licitaţiilor de atribuire a proiectelor şi a implementării proiectelor aprobate?
