Întrebarea cu solicitare de răspuns scris E-002904/2011
adresată Comisiei
Articolul 117 din Regulamentul de procedură
Rareş-Lucian Niculescu (PPE)
(25 martie 2011)
Subiect: Situația municipiului Turda (județul Cluj, România)
Uzina Chimică Turda a fost demolată și dezafectată în anii 2001-2002.
În urma închiderii acestei uzine, cantități importante de substanțe periculoase au rămas îngropate în pământ.
Se estimează o cantitate de cca 4,5 tone de mercur si 90 de tone de substanțe toxice și inflamabile, printre care si insecticid pe baza de ciclohexan.
Comisia este rugată să precizeze dacă autoritățile locale au posibilitatea de a obține fonduri europene pentru lucrări de decontaminare și, în caz afirmativ, în cadrul cărui program de finanțare.
