Întrebarea pentru timpul afectat întrebărilor H-000211/2011
adresată Comisiei
Perioada de sesiune: iunie 2011
Articolul 116 din Regulamentul de procedură
Jutta Steinruck
(S&D) Subiect: Situația stagiarilor în Europa
Într-un studiu recent realizat de Federația Sindicatelor Germane (DGB), este din nou expusă situația precară a stagiarilor.
28% dintre absolvenții de studii superioare lucrează ca stagiari, 40% dintre aceștia fiind neplătiți.
Situația este urgentă, deoarece companiile capătă obiceiul de a înlocui lucrătorii obișnuiți cu stagiari înalt calificați, fără a le asigura salarii corespunzătoare.
Această problemă se întâlnește pretutindeni în Europa.
În Italia, aproape jumătate dintre stagiari dețin o diplomă de master, situația fiind similară în alte state membre, precum Franța, Austria și Regatul Unit: se pare că numărul stagiilor prost plătite crește în mod constant.
În afară de actualul studiu cuprinzător, intenționează Comisia să adopte vreo măsură pe termen scurt pentru a opri exploatarea tinerilor lucrători în Europa?
Care sunt modalitățile prin care Comisia poate solicita statelor membre o mai mare claritate a dispozițiilor lor legislative, precum și o simplificare a schimburilor de stagiari care își efectuează stagiul în alte state membre?
Inițiativa „Tineretul în mișcare” menționează un „cadru de calitate privind stagiile”.
Când este preconizată intrarea în vigoare a acestui cadru?
Sunt planificate și alte inițiative menite să sprijine integrarea tinerilor lucrători pe piața muncii?
