Întrebarea cu solicitare de răspuns oral O-000024/2012
adresată Comisiei
Articolul 115 din Regulamentul de procedură
Emilio Menéndez del Valle
,
Vital Moreira
în numele Comisia pentru comerţ internaţional Subiect: Propunerea de decizie a Consiliului privind încheierea Convenției regionale cu privire la regulile de origine preferențiale paneuromediteraneene
Convenția regională cu privire la regulile de origine preferențiale paneuromediteraneene va constitui un pas important către o adevărată zonă de liber schimb euromediteraneeană și către integrarea socială și economică a acestei regiuni.
1.
Cum prevede Comisia că adoptarea acestui nou instrument va contribui în mod efectiv la reacția UE la Primăvara arabă în cadrul parteneriatului pentru democrație și prosperitate împărtășită cu țările sud-mediteraneene și la noua reacție în contextul schimbărilor din țările vecine?
2.
Convenția nu include un mecanism de soluționare a litigiilor.
În cazul unui litigiu, părțile vor fi nevoite să apeleze la mecanismele de soluționare a litigiilor din acordurile individuale de liber schimb, dacă acestea există.
Poate Comisia să explice această situație și să menționeze cum estimează că vor fi soluționate în mod eficient litigiile după intrarea în vigoare a convenției?
3.
Poate Comisia să explice de ce convenția nu include clauze de revizuire?
Prevede Comisia o evaluare de impact referitoare la modul în care convenția va funcționa în viitor?
Este Comisia de acord că este necesară o revizuire a acestui sistem?
Ce aspecte ale convenției pot fi îmbunătățite?
4.
În pofida Acordului tehnic dintre UE și Israel, anumite societăți exportă în UE, în temeiul Acordului de asociere UE - Israel, bunuri ce provin din teritoriile ocupate.
Serviciilor vamale din statele membre ale UE le este imposibil să verifice fiecare expediere, iar utilizarea codurilor poștale pe documentele vamale ce provin din Israel prezintă în continuare lacune evidente.
Cum va asigura Comisia punerea efectivă în aplicare a convenției într-o manieră care să nu crească riscul unor posibile practici necorespunzătoare?
Ce alte măsuri suplimentare mai prevede Comisia, la nivel bilateral sau în cadrul convenției, pentru a se asigura că părțile care nu au încheiat un acord tehnic similar cu Israel vor aplica norme similare înainte de cumulare?
Prevede Comisia acțiuni coordonate cu serviciile vamale ale statelor membre pentru a asigura aplicarea acordului tehnic și în cazul produselor cumulate?
5.
Va analiza Comisia posibilitatea ridicării acordului tehnic la rang de acord obligatoriu la nivel european?
