9.12.2009 B7-0190/2009 PROPUNERE DE REZOLUŢIE depusă pe baza declarațiilor Consiliului și Comisiei
în conformitate cu articolul 110 alineatul (2) din Regulamentul de procedură
referitoare la violențele din Republica Democratică Congo
Filip Kaczmarek
,
Gay Mitchell
în numele Grupului PPE
PE432.811v01-00 B7‑0190/2009 Rezoluția Parlamentului European referitoare la violențele din Republica Democratică Congo
Parlamentul European ,
– având în vedere concluziile Consiliului referitoare la PESA din 17 noiembrie 2009,
– având în vedere rapoartele interimar și final (S/2009/253 și S/2009/603) ale Grupului de experți privind Republica Democratică Congo („Grupul de experți”) înființat în temeiul rezoluției 1771 (2007) a Consiliului de Securitate și suplimentat în temeiul rezoluțiilor 1807 (2007) și 1857 (2008) și al recomandărilor acestora.
– având în vedere rezoluția sa din 23 octombrie 2008 privind Republica Democratică Congo: confruntările din zonele de la frontiera de est Texte adoptate , P6_TA(2008)0526 .
,
– având în vedere Rezoluția sa din 21 februarie 2008 cu privire la Kivu de Nord Texte adoptate , P6_TA(2008)0072 .
,
– având în vedere rezoluția sa din 17 ianuarie 2008 privind situația din Republica Democratică Congo și violul, crimă de război Texte adoptate, P6_TA(2008)0022 .
, și rezoluțiile sale precedente privind încălcările drepturilor omului în RDC,
– având în vedere Rezoluția sa din 15 noiembrie 2007 privind răspunsul UE la situații de fragilitate în țările în curs de dezvoltare Texte adoptate , P6_TA(2007)0540 .
,
– având în vedere concluziile reuniunii la nivel înalt a Comunității de Dezvoltare a Africii de Sud prin care aceasta a declarat că este pregătită să trimită trupe pentru menținerea păcii în Kivu de Nord „dacă este necesar”,
– având în vedere declarația Consiliului din 10 octombrie 2008 cu privire la situația din partea de est a RDC,
– având în vedere raportul misiunii Comisiei pentru dezvoltare în Kivu de Nord din 2008,
– având în vedere articolul 110 alineatul (2) din Regulamentul său de procedură,
A. întrucât estul Republicii Democratice Congo este de mulți ani o regiune caracterizată prin tensiuni etnice, interese comerciale divergente, dispute teritoriale și politici regionale soluționate cu forța armelor;
B. întrucât de la începuturile perioadei de violență milioane de persoane au fost ucise sau se crede că au murit în urma rănilor provocate de gloanțe, sau au fost strămutate, alte sute de mii fiind mutilate, bătute sau jefuite de grupuri înarmate;
C. întrucât violul, care reprezintă o crimă, a devenit o armă de război folosită în mod curent de rebeli, de membri ai armatei regulate congoleze și de civili;
D. întrucât se pare că atât trupe ale RDC, cât și luptători aparținând Forțelor Democratice pentru Eliberarea Rwandei fac parte din rețele infracționale implicate în exploatarea și vânzarea aurului și mineralelor pentru arme în estul RDC;
E. întrucât grupurile rebele conduse de FDLR beneficiază de o rețea vastă și complexă de susținători din mediul politic și financiar în regiune și în întreaga lume;
F. întrucât recrutarea copiilor soldați în estul RDC a crescut considerabil după escaladarea conflictului;
G. întrucât Organizația Națiunilor Unite desfășoară în RDC cea mai mare misiune de menținere a păcii din lume (MONUC), la care participă un număr total de 20.000 de soldați prezenți în special în Kivu de Sud și de Nord și care generează costuri în valoare de aproximativ 1,4 miliarde USD pe an;
H. întrucât, în ciuda mandatului acordat în temeiul capitolului VII din Carta Organizației Națiunilor Unite de a proteja civilii în mod prioritar, MONUC nu și-a îndeplinit misiunea cu succes;
I. întrucât ONU a suspendat recent asistența logistică și sprijinul operațional acordate anumitor unități ale armatei congoleze ca urmare a unor afirmații conform cărora trupele acesteia au ucis zeci de civili, inclusiv femei și copii, în regiunea Kivu de Nord între mai și septembrie 2009;
J. întrucât operațiunile militare recente nu au reușit să neutralizeze FDLR și au agravat criza umanitară, ducând la masacre de proporții și la încălcări ale drepturilor omului;
K. întrucât în momentul de față situația de la fața locului este dezastruoasă;
1. își exprimă profunda preocupare față de continuarea violențelor în Republica Democratică Congo sub conducerea grupărilor armate și a armatei congoleze, astfel cum precizează Raportorul special al ONU privind execuțiile extrajudiciare; este, de asemenea, profund preocupat de două rapoarte recente ale Înaltului Comisar al Națiunilor Unite pentru Drepturile Omului privind încălcări grave ale drepturilor omului și încălcări ale dreptului internațional umanitar;
2. solicită tuturor părților implicate să înceteze ostilitățile, cerându-i comunității internaționale să depună eforturi sporite pentru a restabili pacea în regiune;
3 . reiterează preocupările profunde privind prezența grupărilor armate și a milițiilor în partea de est a Republicii Democratice Congo, în special în provinciile Kivu de Nord și de Sud, Ituri și Orientale, întrucât acestea mențin un climat de insecuritate în întreaga regiune;
4 . solicită ca toate grupările armate, în special FDLR și Armata de Rezistență a Domnului (LRA), să depună imediat armele și să înceteze atacurile împotriva populației civile și ca toate părțile semnatare ale acordului de la 23 martie 2009 să respecte încetarea focului și să-și respecte angajamentele în mod efectiv și cu bună credință;
5. subliniază importanța sarcinilor-cheie ale EUSEC RD Congo privind acordarea de consiliere și asistență pentru reforma în domeniul apărării, în scopul punerii în aplicare a planului congolez revizuit de reformă a Forțelor armate congoleze (FARDC) și al transpunerii acestuia în acțiuni concrete.
6. solicită mai mult angajament politic din partea autorităților congoleze pentru continuarea procesului de reformă și încurajează instituirea unui mecanism de coordonare pentru reforma în domeniul apărării, aflat sub conducerea autorităților congoleze și beneficiind de sprijin corespunzător din partea EUSEC.
7. condamnă actele de violență, cazurile de violare a drepturilor omului și abuzurile comise în Kivu, în special violența de natură sexuală și recrutarea de copii-soldați de către miliții și subliniază importanța aducerii vinovaților în fața justiției;
8. solicită Consiliului să continue să acorde sprijin acțiunilor UE în RDC, pentru a contribui la prevenirea și abordarea cazurilor de încălcare a drepturilor omului; solicită EUSEC RD Congo să se concentreze mai îndeaproape asupra sprijinirii eforturilor de abordare a impunității pentru infracțiuni, în special pentru actele de violență de natură sexuală și cauzate de diferența de gen comise de forțele de securitate, precum și pentru recurgerea la copiii-soldați;
9. recomandă ca guvernul Republicii Democratice Congo să promoveze menținerea securității, responsabilitatea și gestionarea armelor și munițiilor în mod prioritar și să pună în aplicare un program național privind înregistrarea armelor, în conformitate cu standardele stabilite prin Protocolul de la Nairobi și Centrul Regional privind armamentul ușor;
10. solicită guvernelor Republicii Democratice Congo și tuturor statelor, în special ale celor din regiune, Misiunii Organizației Națiunilor Unite în Republica Democratică Congo (MONUC) și Grupului de experți să coopereze îndeaproape, inclusiv prin schimburi de informații privind transportul armelor, rutele comerciale și minele strategice controlate sau utilizate de grupările armate, zborurile între regiunea Marilor Lacuri și Republica Democratică Congo și înapoi, precum și exploatarea ilegală și traficul cu resurse naturale;
11. reafirmă faptul că este necesar un răspuns rapid pentru a preveni o nouă catastrofă umanitară în regiunea congoleză de est Kivu, care ar însemna alte sute de mii de refugiați și un număr din ce în ce mai ridicat de persoane moarte ca urmare a războiului și a răspândii bolilor;
12. își exprimă preocuparea profundă față de condițiile de viață ale civililor aflați în mijlocul conflictului și îndeamnă toate părțile să permită circulația în condiții de siguranță a lucrătorilor umanitari și a ajutoarelor;
13. ia act de faptul că un număr ridicat de locuitori din regiune au fost strămutați în propria țară ca urmare a conflictelor și solicită țărilor în cauză să coopereze cu organizațiile umanitare pentru a reduce suferința populației;
14. solicită reînceperea dialogului care a dus la crearea Programului Amani pentru securitate, pace, stabilitate și reconstrucție a provinciilor Kivu;
15. încredințează Președintelui sarcina de a transmite prezenta rezoluție Consiliului, Comisiei, Înaltului Reprezentant al Uniunii Europene pentru politica externă și de securitate comună, guvernelor și parlamentelor statelor membre, instituțiilor Uniunii Africane, Secretarului General al Organizației Națiunilor Unite, Secretarului general adjunct al Organizației Națiunilor Unite pentru problemele umanitare și coordonator pentru ajutor de urgență, Consiliului de Securitate al Organizației Națiunilor Unite, Consiliului Organizației Națiunilor Unite pentru drepturile omului, precum și parlamentelor și guvernelor regiunii Marilor Lacuri.
