Răspuns dat de dl Cioloș în numele Comisiei
(8 decembrie 2011)
Provocările financiare aferente demarării unei activități economice noi în sectorul agricol de către o persoană tânără au fost luate în calcul la alocarea și direcționarea sprijinului în cadrul propunerii privind reforma plăților directe, prin introducerea unei măsuri de susținere a veniturilor destinată tinerilor fermieri care își încep activitatea agricolă.
Această susținere va contribui la facilitarea pătrunderii tinerilor fermieri în sectorul de profil.
În acest scop, limita maximă propusă este de 2 % din pachetul financiar.
Evaluarea impactului a arătat că, în România, suprafața medie a exploatației este în cazul tinerilor fermieri de 2,9 hectare.
Prin urmare, limita de 25 de hectare menționată în propunere este destul de generoasă și nu ar trebui să aibă un efect negativ asupra eficacității măsurii.
Plata pentru tinerii fermieri reprezintă o suplimentare a plății de bază de care vor beneficia aceștia.
În plus, în cadrul pilonului II al PAC, Comisia propune posibilitatea unei susțineri specializate pentru fermierii tineri pe punctul de a-și începe activitatea.
O sumă fixă de până la 70 000 EUR poate fi pusă la dispoziția unui fermier pe punctul de a-și începe activitatea, în vârstă de până la 40 de ani.
Pilonul II dă, de asemenea, statelor membre posibilitatea de a aplica rate de cofinanțare mai ridicate pentru tinerii fermieri și de a înființa programe tematice care să vizeze oferirea unui pachet de sprijin cuprinzător tinerilor fermieri.
Setul de propuneri legislative prezentate de Comisie la 12 octombrie 2011, care include, în particular, susținerea tinerilor fermieri, va parcurge procedura legislativă ordinară, prin care Parlamentul European și Consiliul vor avea ocazia să valideze sau să modifice propunerile.
