Întrebarea cu solicitare de răspuns oral O-000017/2012
adresată Comisiei
Articolul 115 din Regulamentul de procedură
Gabriel Mato Adrover
în numele Comisia pentru pescuit Subiect: Măsurile cuprinse în Regulamentul privind capturile totale admisibile (TAC) și cotele pentru 2012 care depășesc domeniul de aplicare prevăzut la articolul 43 alineatul (3) din TFUE
La 16 decembrie 2011, Consiliul a ajuns la un acord politic privind stabilirea posibilităților de pescuit pentru anul următor prin intermediul celui de al treilea Regulament privind „TAC și cotele” care urmează să fie adoptat de la intrarea în vigoare a TFUE în temeiul articolului 43 alineatul (3) din acesta.
Procedura prevăzută la articolul menționat, care nu include Parlamentul, poate fi aplicată numai pentru „stabilirea și repartizarea posibilităților de pescuit”, fiind excluse toate celelalte măsuri ce vizează realizarea obiectivelor PCP, care trebuie adoptate, potrivit articolului 43 alineatul (2), în conformitate cu procedura legislativă ordinară.
Cu toate acestea, în cadrul Regulamentului privind TAC și cotele, Comisia propune, iar Consiliul adoptă, al treilea an consecutiv, măsuri care depășesc în mod evident gama de măsuri ce pot fi adoptate în temeiul articolului 43 alineatul (3), inclusiv măsuri importante de ordin tehnic, cum ar fi zonele și perioadele interzise sau supuse unor restricții, limitarea adâncimii de pescuit și cerințele specifice care vizează uneltele de pescuit.
1.
Întrucât articolul 43 alineatul (2) din TFUE, care prevede aplicarea procedurii legislative ordinare, reprezintă temeiul juridic pentru toate măsurile ce vizează realizarea obiectivelor PCP, articolul 43 alineatul (3) reprezintă o excepție și, prin urmare, trebuie supus unei interpretări stricte.
Cum poate Comisia justifica interpretarea largă a articolului 43 alineatul (3) prin care acestuia îi este extins domeniul de aplicare astfel încât să includă și alte elemente decât simpla stabilire și repartizare a posibilităților de pescuit, în special măsuri clasificate anterior ca măsuri tehnice în sensul articolului 4 alineatul (2) litera (g) din Regulamentul (CE) nr.
2371/2002 al Consiliului?
2.
Pe baza căror (cărei) dispoziții din TFUE poate Comisia justifica introducerea în considerentul (3) din Regulamentul privind TAC și cotele a unei trimiteri la „anumite condiții legate funcțional de (stabilirea și alocarea posibilităților de pescuit)”?
3.
Intenționează Comisia să includă sistematic măsuri ce depășesc simpla „stabilire și repartizare a posibilităților de pescuit” în viitoarele regulamente privind TAC și cotele adoptate în temeiul articolului 43 alineatul (3)?
4.
Este Comisia sincer angajată să garanteze că, indiferent de procedurile noi ce vor fi implementate eventual în cadrul reformei în curs a PCP, adoptarea măsurilor tehnice de acest tip se va face în deplină conformitate cu TFUE și va respecta prerogativele Parlamentului?
