P7_TA-PROV(2011)0443
Aderarea Bulgariei și a României la spațiul Schengen
B7-0532/2011
Rezoluția Parlamentului European din 13 octombrie 2011 referitoare la aderarea Bulgariei și a României la spațiul Schengen
Parlamentul European
, –
având în vedere poziția sa din 8 iunie 2011 referitoare la proiectul de decizie a Consiliului privind aplicarea integrală a dispozițiilor acquis-ului Schengen în Republica Bulgaria și în România Texte adoptate, P7_TA(2011)0254 .
,
–
având în vedere concluziile Consiliului Justiție și Afaceri Interne care s-a desfășurat la Luxemburg, la 9 și 10 iunie 2011,
–
având în vedere concluziile Consiliului European din 24-25 iunie 2011,
–
având în vedere întrebările din 29 septembrie 2011 adresate Consiliului și Comisiei privind aderarea Bulgariei și a României la spațiul Schengen ( O-000224/2011 – B7-0440/2011 , O-000225/2011 – B7-0621/2011 , O-000223/2011 – B7-0439/2011 ),
–
având în vedere articolul 115 alineatul (5) și articolul 110 alineatul (2) din Regulamentul său de procedură,
A.
întrucât libera circulație a persoanelor este un drept fundamental garantat cetățenilor UE prin tratate;
B.
întrucât crearea spațiului Schengen și integrarea acquis-ului Schengen în cadrul UE reprezintă una dintre cele mai importante realizări din cadrul procesului de integrare europeană;
C.
întrucât România și Bulgaria au îndeplinit criteriile necesare pentru încheierea cu succes a procesului de evaluare Schengen;
D.
întrucât faptul că ambele țări sunt pregătite pentru aderarea la spațiul Schengen a fost confirmat de către Parlament prin rezoluția sa din 8 iunie și de către Consiliu prin concluziile sale din 9 iunie 2011;
E.
întrucât, în cadrul Consiliului European din 24 iunie 2011, șefii de stat și de guvern au căzut de acord asupra faptului că decizia privind aderarea Bulgariei și a României ar trebui luată cel târziu în septembrie 2011;
F.
întrucât decizia privind aderarea Bulgariei și a României a fost amânată în urma eșecului votului din Consiliu, de la 22 septembrie 2011;
1.
arată că ambele țări și-au reproiectat și reorganizat în mod fundamental sistemele integrate de gestionare a frontierelor prin investiții fundamentale în autoritățile de aplicare a legii, inclusiv pentru furnizarea de cursuri de formare și prin achiziționarea unor tehnologii de ultimă oră, și și-au consolidat vizibil cadrele juridice și instituționale, fapt recunoscut în toate rapoartele de evaluare Schengen;
2.
remarcă sprijinul și solidaritatea constante demonstrate de Bulgaria și România, în calitatea lor de parteneri de încredere în sud-estul Europei, precum și contribuția lor la securitatea frontierelor din această regiune a UE;
3.
subliniază că ambele țări au pus integral în aplicare acquis-ul Schengen, ceea ce, conform Tratatului lor de aderare și conform cadrului juridic existent în UE, este singura condiție pentru aderarea la spațiul Schengen;
4.
îndeamnă toate statele membre să adopte decizia de a extinde spațiul Schengen pentru a include și Bulgaria și România strict pe baza procedurilor și acquis-ului Schengen; este de opinie că nu se pot impune criterii suplimentare statelor membre aflate deja în proces de aderare la spațiul Schengen;
5.
reiterează sprijinul Parlamentului pentru extinderea spațiului Schengen pentru a include și Bulgaria și România și solicită Consiliului European să procedeze în conformitate cu Tratatul UE și să ia măsurile necesare pentru a permite României și Bulgariei să adere la spațiul Schengen;
6.
solicită tuturor statelor membre să-și onoreze angajamentele asumate conform cadrului juridic din UE în privința criteriilor de aderare la spațiul Schengen și să nu acorde prioritate populismului național;
7.
încredințează Președintelui sarcina de a transmite prezenta rezoluție Comisiei, Consiliului, precum și guvernelor și parlamentelor statelor membre.
